Covid Fethureythee Guraidhoo Marukazu Furabandhakah - Vaguthu\nކ. ގުރައިދޫގައި ހުންނަ މަރުކަޒު.\nކ. ގުރައިދޫގައި ހުންނަ ހާއްސަ އެހީއަށް ބޭނުންވާ މަރުކަޒުގައި ކޮވިޑް-19 ފެތުރޭތީ އެ ތަން ފުރަބަންދުކޮށްފިއެވެ.\nޖެންޑާ މިނިސްޓްރީގެ ބެލުމުގެ ދަށުން ހިންގާ މަރުކަޒުގައި މުވައްޒަފުންނާއި ބަލި މީހުން ހިމެނޭ ގޮތަށް 101 މީހަކު ކޮވިޑަށް ވަނީ ފައްސިވެފައެވެ. އެ ތަނަކީ އުމުރުން ދުވަސްވީ ގިނަ ބަޔަކު ދިރިއުޅެމުން އަންނަ ތަނެކެވެ. ކޮވިޑްގެ ނުރައްކާ އޮތް މީހުންގެ ތެރޭގައި ދުވަސްވީ މީހުން ހިމެނެއެވެ.\nޖެންޑަ މިނިސްޓްރީން ނެރުނު ބަޔާނެއްގައި ބުނީ ކޮންމެ ދުވަހަކު ވެސް އެ ތަނުން ކޮވިޑްގެ ވޭދަނަތައް ފެންނަމުން ދާތީ، އިއްޔެ ހަވީރު ހަޔަކުން ފެށިގެން މަރުކަޒު ފުރަބަންދުކޮށް އެ ތަނަށް މީހުން ވަދެނުކުމެ އުޅުން ކޮންޓްރޯލްކޮށްފައިވާ ކަމަށެވެ.\nގުރައިދޫ މަރުކަޒުން ކޮވިޑަށް ފައްސިވެފައިވާ މީހުންގެ ސަލާމަތާއި ރައްކާތެރިކަން ކަށަވަރު ކުރުމަށް ސިއްހީ ހިދުމަތްތެރިންގެ ޓީމެއް އަންނަނީ ހަރަކާތްތެރިވަމުންނެވެ. އަދި މަރުކަޒުގައި ތިބޭ އެންމެން މިހާރު ވަނީ ކޮވިޑަށް ޓެސްޓްކޮށްފައެވެ.\nއަދި ގަވާއިދުން ސިއްހީ ހާލަތު މޮނިޓާކޮށް، އިތުރު ފަރުވާދޭން ޖެހޭ މީހުންނަށް ވެސް ފަރުވާދެމުން އަންނަ ކަމަށް ޖެންޑާ އިން ބުނެއެވެ. މީގެ ތެރެއިން ކޮވިޑް ޖެހިފައިވާ ބަލި މީހުން ކޮވިޑް ފެސިލިޓީ އަށް ބަދަލުކޮށް އެ ނޫން މީހުން މަރުކަޒުގައި އައިސޮލޭޓްކޮށްފައިވާ ކަމަށް ބަޔާނުގައިވެއެވެ.\nމިނިސްޓްރީންް ބުނި ގޮތުގައި ކޮވިޑަށް ފައްސިވާ މީހުންގެ އަދަދުތައް އިތުރުވުމާ ގުޅިގެން ރަށުގެ ސިއްހީ މަރުކަޒާއި ހާއްސަ އެހީއަށް ބޭނުންވާ މީހުންގެ މަރުކަޒަށް ބޭނުންވާ އިތުރު ސިއްހީ ހިދުމަތްތެރިން ގުރައިދު އަށް ފޮނުވުމުގެ އިންތިޒާމުތައް ވަނީ ހަމަޖައްސައިފައެވެ. އަދި މަރުކަޒުގައި ތިބި ބަލި މީހުންނަށް ދޭން ޖެހޭ ސޯޝަލް ސަޕޯޓް ދިނުމަށް ދެ ސޯޝަލް ވޯކަރުން ލޮކްޑަައުންގެ މުއްދަތުގައި ހަރަކާތްތެރިވާނެ ކަމަށް ބަޔާނުގައިވެއެވެ.\nކޮވިޑް ފެސިލިޓީގައި ތިބި ބަލި މީހުންނަށް ޖެންޑާ މިނިސްޓްރީގެ މުވައްޒަފުން ވެސް ކޮންމެ ދުވަަހަކު އެއް ފަހަރު ޒިޔާރާތް ކުރާނެ ކަމަށް އެ މިނިސްޓްރީން ބުންޏެވެ.\nއޮކްޓޯބަރ 24, 2021 12:29\nޢުމުރުން ދުވަސްވީ މީހުން މަރުވީމާ ސަރުކާރަށް ވާނީފައިދާ 5000ރ ދޭކަށްނުޖެހޭނެ، ތިޔަތަނުގެ ގިނަބަޔަކު މަރުވީމާ ޖެންޑަރ މިނިސްޓްރީއަށް ފަސޭހަވާނެ މަދުބަޔަކު ބަލައި މަދުބަޔަކަށް ޚަރަދު ކުރަންޖެހޭނީ ނޫނީ އެމީހެއްގެ ރަށް އެމީހަކު ފޮނުވާލައި ތިތަން ބަންދުކުރާނީ،


Hrithik Roshan aai Tiger Shroff ge kurimathilumakee WAR | Mihaaru\nޔާޝްރާޖް ފިލްމްސް (ވައިއާރްއެފް) އިން ގެނެސްދޭ މި ފިލްމަކީ ނެށުމާއި ތަޅާފޮޅުމުގެ ހުނަރަށް ވެސް މޮޅު ރިތިކާއި ޓައިގާގެ ވަރުގަދަ ކުރިތިމަތިލުމެކެވެ. ޓީޒާ އިން ވެސް ވަނީ އެކަން ދައްކާލައިފަ އެވެ. ވައިއާރްއެފުން ފިލްމު ސިފަކޮށްފައި ވަނީ "ޓޫ ހީރޯސް، ވަން ވޯ" އެއް ގެނެސް ދޭނެ ފިލްމެއްގެ ގޮތުގަ އެވެ.\nމި އަހަރުގެ އެންމެ އުންމީދީ އެއް ފިލްމުގެ ތެރޭގައި ހިމެނޭ "ވޯ" އަކީ "ސަލާމް ނަމަސްތޭ" އާއި "އަންޖާނާ އަންޖާނީ" ފަދަ ފިލްމިތައް ގެނެސް ދިން ސިދާތު އާނަންދު ޑައިރެކްޓްކޮށްފައިވާ ފިލްމެކެވެ.\nއަދި މިއީ 2014 ގައި ރިލީޒްކުރި "ބޭންގް ބޭންގް" އަށް ފަހު، ރިތިކާއި ސިދާތު އެކީގައި މަސައްކަތްކުރި ފުރަތަމަ ފިލްމެވެ.\nބޮޑު ބަޖެޓަކުން ހަދައި ޔޫރަޕްގެ ވަރަށް ގިނަ ގައުމުތަކުގައި މަންޒަރުތައް ނަގާފައިވާ "ވޯ" ގެ ބަތަލާ އަކީ ވައިއާރްއެފްގެ ފިލްމަކުން ނޫނީ ނުފެންނަ ވާނީ ކަޕޫރެވެ. އޭނާ އެންމެ ފަހުން ކުޅުނު ފިލްމަކީ 2016 ގައި އަދިތިޔާ ޗޯޕްޅާ ރަންވީރު ސިންގްއާ އެކު ގެނެސް ދިން "ބޭފިކްރޭ" އެވެ.\nމި އަހަރުގެ އެންމެ ވަރުގަދަ އެއް އެކްޝަން ފިލްމުގެ ގޮތުގައި ވެސް ބެލެވޭ "ވޯ" ސިނަމާތަކަށް އަންނާނީ އަންނަ އޮކްޓޯބަރު މަހުގެ2ގަ އެވެ. ފިލްމުގެ ޓީޒާ ދައްކައިލުމާ އެކު ފިލްމުގެ ލީޑް ތަރިން ވެސް ވަނީ އެ މީހުންގެ ޓްވިޓާގައި ޓީޒާ ހިއްސާކޮށްފަ އެވެ.\n"ވޯ" ވެގެން ދާނީ މި އަހަރު ރިލީޒް ކުރާ ރިތިކްގެ ދެވަނަ ފިލްމަށެވެ. އޭނާގެ އެންމެ ފަހުގެ ފިލްމު "ސުޕަ 30" މި މަހުގެ 12 އިން ފެށިގެން ސިނަމާތަކުގައި އަންނަނީ ދައްކަމުންނެވެ. ޓައިގާ މި އަހަރު ފެނިގެން ދިޔަ ފުރަތަމަ ފިލްމަކީ މެއި މަހު ރިލީޒް ކުރި "ސްޓޫޑަންޓް އޮފް ދި އިޔާ 2" އެވެ.\nރިތިކް ރޯޝަން ޔާޝްރާޖް ފިލްމްސް ޓައިގާ ޝްރޮފް\nވަރަށް ރީތިވާނެހެން ހީވަނީ...


ދަނޑުވެރިންގެ ތަކެތި ގަންނަން ފަށާނީ އަންނަ މަހު: އަމްރު – Dhen.mv\nކޮވިޑް-19: މީރާ ގެ މުވައްޒަފެއް ފައްސި ވެއްޖެ\nދަނޑުވެރިންގެ ތަކެތި ގަންނަން ފަށާނީ އަންނަ މަހު: އަމްރު\nApril 21, 2020 - 11:32 am\nދަނޑުވެރިން ހައްދާ ތަކެތި އެސްޓީއޯ އިން ގަންނަން ފެށުމުގެ ވިސްނުން ހުރީ މޭ އެއް ވަނަ ދުވަހުން ފެށިގެން ކަމަށް އެ ކުންފުނީގެ އެމްޑީ ހުސައިން އަމްރު މުހައްމަދު ވިދާޅުވެއްޖެ އެވެ.\nއަމްރު އެހެން ވިދާޅުވެފައިވަނީ މިދިޔަ އާދިއްތަ ދުވަހު ބޭއްވި ރައްޔިތުންގެ މަޖިލީހުގެ ސްޓޭޓް އޯން އެޓަޕްރައިސަސް ކޮމިޓީގައި ވާހަކަ ދައްކަވަމުންނެވެ.\nއެގޮތުން އަމްރު ވިދާޅުވީ އެސްޓީއޯ އިން ގަންނަން ނިންމާފައި ވަނީ ވަކި ބާވަތެއްގެ ތަކެއްޗެވެ. އެއީ ފުޑް ސެކިއުރިޓީއަށް ކޮންމެހެން ބޭނުންވާނެ ތަކެތި ކަމަށް އަމްރު ވަނީ ވިދާޅުވެފައެވެ.\nއަމްރު ވިދާޅުވީ އެކުންފުނިން ތަކެތި ގަންނަން ފަށާނީ ތަކެތި ކުންފުނިން ގަންނާނެ އަގުތައް އިއުލާނު ކުރުމަށް ފަހު ކަމަށެވެ. އެގޮތުން ވިސްނުން ހުރީ އަންނަ މަހު އެކެއްގައި ލިސްޓުގައި ހުރި އެއްޗިހި ގަންނަން ކަމަށް އަމްރު ވަނީ ވިދާޅުވެފައެވެ.\nކޮމިޓީގައި ތޮއްޑޫ ދާއިރާގެ މެމްބަރު ހަސަން ޝިޔާން ވިދާޅުވީ ތޮއްޑޫގެ ދަނޑުވެރިން ރޯދައާ ދިމާކޮށް ހައްދާފައި ހުރި ތަކެތި މާލެ ލޮކްޑައުން ކުރުމާ ގުޅިގެން ދުވާލަކަށް 20 ނުވަތަ 30 ޓަނުގެ ތަކެތި ހަލާކުވަމުންދާ ކަމަށެވެ. ހަލާކުވާ ތަކެތީގެ ތެރޭގައި ކަރާ ކިއުކަމްބާ އަދި ލެޓިއުސް ފަދަ ތަކެތި ހިމެނޭކަން ޝިޔާން ފާހަގަ ކުރެއްވި އެވެ.\nއަމްރު ވިދާޅުވީ ދަނޑުވެރިން ރޯދައަށް ހައްދާފައިވާ ތަކެތި މާލެ ގެނައުމަށް އިކޮނޮމިކް މިނިސްޓްރީ އިން ޕްލޭނެއް ގެންގުޅޭ ކަމަށެވެ. އަދި އެއީ މިވަގުތަށް އޮތް ހައްލު ކަމަށް އަމްރު ވިދާޅުވި އެވެ.\nދަނޑުވެރިން އުފައްދާ ތަކެއްޗަށް ހަމަ އަގު ފޯރުކޮށްދިނުމަށް ކުރާ މަސައްކަތުގެ ދަށުން އެސްޓީއޯއިން ވަނީ "އެސްޓީއޯ އެގްރި ސެންޓާ" ގެ ނަމުގައި ޕްލެޓްފޯމެއް ވެސް އުފައްދަން ނިންމާފަ އެވެ. އަދި ދަނޑުވެރިން އުފައްދާ ތަކެއްޗަށް ވަގުތުން ފައިސާ ލިބޭނެ އިންތިޒާމު ހަމަޖެއްސުމުގެ މަސައްކަތް ވެސް އެސްޓީއޯއިން ކުރާނެ ކަމަށް އަމްރު ވިދާޅުވެ އެވެ.\nއަލްޙަމްދުލިﷲ. އިތުރު 82 މީހަކު ރާއްޖެއިން ކޮވިޑް ބަލިން ފަސޭޙަވެއްޖެ\nބައެއް ޤައުމުތަކުގެ ސަފީރުންނާ މިނިސްޓަރ ޝާހިދު ބައްދަލުކުރައްވައިފި


Furaana Salaamaiy Kuran Vaccine Jehumakee Zarooree Kameh: Shaheem - Vaguthu\nފުރާނަ ސަލާމަތް ކުރަން ވެކްސިން ޖެހުމަކީ ޒަރޫރީ ކަމެއް: ޝަހީމް\n3 ހަފްތާ ކުރިން ( ފެބުރުއަރީ 3, 2021 )\nކުރީގެ ރައީސް އަބްދުﷲ ޔާމީނާއި ކުރީގެ އިސްލާމިކް މިނިސްޓަރު ޝަހީމް. --- ވަގުތު އިމޭޖަސް\nނުރައްކާތެރި ބަލިމަޑުކަމަކުން ފުރާނަ ރައްކާތެރިކުރުމުގެ ފިޔަވަޅެއްގެ ގޮތުން ވެކްސިން ޖެހުމަކީ ޝަރުއީ މަގުސަދުތަކުގެ ނަޒަރުން ބަލާއިރު ޒަރޫރީ ކަމެއް ކަމަށް، ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު މިއަދު ވިދާޅުވެއްޖެއެވެ.\nރާއްޖޭގައި ހަލުވިކަމާ އެކު، ކޮވިޑް-19 ފެތުރެމުން އަންނަ އިރު، އެ ބައްޔަށް ރައްކާތެރިވުމަށް އިންޑިއާ އިން އުފެއްދި ކޮވިޝީލްޑް ވެކްސިން ރާއްޖޭގައި ވަނީ ޖަހަން ފަށައިފައެވެ. އެ ވެކްސިނާ މެދު ސުވާލު އުފައްދައި އެކަމާ ދެކޮޅަށް އިދިކޮޅު ފަރާތްތަކުން ދަނީ އަޑު އުފުލަމުންނެވެ.\nރާއްޖޭގެ މަޝްހޫރު ދީނީ އިލްމުވެރިޔާ ޝަހީމް ކުރެއްވި ޓުވީޓެއްގައި ވިދާޅުވީ ދިވެހި ގައުމަށް ކުރިމަތިވެފައިވާ މި ނާޒުކު، ނުރައްކާތެރި ހާލަތުން އަރައިގަތުމަށްޓަކައި ގައުމީ އެއްބައިވަންތަކަމުގެ ސަފުތައް ބަދަހިކޮށް ގައުމު ރައްކާތެރި ބަނދަރަކަށް ގެންދިއުމަށް އެންމެން އެކީ ވަރުގަދަ އަޒުމަކާ އެކު މަސައްކަތް ކުރަން ޖެހޭ ކަމަށެވެ.\nއަދި ﷲ ގެ ހަޟްރަތަށް ވަކީލްކޮށް ސިއްހީ މާހިރުންނަށް އިތުބާރުކޮށް ބަލިން ސަލާމަތްވުމުގެ ސަބަބުގައި ހިފުމުގެ ގޮތުން އެންމެހައި ރައްޔިތުން ކޮވިޑް-19 އިން ސަލާމަތްވުމަށްޓަކައި ވެކްސިން ޖެހުމަކީ މުޅި މުޖުތަމައު އަށް ހޯދައިދޭވެނެ ރައްކާތެރިކަމެއް ކަމަށް އޭނާ ވިދާޅުވިއެވެ.\nއަޅުގަނޑުމެންގެ ޤައުމަށް ކުރިމަތިވެފައިވާ މި ނާޒުކު ނުރައްކާތެރި ޙާލަތުން އަރައިގަތުމަށްޓަކައި ޤައުމީ އެއްބައިވަންތަކަމުގެ ސަފުތައް ބަދަހިކޮށް ޤައުމު ރައްކާތެރި ބަނދަރަކަށް ގެންދިއުމަށް އެންމެން އެކީ ވަރުގަދަ ޢަަޒުމަކާއެކު މަސައްކަތް ކުރަންޖެހޭ.\n— Mohamed Shaheem Ali Saeed (@Mohamedshaheem1) February 3, 2021\n"އިސްލާމީ ޝަރީއަތުގެ އެންމެ މަތިވެރި އެއް މަގުސަދަކީ ފުރާނަ ސަލާމަތް ކުރުން ކަމުގައި ވީ ހިނދު، ނުރައްކާތެރި ބަލިމަޑުކަމުގެ ވަބާއިން ފުރާނަ ސަލާމަތްކުރުމަށް ރައްކާތެރިކަމުގެ ފިޔަވަޅެއްގެ ގޮތުން ވެކްސިން ޖެހުމަކީ ޝަރުޢީ މަގްސަދުތައް ނަޒަރުން ބަލާއިރު ޒަރޫރީ ކަމެއް،" ކުރީގެ ރައީސް އަބްދުﷲ ޔާމީންގެ ސަރުކާރުގައި އިސްލާމިކް ޔުނިވަސިޓީގެ ޗާންސެލަރު ކަން ކުރެއްވި ޝަހީމް ވިދާޅުވިއެވެ.\nﷲ ގެ ޙަޟްރަތަށް ވަކީލުކޮށް ޞިއްޙީ މާހިރުންނަށް އިތުބާރުކޮށް ބަލިން ސަލާމަތްވުމުގެ ސަބަބުގައި ހިފުމުގެ ގޮތުން އެންމެހާ ރައްޔިތުން ކޮވިޑް19 އިން ސަލާމަތްވުމަށްޓަކައި ވެކްސިން ޖެހުމަކީ މުޅި މުޖުތަމަޢަށް ހޯދައިދެވޭނެ ރައްކާތެރިކަމެއްކަމުގައި އަޅުގަނޑު ދެކެން.\nރާއްޖެއިން ބަލި ޖެހުނު މީހުންގެ އަދަދު 16،155 އިން މައްޗަށް އަރާފައިވާއިރު އެ ބަލީގައި 52 މީހަކު ނިޔާވެފައިވެއެވެ.\nރާއްޖޭގައި މިހާރު ޖަހަމުން އަންނަނީ އިންޑިއާގެ ސިރަމް އިންސްޓިޓިއުޓް އިން އުފައްދާފައިވާ ވެކްސިނެވެ. އިންޑިއާ އިން ވަނީ މި ވައްތަރު ވެކްސިންގެ 100،00 ޑޯޒް ހަދިޔާކޮށްފައެވެ. އަދި ސިންގަޕޫރުގެ އެސްޓްރަޒެނެކާ ކުންފުނިން އިތުރު ހަތް ލައްކަ ޑޯޒް ވެކްސިން ގަންނަން ސަރުކާރުން ވަނީ އެ ކުންފުންޏާ އެކު އެއްބަސްވުމެއް ހަދައިފައެވެ.\nރާއްޖެއަށް ބޭނުންވާ ވަރަށް ކުރިއަށް އޮތް ދެ މަހުގެ ތެރޭގައި ވެކްސިން ހަމަވާނެ ކަމަށް ހެލްތު މިނިސްޓަރު އަހުމަދު ނަސީމް ވިދާޅުވެފައިވާ އިރު، ރާއްޖެ އަށް ތަފާތު ވައްތަރުގެ ވެކްސިން ގެންނާނެ ކަމުގެ ޔަގީންކަން ވެސް މިނިސްޓަރު ދެއްވާފައިވެއެވެ. އޭގެ ތެރޭގައި ދުނިޔޭގައި މިވަގުތު އެންމެ މަޝްހޫރު ފައިޒާ ވެކްސިން ވެސް ހިމެނެއެވެ.\nފެބުރުއަރީ 3, 2021 13:28\nރޯނު އެދުރު އައީ ދެއްތޯ\nފެބުރުއަރީ 3, 2021 13:34\nތީ އެހާ އިފެކްޓިވް އެއްޗެއް ނޫން. ޢިންޑިޔާއިންވެސް ތި ވެކްސިން ޖެހުންވަނީ މިހާރު ހުއްޓާލާފައި. ޑަބްލިއުއެޗްއޯއިން ވެސް އެޕްރޫވްނުކުރާ އެއްޗެއް ޖެހުން ބުއްދިވެރިވާނެބާ؟!\nފެބުރުއަރީ 3, 2021 23:03\nދުނިޔޭގެ ހަބަރުތަައް ކިޔާ ހަބަރުތައް ބަލާ އުޅޭ މީހެއް ހެން ހިޔެއް ނުވޭ. ޢަނގަ އޮތީމަ ވާނުވާ ނޭނގޭ އިރު ވެސް ތަޅުވަނީ.\nފެބުރުއަރީ 3, 2021 14:20\nމޯދީ ކިހާވަރެއް ދީގެން ބާ ކުއްލި ފަތުވާ ނެރުނީ\nފެބުރުއަރީ 3, 2021 14:24\nޝަހީމް ފޭކް ވެކްސިން އޯކޭތޯ؟ އާދެބަލަ ރާއްޖެއަށް ވެކްސިން ޖަހަން؟\nފެބުރުއަރީ 3, 2021 16:56\nކަލޭ ތީ އެ ވެކްސިންހެދި މީހާތަ؟ ނޫނީ އެ ވެކްސިން ތަހްލީލް ކުރި ލެބޯޓްރީގަ މަސައްކަތް ކުރި މީހެއްތަ؟ ތި އުޅެނީ ހަމަ ސަރުކާރާ ޖެހިފަ އޮންނަ ޒާތީ ހަސަދައަކާ ރުޅިވެރިކަމަކުން މި ސަރުކާރުން ކުރާ އެއްކަމެއްވެސް ތިޔަ އެއްޗެހިންނަކަށް ރަނގަޅެއް ނުވާނެ.\nފެބުރުއަރީ 4, 2021 01:32\nފޭކު ވެކްސިނާ ބެހޭގޮތުން އައިސްފަ ހުރި ކަންކަން ޖެހޭނީ ބަލާލަން ވަގުތުކޮޅެއްދީ ހަބަރެއްވާނަން\nފެބުރުއަރީ 3, 2021 15:01\nނުނޭ ޕޕ ކުދިން ނުޖަހާތި ވަގުކަލޭގެ އެބައާދޭ ވެކްސިންހިފައިގެ ނަމަކީ ޓިނޯ ވެކްސިން\nފެބުރުއަރީ 3, 2021 16:47\nޕޕމ ކުދިންގެ ވެކްސިން އަކީ ޔާމީންއޯ އެނޫން އެއްޗެއް އެމީހުން ގަޔައް ޖަހަން ހެޔޮވެސް ނުވާނެ\nފެބުރުއަރީ 3, 2021 15:13\nތިޔަ ވާހަކަ އެނގިލައްވާނީ މައިމޫނާއަކަށް ނޫންތަ ޝަހީމޫ\nފެބުރުއަރީ 3, 2021 15:36\nއެހެންވީޔާ އަދުރެވެކްސިން ޖަހަންވީނުންތޯ\nފެބުރުއަރީ 3, 2021 16:50\nވެކްސިނަކީ ކޯއްޗެއްކަން އެގނިގެންފަތުވާ ނެރެބަލަ!\nކޮއްމެވެސް ވަރަކަށް ދިންކިޔަވާލިއަކަސް އަދި ވެކްސިނަކީ ކޯއްޗެއްކަމެއް ނޭންގޭނެއެވެ!\nވެކްސިނަކީ އިންސާނެއްގެ ސިއްޚަތުގެ ދުޅަހެޔޮކަން އިތުރުކޮށްދޭ އެއްޗެއްތޯއެވެ؟.\nއަހަރެމެންގެ ހަށިގަނޑަށް ބޭނުންވާ އެއްވެސް އެއްޗެއް ވެކްސިންގައި އެކުލެވިގެން ވޭތޯއެވެ؟\nއަހަރެމެންގެ އިސްލާމީ ޝަރީއަތުގެ އެންމެ މަތިވެރި އެއް މަގުސަދަކީ ފުރާނަ ސަލާމަތްކުރުންކަމުގައި ވީ ހިނދު، ހަށިގަނޑަށް ވެކްސިންގައި އެކުލެވިގެންވާ ވިހަ މާއްދާތައް ކަމުގައިވާ އެލްމިނިއަމް، މާކުރީ، ފްލައިސޯބޭޓް 80, ފޯމަލްހައިޑް، ދަރިވައްޓައިން ކަތިލައި ހަދާފައިވާ ސެލްލައިނެއް ފުރާނަ ސަލާމަތް ކުރާށެބުނެ ހަށިގަނޑަށް ފޮނުވާލުމުގެ ބޭނުން ޖެހިގެން ވަނީތޯއެވެ؟އެއްވެސް ވެކްސިނަކީ ހަށިގަނޑަށް ބޭނުންވާ ނިއުޓްރިއެންޓެއް ނުވަތަ ކާނާގެ މާއްދާއެއް އެކުލެވިގެންވާ އެއްޗެއްތޯއެވެ؟.\nތިމާމެން ކިޔެވި އެއްޗަކާއި އެއްގޮތަށް ތީމެންގެ ޢަމަލުތަށް ސީދާނުކުރެވުނުތާ ތިމާމެންގެ މޮޅުކަން ދައްކަން ތިމާމެންނުދައްނަ ކަންކަމުގެ ވާހަކަ ދައްކާ އުޅެނީ ރޯނުއެދެރުން ނޫންދެން ކޮންބައެއްތޯއެވެ؟\nފެބުރުއަރީ 3, 2021 17:11\nކޮމެންޓް ކުރާ ކުދިން ނަށް ޑރ ޝަހީމް އެވިދާޅުވަނީ ވެކްސިން ޖެހުމަކީ ޒަރޫރީ ކަމެކޭ އެއްގޮތަކަށްވެސް ކޮވިޝީލްޑް ޖަހާޝެކޭނޫން ، ދުނިޔޭގަ ނަން މަޝްހޫރު އެތައް ވެކްސިނެއް އެބަ ގެންގުޅޭ ، މަވެސް ކޮވިޝީލްްޑް ޖެހުމާ ދެކޮޅު އެކަމަކު އެސްޓްރާޒެން ޖަހާނަން އިންޝާﷲ\nފެބުރުއަރީ 4, 2021 01:28\nސާބަހޭ ވެކްސިން ޖެހުމުގެ ވާހަކަވެސް ދީނުގަ އެބައޮތްތަ؟ ހަމަ އަޖައިބުވެ އަންތަރީސްވެއްޖެ


ޔުނައިޓެޑުން ފަހަތުން އަރާ އެޓަލާންޓާ ބަލިކުރި މެޗުގެ ހީރޯއަކަށް ރޮނާލްޑޯ\n21 އޮކްޓޯބަރ 2021\nޔުއެފާ ޗެމްޕިއަންސް ލީގުގައި ބުދަ ދުވަހުގެ ރޭ ގްރޫޕް އެފްގައި އެޓަލާންޓާއާއި މެންޗެސްޓާ ޔުނައިޓެޑް ބައްދަލުކުރި މެޗު ފަހަތުން އަރާ ޔުނައިޓެޑުން ކާމިޔާބު ކޮށްފިއެވެ. ޔުނައިޓެޑްގެ އަމިއްލަ ދަނޑުގައި ކުޅުނު މި މެޗު ޔުނައިޓެޑުން ކާމިޔާބު ކޮށްފައި ވަނީ 3-2 ގެ ނަތީޖާއަކުންނެވެ.\nމެޗު ފަށައިގެން ދެ ޓީމްގެ ފަރާތުން ހަމަހަމަ ކުޅުމެއް ފެނުނު ނަމަވެސް، މެޗުގެ 15 ވަނަ މިނެޓުގައި އެޓަލާންޓާއިން ވަނީ ލަނޑުޖަހައި ލީޑު ނަގާފައެވެ. މި ލަނޑު ޒަޕަކޯސްޓާ ތަނަވަސް ކޮށްދިން ފުރުޞަތެއްގައި ކާމިޔާބު ކޮށްދީފައި ވަނީ މާރިއޯ ޕެސަލިޗެވެ. ބައިކޮޅަށް ވަތް ލަނޑާއިއެކު ޔުނައިޓެޑުން ނަތީޖާ ހަމަހަމަ ކުރަން މަސައްކަތްކުރި ނަމަވެސް މެޗުގެ 28 ވަނަ މިނެޓުގައި ލިބުނު ކޯނަރަކުން ޔުނައިޓެޑްގެ ގޯލު ކުރިމައްޗަށް ހުރަސްވީ ބޯޅަ ބޮލުން ގޯލުގެ ތެރެއަށް ފޮނުވާލައިގެން އެޓަލާންޓާއަށް މެޗުގައި ދެ ލަނޑުގެ ލީޑެއް ހޯދައި ދީފައި ވަނީ ޑެމިރަލްއެވެ. ފުރަތަމަ ހާފު ނިމިގެން ގޮސްފައި ވަނީ މި ނަތީޖާއިންނެވެ.\nޔުނައިޓެޑުން މެޗުގެ ދެވަނަ ހާފުގައި ވަނީ ތަފާތު ދައްކާފައެވެ. މެޗުގެ ދެވަނަ ހާފުގެ ޔުނައިޓެޑުން ފަށާފައި ވަނީ ޓީމް ކުރިއަށް ޖައްސައި އެޓަލާންޓާއަށް ކުޅުމުގެ ފުރުޞަތު ނުދީ ވަރަށް ބޮޑަށް ޕްރެސް ކޮށްގެންނެވެ. ނަތީޖާއެއްގެ ގޮތުން ޔުނައިޓެޑުން ވަނީ 53 ވަނަ މިނެޓުގައި ލަނޑު ޖަހާފައެވެ. މި ލަނޑު ބްރޫނޯ ފެނާންޑޭޒް ތަނަވަސް ކޮށްދިން ފުރުޞަތެއްގައި ކާމިޔާބު ކޮށްދީފައި ވަނީ ރަސްފޯޑެވެ. މެޗުގެ ނަތީޖާ ޔުނައިޓެޑުން ހަމަހަމަ ކޮށްފައިވަނީ 75 ވަނަ މިނެޓުގައެވެ. މި ލަނޑު ބްރޫނޯ ފެނާންޑޭޒް އެޓަލާންޓާގެ އޭރިއާ ތެރެއަށް ހުރަސްކުރި ބޯޅަ އެއްފަހަރުން ގޯލުގެ ތެރެއަށް ފޮނުވާލައިގެން ކާމިޔާބު ކޮށްދީފައި ވަނީ ޔުނައިޓެޑްގެ ކެޕްޓަން ހެރީ މެގުއާއެވެ.\nޔުނައިޓެޑުން މެޗުގެ ނަތީޖާ އެ ޓީމް ކޮޅަށް އަނބުރާލާފައި ވަނީ 81 ވަނަ މިނެޓުގައި ލުކާ ޝޯ ހުރަސްކޮށްދިން ބޯޅަ ބޮލުން ގޯލުގެ ތެރެއަށް ފޮނުވާލައިގެން ކްރިސްޓިއާނޯ ރޮނާލްޑޯއެވެ. ރޮނާލްޑޯ ވަނީ ޗެމްޕިއަންސް ލީގުގައި ޔުނައިޓެޑާއި ވިޔަރެއާލް ބައްދަލު ކުރި މެޗުން ވެސް ފަހުވަގުތު ޔުނައިޓެޑް މޮޅު ކޮށްދީފައެވެ.\nގްރޫޕް އެފްގައި ޔަންގް ބޯއީސްއާއި ވިޔަރެއާލް ބައްދަލުކުރި މެޗު 4-1 ގެ ނަތީޖާއަކުން ކާމިޔާބު ކޮށްފައި ވަނީ ވިޔަރެއާލްއެވެ. މި ނަތީޖާތަކާއިއެކު މި ގްރޫޕްގެ އެއްވަނާގައި މިވަގުތު އޮތީ ކުޅުނު ތިން މެޗުން ލިބުނު ހަ ޕޮއިންޓާއިއެކު ޔުނައިޓެޑެވެ. ދެވަނާގައި ކުޅުނ ތިން މެޗުން ލިބުނު ހަތަރު ޕޮއިންޓާއިއެކު އެޓަލާންޓާ އޮތްއިރު، ތިންވަނާގައި ހަތަރު ޕޮއިންޓް ހޯދައިގެން އޮތީ ވިޔަރެއާލްއެވެ. ޓޭބަލްގެ ފުލުގައި އޮތީ ތިން ޕޮއިންޓާއިއެކު ޔަންގް ބޯއީސްއެވެ.\nލިޔުން ވިދާޅުވުމަށްފަހު ހިއްސާ ކުރައްވާ\nހުޅުމާލެ ދެވަނަ ފިޔަވަހީގައި އިތުރު ވަގުތީ މިސްކިތެއް ބިނާކުރަނީ\n11 ގަޑިއިރު ކުރިން\nޤުރުއާނާ ބެހޭ ޤައުމީ މަރުކަޒާއި ޢިލްމު އިންސްޓިޓިއުޓާއި ދެމެދު ފަހުމުނާމާއެއްގައި ސޮއިކޮށްފި\n12 ގަޑިއިރު ކުރިން\nމާރަންދޫ ފެނާއި ނަރުދަމާގެ މަސައްކަތް ފަށައިފި\n14 ގަޑިއިރު ކުރިން\nކަނޑޫ ހޮވުން މަނާކޮށް، މަރުވެ ހިކިފައިވާ ކަނޑޫގަސްތައް ކެލާ ކައުންސިލުން ވިއްކަނީ\n15 ގަޑިއިރު ކުރިން\nYoutube Linkedin Instagram Telegram Twitter Facebook\nH. Azrag (3rd Floor)\nMedhu Ziyaraiy Magu\nMale' - Maldives\nThiladhun © 2019 – 2021 | Made with ❤ in #Thiladhunmathi\nThiladhun © 2019 – 2021\nMade with ❤ in #Thiladhunmathi


ހުޅުމާލޭގެ ދެވަނަ ފިޔަވަހީގައި ބިނާކުރި ފުރަތަމަ މިސްކިތް ހުޅުވައިފި ހުޅުމާލޭގެ ދެވަނަ ފިޔަވަހީގައި ބިނާކުރި ފުރަތަމަ މިސްކިތް ހުޅުވައިފި\nހުޅުމާލޭގެ ދެވަނަ ފިޔަވަހީގައި ބިނާކުރި ފުރަތަމަ މިސްކިތް ހުޅުވައިފި\n"މަސްޖިދް ޢަމީލް ޖަލީލް" ހުޅުވުން. ފޮޓޯ:ޕީއެސްއެމް ނިއުސް\nހުޅުމާލޭގެ ދެވަނަ ފިޔަވަހީގައި ބިނާކުރި ފުރަތަމަ މިސްކިތް "މަސްޖިދް ޢަމީލް ޖަލީލް" ހުޅުވައިފިއެވެ.\nހެޔޮއެދޭ އަމިއްލަ ފަރާތަކުން ބިނާކޮށްފައިވާ މި މިސްކިތް ހުޅުވައިދެއްވީ މިނިސްޓަރ އޮފް ހޯމް އެފެއަޒް އައްޝައިޚް އިމްރާން އަބްދުﷲއެވެ.\nހުޅުމާލޭ ދެވަނަ ފިޔަވަހީގައި މިސްކިތެއް ބިނާކުރަން އަމިއްލަ ފަރާތަކަށް އިސްލާމިކް މިނިސްޓްރީން ބިން ދޫކުރީ 2018 ވަނަ އަހަރުގެ އޮކްޓޯބަރުމަހުއެވެ. ޢަމަލީ މަސައްކަތް ފެށީ އެއަހަރުގެ ނޮވެމްބަރުމަހުއެވެ.\nމިއީ 480 މީހުންގެ ޖާގައިގެ މިސްކިތެކެވެ. ނަމަވެސް އެތެރޭގެ ޖާގައިގެ އިތުރުން، މިސްކިތުގެ ހަރިއްމަ ތެރޭގައި އިތުރު 650އެއްހައި މީހުންނަށް ނަމާދުކުރެވޭނެއެވެ. މިސްކިތުގައި ފިރިހެނުންނަށް ޚާއްސަ ބައިގެ އިތުރުން އަންހެނުންނަށްވެސް ނަމާދުކުރުމަށް ޚާއްސަ ޖާގައެއްވަނީ ކަނޑައަޅާފައެވެ. އަދި އަންހެނުންނަށް ވުޟޫ ކުރެވޭނެ އިންތިޒާމްވެސް ހިމެނެއެވެ.\nމިސްކިތް ޢިމާރާތްކޮށްފަވަނީ2ފަންގިފިލާއަށެވެ. ތިރީ ފަންގިފިލާ ނަމަދުކުރުމަށް ޚާއްސަކޮށްފަވާއިރު، މަތީ ފަންގިފިލާއަކީ މަލްޓި ފަންކްޝަނަލް އޭރިއާއެކެވެ. އެ ފަންގިފިލާ ލައިބްރަރީއަކީ ކްލާސްރޫމް އޭރިއާއެއް ހިމެނެއެވެ.\n"މަސްޖިދް ޢަމީލް ޖަލީލް". ފޮޓޯ:އިސްލާމިކް މިނިސްޓްރީ\nމިސްކިތް ތަރައްޤީކޮށްފައި ވަނީ ހުޅުމާލެ ފޭސް އެކަކުން ހުޅުމާލޭ ފޭސް ދޭކަށް ވަންނަ ބޮޑު މަގުގައެވެ. މިސްކިތް ފަރުމާކޮށްފައިވަނީ މިސްކިތުގެ ވަށައިގެން ހުރިހާ ފަޅިއަކުންވެސް މިސްކިތަށް ވަދެވޭގޮތަށެވެ.\n"މަސްޖިދް ޢަމީލް ޖަލީލު" ތަރައްޤީކޮށްފަވަނީ 16400 އަކަފޫޓުގެ ބިމެންގައެވެ. މިސްކިތް ޑިޒައިންކުރީ "އިންސައިޑް ޕްލަސް"ކިޔާ ކުންފުންޏަކުންނެވެ. އަދި މިސްކިތް އިމާރާތްކުރުމާއި އެތެރޭގެ ހުރިހާ މަސައްކަތެއް ކުރިއަށްގެންދިއުމަކީ "ޒާން ކޮންސްޓްރަކްޝަން ކޮމްޕެނީ" އިންނެވެ.


ކޮވިޑް19: ދިފާއީ ނިޒާމު ވަރުގަދަ ކޮށްދޭ ފަސް ކަމެއް – Dhen.mv\nކޮވިޑް19: ދިފާއީ ނިޒާމު ވަރުގަދަ ކޮށްދޭ ފަސް ކަމެއް\nMarch 17, 2020 - 2:54 pm\nކޮރޯނާ ވައިރަހުން ރައްކާތެރިވެ ތިބުމަށް ދިފާއީ ނިޒާމު ވަރުގަދަ ކުރުމަކީ މުހިންމު ކަމެކެވެ. ދިފާއީ ނިޒާމު ބަލިކަށި ނަމަ ވައިރަސް ޖެހުމުގެ ފުރުސަތު ބޮޑުވެ ވައިރަހުގެ ނުރައްކާ އިތުރުވެއެވެ. ދިފާއީ ނިޒާމު ވަރުގަދަކޮށްދޭ ތަފާތު އެތައް ކަމެއް ހުންނައިރު މި ހިމަނާލަނީ އޭގެ ތެރެއިން ސައިންސް އިން ސާބިތުވެފައިވާ މުހިންމު5ކަމެކެވެ.\n1. ނިދި ހަމަކުރުން\nހަށިގަނޑަށް ބޭނުންވާ ވަރަށް ނިދި ހަމަނުވާނަމަ ހަށިގަނޑުގައި އެންޓިބޮޑީސް އުފެދުމުގައި ގޮންޖެހުންތަކަކާއި ދިމާވެއެވެ. އެންޓިބޮޑީސް އަކީ ދިފާއީ ނިޒާމުުގައި މުހިންމު ރޯލެއް އަދާކުރާ އެއްޗެކެވެ. ދުވާލަކު މަދުވެގެން9ނުވަތަ 8 ގަޑިއިރުގެ ނިދި ހަމަކުރުމަކީ މުހިންމު ކަމެކެވެ. 8 ގަޑިއިރުގެ ނިދި ހަމަ ނުވާނަމަ ދުވާލު ގަޑީގައި 'ޕަވަރ ނެޕްސް' ނަގާލައިގެން ވެސް 8 ގަޑިއިރު ހަަމަކޮށްލެވިދާނެއެވެ.\n2. ފައިދާހުރި ކާނާ ކެއުން\nނިދިހަމަކުރުމާއި ފައިދާހުރި ކާނާ ކެއުމަކީ ވަރަށް އާދައިގެ ކަންކަން ހެން ހީވެދާނެއެވެ. ނަމަވެސް އެއީ މީހާ ދުޅަހެޔޮ ކަންމަތީ ހުރުމަށް ކޮންމެހެންވެސް މުހިންމު އަދި ބޭނުންވާ ކަންތައްތަކެވެ. ގިނައިން ވިޓަމިނާއި މިނެރަލްސް ލިބޭ ތަރުކާރީ ކެއުމަކީ ދިފާއި ނިޒާމު ވަރުގަދަ ކުރުމަށް ކުރެވޭނެ ވަރަށް ފަސޭހަކަމެކެވެ.\nކަސްރަތުކުރުމަކީ ހަމައެކަނި ބަރުދަން ލުއިކޮށް ސަރުބީ ވިރުވާލަން ކުރާ ކަމެއް ނޫނެވެ. ކަސްރަތު ކުރުމުން ހަށިގަނޑުގެ ލޭ ދައުރުވުން ރަނގަޅުކޮށްދީ ދިފާއީ ނިޒާމު ވަރަުގަދަކޮށް ދިނުމަށް އެހީވެއެވެ.\n4. ވިޓަމިން ޑީ ހަށިގަނޑަށް ލިއްބައިދިނުން\nވިޓަމިން ޑީ މަދު މީހުންނަށް އިންފެކްޝަންތަކާއި ބަލިތައް ޖެހުމަށް ބޮޑަށް މަގުފަހިވާ ކަމަށް ޑޮކްޓަރުން ވިދާޅުވެއެވެ.\n5. ޕްރޮބަޔޮޓިކްސް ކެއުން\nޕްރޮބަޔޮޓިކްސް އަކީ ސިއްހަތަށް ފައިދާހުރި ބެކްޓީރިއާގެ ވައްތަރެކެވެ. ޕްރޮބަޔޮޓިކްސް ކެއުމުން ހަޖަމް ކުރުމަށް ފަސޭހަވެ ދިފާއީ ނިޒާމް ވަރުގަދަކޮށްދެއެވެ. ޕްރޮބަޔޮޓިކްސް ލިބިދޭ ކާނާ ގެ ތެރޭގައި ޔޯގަޓް، އަދި އެޕަލް ސިޑަރ ވިނިގަރ ހިމެނެއެވެ.


India Ge2Sarahaddhakah Binhelun Athuvehje - Vaguthu\nއިންޑިއާގެ ދެ ސަރަޙައްދަކަށް ބިންހެލުން އަތުވެއްޖެ\nއިންޑިއާގެ ދެ ސަރަޙައްދަކަށް ދާދި ދެންމެއަކު ބިންހެކުންތަކެއް އަތުވެއްޖެއެވެ.\nބިންހަލުންތައް މޮނިޓާކުރާ ބައިނަލްއަޤުވާމީ އިދާރާތަކުން ބުނެފައިވާ ގޮތުގައި މި ދެބިންހެލުން އައިސްފައިވަނީ އިންޑިއާގެ ދިއްލީ އާއި އެޤައުމުގެ އުއްތަރ ޕްރަދޭޝް އަށެވެ.\nއެ އިދާރާތަކުން ބުނެފައިވާ ގޮތުގައި މި ދެ ބިންހެލުމުގެ ތެރެއިން ފުރަތަމަ ބިންހެލުން އައިސްފައިވަނީ އުއްތަރ ޕްރަދޭޝް އަށެވެ. އެ ބިންހެލުމުގެ ބާރުމިން ރެކްޓަރ މިންގަންގަނޑުން 3.7 އަށް އަރާ ކަމަށާއި، ބިންހެލުން އައީ ބިމުގެ ދިހަ ކިލޯމީޓަރު އަޑިން ކަމަށް ވެސް އެ އިދާރާތަކުން ބުނެފައި ވެއެވެ.\nދެވަނަ ބިންހެލުން އައިސްފައި ވަނީ އިންޑިއާގެ ދިއްލީއަށެވެ. އެ ސަރަޙައްދަށް މި ބިންހެލުން އައިސްފައި ވަނީ ރެކްޓަރ މިންގަނޑުން 3.5 ގެ ބާރުމިނުގައި ކަމަށް އިންޑިއާގެ ނޫސްތަކުން ބުނެއެވެ. މި ބިންހެލުމުގެ އިހުސާސް ކުރެވިގެން ގިނަ ބަޔަކު ރިޕޯޓްކޮށްފައިވާ ކަމަށް ވެސް ނޫސްތައް ބުނެއެވެ.\nއިންޑިއާގެ ދެ ސަރަޙައްދަކަށް ކުދި ބިންހެލުންތަކެއް އައިސްފައި މިވަނީ އިންޑިއާ ކަނޑަށް މިއަދު ބާރުގަދަ ބިންހެލުމެއް އައިސްފައި ވަނިކޮށެވެ. އެ ބިންހެލުމުގެ ބާރުމިން ރެކްޓަރ މިންގަނޑުން 6.1 އަށް އަރާކަމަށް އިދާރާތަކުން ބުނެއެވެ.\nމިއަދު އިންޑިއާގެ ދެ ސަރަޙައްދަކަށް އައި ބިންހެލުންތަކާއި ގުޅިގެން ގެއްލުމެއް ލިބުނު ކަމެއް އަދި އެނގިފައެއް ނުވެއެވެ.


ރައްޔިތުންގެ މަޖިލިހުގެ ޖަލްސާ ކެންސަލް | Sandhaanu\nރައްޔިތުންގެ މަޖިލިހުގެ ޖަލްސާ ކެންސަލް\nމިއަދު ބޭއްވުމަށް ހަމަޖެހިފައިވާ ރައްޔިތުންގެ މަޖިލިހުގެ ޖަލްސާ ކެންސަލް ކޮށްފފައިވާކަމަށް މަޖިލިހުގެ އިދާރާއިން ހާމަކުރައްވައިފިއެވެ.\nމަޖިލިހުގެ އިދާރާއިން ވިދާޅުވެފައިވަނީ ދެން ޖަލްސާ އޮންނާނީ އަންނަ ހޯމަ ދުވަހު ކަމަށާއި މިހަފްތާގައި އިތުރު ޖަލްސާއެއް ނޯންނާނެ ކަމަށެވެ. އަދި މިކަން މެންބަރުންނަށް އަންގާފައިވާނެ ކަމަށް ވެސް ވިދާޅުވެފައިވެއެވެ.\nކުރިއަށް އޮތް ތިން ދުވަސް ސަރުކާރު ބަންދު ދުވަސްތަކެއް ކަމުގައި ވީނަމަވެސް މަޖިލިހުގެ ކޮމިޓީތައް ކުރިއަށް ދާނެ ކަމަށް އެއިދާރާއިން ވަނީ ވިދާޅުވެފައެވެ. އާއްމުކޮށް މަޖިލިހުގެ ޖަލްސާތައް އޮންނަނީ ހޯމަ، އަންގާރަ އަދި ބުދަ ދުވަހުއެވެ.\nކޮވިޑް 19 ގެ ބަލިމަޑުކަމުގެ ސަބަބުން މަޖިލިހުގެ ޖަލްސާތައް އޮންލައިންކޮށް ގެންދިއުމަށް ބައެއް މެންބަރުން ގޮވާލާފައިވެއެވެ. ނަމަވެސް އެކަމާ ގުޅޭގޮތުން މަޖިލިސް ރައީސް އަދި ވަކި ގޮތެއް ނުނިންމަވައެވެ.


Muhimmu bill thakah votah naaha memberun chuhttee ah | Mihaaru\nމަޖިލީހުގެ ތިން ވަނަ ދައުރުގެ ފަހު ޖަލްސާ މިއަދު ކުރިއަށް ދަނީ. --- ފޮޓޯ: ރޮޒެއިނާ\n15 ޑިސެމްބަރ 2018 - 17:07 33 comments\nޖަލްސާ ނިންމަވާލައްވަމުން މަޖިލީހުގެ ރައީސް ގާސިމް އިބްރާހިމް ވިދާޅުވީ މިއަދުގެ ޖަލްސާއަކީ ދައުރުގެ އެންމެ ފަހު ޖަލްސާ ކަމަށެވެ. އެހެންވެ، މެމްބަރުން މިހާރު ވަނީ ދޮޅު މަސް ދުވަހުގެ ޗުއްޓީއަކަށް ވަޑައިގެންފަ އެވެ. އަދި އާ ދައުރުގެ ޖަލްސާތައް އަލުން ފަށާނީ އަންނަ ފެބްރުއަރީ މަހުގެ ކުރީކޮޅެވެ.\nމަޖިލީހުގެ ޖަލްސާގައި ހައްޖަށް ދާން ޕެންޝަން ފައިސާ ބޭނުންކުރެވޭ ގޮތަށް، ޕެންޝަނާ ބެހޭ ގާނޫނަށް ސަރުކާރުން ހުށައެޅި އިސްލާހު ފާސް ކުރުމަށާއި ރިޔާސީ ކޮމިޝަންތަކުގެ ބިލާއި ބާ ކައުންސިލެއް އުފެއްދުމާ ގުޅޭ ގޮތުން މަޖިލީހަށް ހުށަހެޅި ބިލަށް ވޯޓަށް އެހުމަށް އޮތީ އެޖެންޑާކޮށްފަ އެވެ.\nމަޖިލީހުގެ ތިން ވަނަ ދައުރުގެ ފަހު ޖަލްސާގެ ރިޔާސަތުގައި އިންނެވި މަޖިލީހުގެ ރައީސް ގާސިމް އިބްރާހިމް ވިދާޅުވީ ތިން ބިލަކީ ރައްޔިތުން އެ މައްޗަށް އަމަލުކުރަން ލާޒިމްކުރާ ބިލްތަކެއް ކަމަށެވެ.\nއެހެންވެ، ބިލްތަކަށް ވޯޓަށް އެހޭނީ ގާނޫނުއަސާސީގައި ބުނާ މަޖިލިހުގެ ޖުމްލަ މެމްބަރުންގެ ދެބައި ކުޅަ އެއްބަޔަށް ވުރެ ގިނަ މެމްބަރުން އެ ވޯޓެއް ނަގާ ޖަލްސާގައި ހާޒިރުވެ ތިބޭ ވަގުތެއްގައި ކަމަށާއި އެ އަދަދަށް މަޖިލީހުގެ ތަޅުމުގައި މެމްބަރުން ވަޑައިގެން ނެތް ކަމަށް އޭނާ ވިދާޅުވި އެވެ.\nމަޖިލީހުގައި އެވަގުތު ހާޒިރުވެ ތިއްބެވީ އެންމެ 39 މެމްބަރުންނެވެ. އެއީ، ސަރުކާރު ކޯލިޝަންގެ ޖޮއިންޓް ޕާލަމެންޓްރީ ގްރޫޕްގައި ހިމެނިވަޑައިގަންނަވާ އެމްޑީޕީ އާއި ޖުމްހޫރީ ޕާޓީގެ މެމްބަރުންނެވެ. ނަމަވެސް، ޖޮއިންޓް ޕާލަމެންޓްރީ ގްރޫޕްގެ ބައެއް މެމްބަރުން މިއަދު ޖަލްސާއަށް ހާޒިރުވެވަޑައެއް ނުގަންނަވަ އެވެ.\nގާސިމް އެހެން ވިދާޅުވި އިރު، އިދިކޮޅު އެންމެ ބޮޑު ޕާޓީ ޕީޕީއެމް އަދި އެމްޑީއޭގެ މެމްބަރުން މަޖިލީހުގެ ޗެމްބަރުގެ ދޮރު ކައިރީގައި ތިއްބެވި އެވެ. އެ މެމްބަރުން މަޖިލީހަށް ނުވަންނަވައި ތިއްބެވީ ރިޔާސީ ކޮމިޝަންތަކުގެ ބިލާ މެދު އެ މެމްބަރުންގެ ބޮޑެތި ކަންބޮޑުވުންތަކެއް ހުރުމުންނެވެ.\nޖޮއިންޓް ޕާލަމެންޓްރީ ގްރޫޕްގެ އިސް މެމްބަރަކު "މިހާރު" އަށް ވިދާޅުވި ގޮތުގައި، މުހިއްމު ބިލްތަކަށް ވޯޓަށް ނާހައި، މަޖިލިސް ޗުއްޓީ އަށް ދިއުމުގެ ޒިންމާ އެމްޑީޕީ އާއި ޖުމްހޫރީ ޕާޓީގެ މެމްބަރުން ނަންގަވަން ޖެހޭނެ އެވެ. އެ މެމްބަރުން ޖަލްސާ އަށް ވަޑައިނުގަތުން ބަލައިނުގަނެވޭނެ ކަމަށް އޭނާ ވިދާޅުވި އެވެ.\nHajj ah dhaan pension faisa beynun kurevey gothah committee in faas koffi\nރިޔާސީ ކޮމިޝަންތަކުގެ ބިލް މަޖިލީހުގެ މިނިވަން މުއައްސަސާތަކުގެ ކޮމިޓީން ފާސް ކުރިއިރު، އޮތީ ގާނޫނުއަސާސީ އާއި ގާނޫނުތަކާ ހިލާފަށް ކަމަށް ވެސް ޕީޕީއެމްގެ މެމްބަރުން ވިދާޅުވި އެވެ. އެހެންވެ، ޕީޕީއެމް މެމްބަރުން މަޖިލީހަށް އެންމެ ފުރަތަމަ ވަޑައިގަތީ ދުންމާރި ހިފައިގެންނެވެ. އިދިކޮޅު މެމްބަރުން ޖަލްސާގައި އަޑުގަދަ ކުރައްވަން ފެއްޓެވުމުން ގާސިމް ދެ ފަހަރަކަށް މަޖިލިސް މެދުކަނޑާލެއްވި އެވެ.\nއޭގެ ފަހުން، މަޖިލީހުގެ ޖަލްސާ އަލުން ފެއްޓެވިއިރު، އިދިކޮޅު މެމްބަރުން ތަޅުމަކަށް ނުވަންނަވަ އެވެ.\nފަހު ދައުރުގެ ޖަލްސާތަކަށް ފަހު، މެމްބަރުން ޗުއްޓީ އަށް ވަޑައިގެންނެވީ ރައްޔިތުންނާ ގުޅުން ހުރި ގިނަ ބިލްތަކެއް ފާސް ކުރުމަށް ފަހު އެވެ. އެހެންވެ، ފަހު ދައުރަކީ މަޖިލީހުގައި މި އަހަރުގެ ތެރޭގައި އެންމެ ގިނަ ބިލްތަކެއް އަދި މަސައްކަތްތަކެއް ވެސް ކުރި ދައުރެވެ.\nއިތުރު ލިޔުންތައް އެމްޑީޕީ މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން އަދާލަތު ޕާޓީ ޖުމްހޫރީ ޕާޓީ ޕީޕީއެމް އެމްޑީއޭ


BREAKING: Iran Vujoodhu Fohelaane Kamuge Inzaaru Trump Dheefi - Vaguthu\nއީރާނު ވުޖޫދުން ފޮހެލާނެ ކަމުގެ އިންޒާރު އެމެރިކާގެ ރައީސް ޑޮނަލްޑް ޓްރަންޕް ދީފިއެވެ.\nއީރާނަށް އަމާޒުކޮށް ކުރި ޓްވީޓެއްގައި ޓްރަންޕް ބުނެފައިވަނީ އީރާނަށް ނަގައިނެވޭނީ ބާރާއި ނުފޫޒުން ކަމަށެވެ.\nޓްރަންޕްގެ އެެ ޓްވީޓުން ޓްރަންޕް ބޭނުންވަނީ އެމީހުންނަށް މި ބާރު ދައްކާލުމަށްކަން އޭނާގެ ޓްވީޓުން ހާމަވެއެވެ. އަދި އެމެރިކާއަށް އެއްވެސް ވަރެއްގެ ހަމަލާއެއްދީފިނަމަ "ބާރުގަދަ އަރައިނުގަނެވޭނެ ފަދަ ބާރަކާއެކު" ހަމަލާދީ އީރާން ވުޖޫދުން ފޮހެލާނެކަމަށް ޓްރަންޕް ވަނީ އިންޒާރު ދީފައެވެ.\nއީރާން އަކީ ވަރަށް ބޯހަރު ގައުމެއްކަމަށާއި އެމެރިކާއަށް ބަސްބުނަނީ އެމީހުންނަށް ހަގީގަތް ނަގައިނުގަނެވޭތީ ކަމަށްވެސް ޓްރަންޕްގެ ޓްވީޓްގައިވެއެވެ. އަދި ޓްރަންޕް ވަނީ މީގެ ކުރިން އީރާނާއި މެދު "ހިތްމަޑު" ކަމެއް ގެންގުޅުނުކަމަށް އޭނާ ދެކޭ ޖިމް ކެރީ އާއި އޮބާމާގެ ގޮތްތައް ބޭނުންނުވާކަމަށްވެސް ލިޔެފައެވެ.\nޓްރަންޕް މިގޮތަށް ޓްވީޓްކޮށްފައިވާއިރު އީރާން އާއި އެމެރިކާއާއި ދެމެދު މައްސަލަ ހޫނުވެ ބޮޑު ހަމަނުޖެހުމެއްގެ ކޮޅުމަތި ވަނީ ފެންނަން ފަށާފައެވެ. މިޓްވީޓަކީ ދާދިފަހުން އީރާނުން އެމެރިކާއާއި އެ ދެގައުމު ދޭތެރޭގައި ޑިޕްލޮމެޓިކް ގުޅުން ދާއިމީގޮތެއްގައި ނެތިގެންދިޔަކަމަށް އީރާނުން އިއުލާނުކުރުމުން އެކަމަށް ޓްރަންޕް ދީފައިވާ ހަރުކަށި ރައްދެކެވެ.\nއައިއެސްއާ ދެކޮޅަށް ތުރުކީން ފަށާފައިވާ ހަނގުރާމައާ ގުޅިގެން ޓްރަމްޕް ރުޅިގަދަވެއްޖެ\n"މި ހުންނަނީ ޓްރަމްޕް ޖަލަށް ލާ ތަން ބަލަން ކެތް މަދުވެފައި"\nޓްރަމްޕް ވިސްނާފައި އޮތީ އޭނާގެ ފާރު ކައިރިއަށް ކިނބޫތަކާއި ވިހަގަދަ ހަރުފަތައްވެސް ދޫކުރަން\nޖޫން 25, 2019 20:26\nޓްރަޕު ކަލެޔާ ހަވާލުކުރީ އެމެރިކާ މީހުންނަށް ހިދުމަތް ކުރަން\nޖޫން 25, 2019 20:35\nކަލެއަށް ވުރެމާ ބާރުގަދަވެރިން ނިމިގެން ދިޔަގޮތް ކަލެޔަށް ނޭގުނީ ކަލޭގެ ޖަހިލުކަމުންނެވެ ކަލެއަށްވުރެ މާ ބާރުގަދަ ފަރާތެއް މުސްލިމުންނާއެކު ވޮޑިގެން ވެއެވެ\nޖޫން 25, 2019 21:16\nޓުރަމްޕުގެކިބުރުވެރިކަމާއި ބޮޑާކަމާއި ބޯހަރުކަމާއި ވެރިކަމަށް ކުފޫހަމަނުވާކަން މިއިންދޭހަވަނީ .. އިރާދަކުރެއްވިއްޔާ ދާދިއަވަހަށް މިކަލޭގެނެތިފަނާވެގެންހިނގައިދާނެ ..\nޖޫން 25, 2019 21:34\nމުސްލިމް އުންމަތުގައި ހިންގާ ހުރިހާ ޖަރީމާއެއްގެ އަޑީގައިވާ އީރާނުގެ ވެރިން ނިކަމެތި ކުރައްވާށި!\nޖޫން 26, 2019 10:48\nސައުދީ ވައްހާބީ މުއްލާއިން\nޖޫން 25, 2019 21:55\nއެމެރިކާ އާއި އިރާންނަކީ ވެސް ވުޖޫދުން ފޮހެލަންވެފައި އޮތް ދެގައުމު. ތި ގެދައުމުން މުސްލިމުންނަށް ދޭ އަނިޔާ ހައްދުން ނައްޓާފަ\nޖޫން 25, 2019 23:00\nއިރާދަކުރެއްވިއްޔާ ތިކަމެއްނުވާނެ ޓުރަންޕު ޓައްޕައްއެރި އޮވޭ\nޖޫން 25, 2019 23:12\nކަލެއަށް ވެރިކަން ލިބުމަކީ އެމެރިކާ ވެއްޓުމުގެ ކޮޅުމަތި.\nޖޫން 26, 2019 06:04\nއެމް.ޑީ.ޕީ ވުޖޫދުންވެސް ފޮހެލާނެކަމަށް މިރާއްޖޭގެ މީހަކުވެސް ބުނި ! ތިޔަ ޓްރަމްޕަށް ޖެހޭނީ ކޮންފަދަ ދަތުރެއްކަންވެސް ނޭގެ !\nޖޫން 26, 2019 07:57\nއަހަރެމެން މިތިބެނީ އެމެރިކާ ފުޑާލާނެ ބަޔަކުގެ އިންތިޒާރުގައި..\nޖޫން 26, 2019 08:19\nއީރާން ބަލިވާނެ ހަގުރާމަ ފަށާފިއްޔަ\nޖޫން 26, 2019 10:58\nއެމެރިކާ އާއި ނޭޓޯގެ ޒަމާނީ ބިޔަ ލަޝްކަރުތަކުން އަފްގާނިސްތާނުގައި ތާލިބާނުންނާއި ހަނގުރާމަ ކުރާތާ މިހާރު 20 އަހަރު ވެއްޖެ. އަދިވެސް އެމެރިކާޅުންގެ ފިނޑިންތަކަށް އެއުޅެނީ އާދައިގެ ހަތިޔާރާއި އެކީ ތިބި ތާލިބާނުންގެ އެމަދު މީސްކޮޅު ބަލި ނުކުރެވިގެން. އެމެރިކާގެ މާލިއްޔަތުން ކޮންމެ ދުވަހަކަށް ބެލި ނަަމަވެސް އެންމެ ބޮޑު ޚަރަދެއް ދަނީ މި އަފްގާނިސްތާނުގަ އެކުރަމުންދާ ހަނގުރާމަ އަށް. މިއީ ކުޑަ އަޖާއިބެެއް ނޫން ދެއްތޯ!\nޖޫން 26, 2019 08:28\nނިމުނީ ޓްރަމްޕް އީރާނާވީ ކޮޅަށް ބަލައިލިޔަސް! އަހަރެމެން އުކާނީ ބޮޑެތި ގާބުރި އެމެރިކާއަށް!\nޖޫން 26, 2019 11:43\nއީރާން ވުޖޫދުން ފޮހެލުމުގެ ބާރު ޓްރަމްޕަކަށް އަދި އެމެރިކާ އަށް ވެސް ލިބިގެން ނުވޭ.


vnews - Dhuniyeyge emme kuda as gina baehge samaalukan hoadhaifi\nދުނިޔޭގެ އެންމެ ކުޑަ އަސް ގިނަ ބައެއްގެ ސަމާލުކަން ހޯދައިފި\nދުނިޔޭގެ އެންމެ ކުޑަ އަސްކަމަށް ބެލެވޭ އާދަޔާޚިލާފަށް ކުރު އަހެއް ރަޝިޔާގެ އަސް އެގްޒިބިޝަނެއްގައި ވިދާލައިފިއެވެ.\nމޮށްގަނޑުން ފެށިގެން ކޮނޑާ ހަމައަށް އެންމެ 19.29 އިންޗި ހުންނަ ގުލިވާ ކިޔާ މިއަސް މީހުންގެ ސަމާލުކަން ހޯދާފައިވަނީ ކުޑަ ކުއްތާއަކާއެކު އެސޮރު ކުޅޭ މަންޒަރު އާއްމުވުމާ ގުޅިގެންނެވެ.\nގުލިވަާ އެސޮރުގެ ހުނަރުތައް ދައްކާލާފައިވަނީ 20 ވަނަ ހިޕޮސްފިއަރ އިންޓާނެޝަނަލް އިކުއެސްޓޭރިއަން އެގްޒިބިޝަނުގައެވެ. މި އެގްޒިބިޝަން ބާއްވާފަވިވަނީ ރަޝިއާގެ ސެންޓް ޕީޓާސްބާގުގެ އެކްސްޕޯފޯރަމް ކޮންވެންޝަން އެންޑް އެގްޒިބިޝަން ސެންޓާގައެވެ.\nރިޕޯޓުތައް ބުނާގޮތުގައި އެމެރިކަން މިނިއެޗާ ޕޯނީ އާއިލާގެ މިއަސް އުފަންވިއިރު އެސޮރު ވަނީ ބުޅަލެއް ވަރެވެ. ހުޅަނގު އުތުރު ރަޝިއާގައި ހުންނަ ހިޑަލްގޯ ޕޯނީ ފާމްގައި އެސޮރު އުފަންވެފައި ވަނީ ޖުލައި 2017ގަ އެވެ.\nއުފަންވިއިރު އިސްކޮޅުގައި އެންމެ 12 އިންޗި އަދި ބަރުދަނުގައި އެންމެ3ކިލޯހުރި ގުލިވާ ގެންގުޅޭ އެލެނާ ޗިސްޓްޔަކޯވާ ބުނާ ގޮތުގައި އެސޮރު އުފަންވީ މުއުޖިޒާތަކުން ކަމަށެވެ.\n"އެސޮރު [އުފަންވި އިރު] ވަނީ ބޮޑު ބުޅަލެއް ވަރު. އަހަރެން ވަރަށް އުފާވި، އެއީ ބޮޑު މުއުޖިޒާތެއް" އެލެނާ ބުންޏެވެ.\nގުލިވާ ވަނީ އަސްތައް ދައްކާލުމަށް ބޭއްވި ޝޯގައި އެސޮރާ ދިމާވި ކުޑަ ކުއްތާއަކާއެކު މަޖާ ވަގުތުކޮޅެއް ހޭދަކޮށްލާފަ އެވެ. އެސޮރުގެ ބުރަކަށި މަތީގައި ދުއްވާލުމުގެ ފުރުސަތުގެ ވެސް ގުލިވާ ވަނީ އެ ކުއްތާއަށް ދީފައެވެ.\nއާއްމުގޮތެއްގައި އެމެރިކަން މިނިއެޗާ ޕޯނީއެއްގެ އިސްކޮޅުގައި އެންމެ ދިގު ވެގެން 34 އިންޗި ހުރެއެވެ. އެހެންކަމުން، އެއް އަހަރުގެ ގުލިވާއަކީ އެސޮރުގެ އާއިލާގެ އަސްތަކަށް ވުރެ އިސްކޮޅު ދެބައިކުޅަ އެއްބައި ކުރު އަހެކެވެ.\nރިޕޯޓުތައް ބުނާ ގޮތުގައި މިހާހިސާބަށް އައިއިރު ބެލެވޭ ގޮތުގައި ގުލިވާއަށް ދުނިޔޭގެ އެންމެ ކުޑަ ފިރިހެން އަހުގެ ރެކޯޑު ލިބުމަކީ ގާތްކަމެކެވެ.\nދުނިޔޭގެ އެންމެ ކުޑަ އަންހެން އަހުގެ ރެކޯޑު މިވަގުތު އޮތީ މިނިއެޗާ ސޮރެލް ބްރައުން މެއާއެއް ކަމަށްވާ ތަމްބެލީނާ އަތުގައެވެ. އިސްކޮޅުގައި 17.7 އިންޗި ހުންނަ ތަމްބެލީނާއަށް މި ރެކޯޑު ދީފައިވަނީ 2016 ވަނަ އަހަރެވެ.


Th. Guraidhoo In Madam Fathun Ah Hoonu Maruhabaa Eh - Vaguthu\nތ.ގުރައިދޫ އިން މެޑަމް ފާތުން އަށް ހޫނު މަރުހަބާ އެއް\nތ.އަތޮޅުގެ ރަށްތަކަށް ރައީސް އަބްދުﷲ ޔާމީންގެ އަނބިކަނބަލުން ފާތިމަތު އިބްރާހިމް ކުރައްވަމުންގެންދަވާ ދަތުރުފުޅުގެ ތެރެއިން މިއަދު ހަވީރު ގުރައިދޫ އަށް ވަޑައިގެންފިއެވެ.\nމެޑަމް ފާތުން ގުރައިދޫ އަށް ވަޑައިގެންނެވުމާ އެކު އެ ރަށުގެ ގިނަ އަދަދެއްގެ ރައްޔިތުން ވަނީ އެކަމަނާ އަށް ވަނީ ހޫނު މަރުހަބާ އެއް ދަންނަވާފައެވެ.\nގުރައިދޫ އަށް ވަޑައިގެން އެރަށުގެ ރައްޔިތުންނާއި މެޑަމް ފާތުން ބައްދަލުކުރެއްވިއިރު އެ ރަށުގެ އަންހެން ކަނބަލުން ވަނީ ގިނަ ކަންތައްތަކެއް ހުށަހަޅާފައެވެ. އެގޮތުން ރަނގަޅު ފެންވަރެއްގެ ބަނދަރެއް ގުރައިދޫ އަށް ބޭނުންވާކަން މެޑަމް އާއެކު ބޭއްވި ބައްދަލުވުމުގައި އެ ފަރާތްތަކުން ފާހަގަކުރިއެވެ.\nގުރައިދޫ އަކީ ޕީޕީއެމް އަށް ތާއީދު ބޮޑު ރަށަކަށްވާއިރު އެ ރަށަށް އަދިވެސް ވަޑައިގަތުމުގެ ދައުވަތު އެ ރަށުގެ ކަނބަލުން ވަނީ މެޑަމް ފާތުން އަށް އަރުވާފައެވެ.\nމެޑަމްގެ މި ދަތުރުފުޅުގައި މިހާތަނަށް ވަނީ ވިލިފުށި އާއި ތިމަރަފުށި އަދި މަޑިފުށްޓަށް ވެސް ވަޑައިގެންފައެވެ. އަދި މާދަމާ ހެނދުނު ގާދިއްފުށްޓަށް މެޑަމް ވަޑައިގަންނަވާއިރު މާދަމާ މެންދުރު ދިޔަމިގިލި އަދި ވޭމަންޑޫ އަށް ވަޑައިގަންނަވާނެއެވެ.\nއޭޕްރީލް 26, 2018 18:52\nއޭޕްރީލް 26, 2018 19:38\nމީތޯ މިފަހަރު ކެނޑިޑޭޓް\nއޭޕްރީލް 26, 2018 19:50\nކޮބާ ރަންރީނދޫ ޓްވިޓަރޭ ރާކަނި މަސްކެވުނުތޭ. މަހަށް ދޭބަލަދެން. މަހަށް މަހަށް މަަހަށް މަހަށް ދޭބަލަ ދެން.\nއޭޕްރީލް 26, 2018 19:58\nކޮބާ ރަންރީނދޫ ޓްވިޓަރޭ ތަމެންނަށް މަމެންގެ ވެރިކަން ވެއްޓިއްޖެތޭ ނުވެއްޓުނު ދޯ. ދެން ތަމެން ކޮން އެއް ކެންޑިޑޭޓެއް ނެރެންތޭ އެއް ކެންޑިޑޭޓް އޮޅާލަބަލަ ތަމެން. އެއޮތް އަންނަނީ ރަންރީނދޫ ޓްވިޓަރޭ ރެޑް ޓޮޕް އެއް ލައިގެން ބްލޫ ޖީންސް ގައި މަމެންގެ ވެރިކަން ވައްޓާލާނަމޭ ކިޔާ ކެޓް ވޯކް ޖައްސަމުން ދޯ. ޝީ ގޮޓް ދަ ބޭޑް ނަމްބަރ އައި ނޯ ހާރ ގޭމް ޝީ އިޒް ކޮރަޕްޓެޑް ޝީ އިޒް ބްރޫޓަލް އެން ރުތްލެސް. އެވްރީ ބޮޑީ ކީޕް އަވޭ ފްރޮމް ހާރ ޝީ އިޒް ދަ ސަންތިމަރިޔަނބޭ އޮފް ރަންރީނދުލޭސް. ޝީ ގޮޓް ދަ ކޮރަޕްޓް ނަމްބަރ ޝީ ގޮޓް ދަ ކޮރަޕްޓް ނަމްބަރ ޝީ ސޭސް އިޓްސް ރައިޓް އައި ނޯ ޝީ ގޮޓާ ގޯ ޑައުން އައި ނޯ ޝީ އިޒް ގޮނާ ފެއިލް. އެވްރީ ބޮޑީ ހޯލްޑް ދަ ރެއިލިންގް ސްކައި ޓްރެއިން އިޒް ގޮނާ ޓޭކް އޮފް އެން ނައު ޔޫ ނޯ ހޫ އިޒް ކޮރަޕްޓެޑް. ޝީ އިޒް. ޝީ ގޮޓް ދަ ނަމްބަރ ޝީ ސޭސް އިޓްސް ރައިޓް ޝީ ގޮޓް ދަ ނަމްބަރ ޝީ ސޭޒް އިޓްސް ރައިޓް ކޮރަޕްޓް ނަމްބަރސް އޮން ދަ ޑާންސް ފްލޯރ ކޮރަޕްޓް ނަމްބަރސް އޮން ދަ ޑާންސް ފްލޯރ ޖަސްޓް ޑާންސް ޑާންސް ޑާންސް ޑާންސް ޝީ ގޮޓް ދަ ނަމްބަރ..


vnews - Winter theme park eid dhuvahu hulhuvan ninmaifi\nވިންޓަ ތީމް ޕާކް އީދު ދުވަހު ހުޅުވަން ނިންމައިފި\nރަސްރަނި ބަގީޗާގައި ބަޔަކު ހަރަކާތްތެރިވަނީ -- ވީފައިލް ފޮޓޯ\nރަސްރަނި ބަގީޗާގައި ހަދާފައިވާ ވިންޓަ ތީމް ޕާކް ކުރިއަށް އޮތް ފިތުރު އީދުގައި ހުޅުވާނެ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެ އެވެ.\nމިނިސްޓަރު މުއިއްޒު ރޭ ކުރެއްވި ޓްވީޓެއްގައި ވިދާޅުވީ ރަސްރަނި ބަގީޗާގައި ހަދާ ވިންޓަ ތީމް ޕާކް ފިތުރު އީދުގައި ހުޅުވުމަށް ވާންޖެހޭ އެންމެހާ ތައްޔާރީތައް ކުރިއަށްދާ ކަމަށެެވެ.\nވިންޓަ ތީމް ޕާކް ހުޅުވުމަށް އެންމެ ފުރަތަމަ މަސައްކަތް ކުރީ މިދިޔަ އަހަރުގެ ޑިސެމްބަރު މަހުގެ ތެރޭގަ އެވެ. އެތާރީހަށް ވިންޓަ ތީމް ޕާކް ނުހުޅުވުނީ ކޭބަލް އެޅުމުގައި ދިމާވި ދަތިތަކެއްގެ ސަބަބުން ކަމަށްވެސް މިނިސްޓަރު މުއިއްޒު ކުރިން ވިދާޅުވެފައިވެ އެވެ.\nދަނގަޑު ޓިނުން ހަދާފައިވާ ގެއެއްގެ ތެރޭގައި އާޓިފިޝަލް ސްނޯ އުފައްދާ މެޝިންތަކަކާ އެކު ހަދާފައިވާ ވިންޓަ ތީމް ޕާކަކީ ފިނިހޫނުމިން ވަކި ވަރެއްގައި ކޮންޓްރޯލް ކުރެވޭ ގޮތަށް ތައްޔާރުކޮށްފައިވާ ތަނެކެވެ. މިތަނުގެ ތެރޭގައި އައިސް ސްކޭޓް ކުރެވޭނެ ރިންގަކާއި ސްލައިޑް ކުރާނެ ވަސީލަތްތައް ގާއިމުކޮށްފައިވާ ކަމަށް ހައުސިން މިނިސްޓްރީން ބުނެ އެވެ.\nމި ޕާކު ތައްޔާރުކުރީ ފްރާންސާއި ސްވިޒަލޭންޑްގެ ދެ ކުންފުންޏަކުން ކޮށްފައިވާ ދިރާސާއެއްގެ މައްޗަށް ބިނާކޮށްގެންނެވެ.\nހައުސިން މިނިސްޓްރީން ބުނީ ވިންޓަ ތީމް ޕާކް ހިންގަން ހަވާލުކުރާނީ އެތަނުގައި ހަދާ ކެފޭ ހިންގުމާ ހަވާލުވާ ފަރާތަކަށް ކަމަށާއި އޭރުން ދައުލަތުގެ ބަޖެޓުން ހަރަދުނުކޮށް ވިންޓަ ތީމް ޕާކް ގިނަ ދުވަސްތަކަކަށް ބޭނުން ކުރެވޭ ގޮތަށް ހުންނާނެ ކަމަށެވެ. ކެފޭ ހިންގާނެ ފަރާތެއް ހޯދުމަށް ހައުސިން މިނިސްޓްރީން މިހާރު ވަނީ އިއުލާންކޮށްފަ އެވެ.\nހައުސިން މިނިސްޓްރީން މައުލޫމާތު ދީފައިވާ ގޮތުގައި ވިންޓަ ޕާކަށް ވަދެވޭނީ ފީއެއް ދައްކައިގެންނެވެ.


New Port Huskuran Mithibee "Ready" Gai - Council - Vaguthu\nނިއުޕޯޓް ހުސްކުރަން މިތިބީ "ރެޑީ" ގައި - ކައުންސިލް\n7 މަސް ކުރިން ( އޭޕްރީލް 13, 2019 )\nމާލޭ ސިޓީ މޭޔަރު ޝިފާ މުޙައްމަދު- ވަގުތު އިމޭޖަސް: އަމީން ފަހްމީ\nނިއުޕޯޓް ރެސްޓޯރެންޓުތައް ހިންގަމުން އަންނަ ތަންތަން ހުސް ކުރުމަށް މާލޭ ސިޓީ ކައުންސިލް ތައްޔާރަށް އޮތްކަމަށް އެ ކައުންސިލްގެ މޭޔަރު ޝިފާ މުޙައްމަދު ވިދާޅުވެއްޖެއެވެ.\nޝިފާ މިގޮތަށް ވިދާޅުވީ، ނިއުޕޯޓް ވިއު ހުންނަ ސަރަޙައްދަކީ މާލޭގައި ހިތް ފަސޭހަކޮށްލަން އޮތް ހަމަ އެކަނި ހުސް ތަންކަމަށް ބުނެ އެތަން ބަންދު ނުކޮށްގެން ކަންބޮޑުވުން ފާޅުކޮށް ކުރި ޓްވީޓަކަށް ޖަވާބުދެމުންނެވެ.\nއެ ޓްވީޓުގައި ޝިފާ ވިދާޅުވީ، ސިޓީ ކައުންސިލަށް އެންގިހައި އަވަހަކަށް ތަން ހުސްކުރަން ތައްޔާރަށް ތިބިކަމަށެވެ.\n"ސިޓީ ކައުންސިލަށް އެންގިހާ އަވަހަކަށް ތަން ހުސްކުރަން މިތިބީ ރެޑީގާ،" ޝިފާގެ ޓްވީޓުގައި ވެއެވެ.\nދާދި ފަހުން ހުޅުވި ނިއު ޕޯޓް ވިއު ރެސްޓޯރަންޓު ބަންދުކޮށް، އެ ބިން އެއް މަސްދުވަހުގެ ތެރޭގައި ހުސްކުރަން ސަރުކާރުން އެންގީ މިދިޔަ މަހުގެ 12 ވަނަ ދުވަހުއެވެ. ޕްލެޓްފޯމް ސަރަަހައްދު ހުސްކުރަން ސަރުކާރުން އެންގީ އެ ސަރަހައްދު އާއްމުންނަށް ހުޅުވާލަން ބޭނުންވާތީ ކަމަށް ވެއެވެ.\nސްޓްރާޑާ ޕްރައިވެޓް ލިމިޓެޑުން ހިންގަމުން އަންނަ ނިއުޕޯޓުގެ އިތުރު ތަންތަން ހުސްކުރަން މިދިޔަ މަހު ފަސް ދުވަހުގެ މުއްދަތެއްވެސް ދިނެވެ. އެސްޓީއޯ އައިފާން ބިލްޑިންގައި ހުރި ނިއުޕޯޓުގެ ރެސްޓޯރެންޓާއި "ރާވެރިބޭ ކޮއްތުވެނި" ގައި ހުރި ނިއުޕޯޓުގެ ދެތަނެވެ. ނަމަވެސް އެތަންތަން ހުސްކުރަން އެންގީ އާންމުންނަށް ހުޅުވާލުމަށް ކަމެއް ނުވަތަ ނޫން ކަމެއް ނޭނގެއެވެ.\nނިއުޕޯޓް ވިއު ހިންގާ ކުންފުނީގެ މެނޭޖިން ޑިރެކްޓަރަކީ ޕީޕީއެމްގެ ކައުންސިލް މެމްބަރެއްގެ ގޮތުގައި ހުރި އަދި ފަހުން ޕީއެންސީގެ ކައުންސިލްގައި ވެސް ހިމެނުނު ޒާހިދު ރަމީޒެވެ. ނަމަވެސް މިހާރު އެ ކުންފުނި ހިންގަނީ އޭނާގެ އާއިލާއިންނެވެ. ސަރުކާރު ބަދަލުވިތާ ގިނަ ދުވަހެއް ނުވަނީސް ނިއުޕޯޓް ރެސްޓޯރެންޓުތައް ހުއްޓުވުމަށް ސަރުކާރުގެ އިސް ބައެއް ފަރާތްތަކާއި ސަރުކާރަށް ތާއީދުކުރާ ފަރާތްތަކުން ދިޔައީ ބާރު އަޅަމުން ކަން ފާހަގަކޮށްލެވެއެވެ.\nމާލޭގައި ފަށެއް ވިއްކަން އުޅުނު މީހެއްގެ ބޮލުގައި ފިހިގަނޑަކުން ޖަހައި، ފަޅާލާއިފި\nއާސަހަރާގައި ހުރި މަހާނަގާތައް އުކާލުމުން މިނިސްޓަރ މަލީހް ކަންބޮޑުވެއްޖެ\nއޭޕްރީލް 13, 2019 11:51\nމޑޕ ކެމްޕޭނަށް ސަރުކާރުގެ ވަސީލަތްތައް ބޭނުން ކުރިމައްސަލަ ބެލެންޖެހެއެވެ ސިޓީ ކައުންސިލަކީ މޑޕގެ ޖަގަހައެކެވެ.\nއޭޕްރީލް 13, 2019 14:40\nނިއުޕޯޓަކީ ސިޓީކައުންސިލް ހަވާލުގައި ހުރިތަނެއް ނޫން\nއޭޕްރީލް 13, 2019 23:12\nތިކަންކުރަން ލަސްވެއްޖެ ވީހާވެސް އަވަހަހައް އެތަންނަގަންވީ ކުޑަކުދިންގޮވާގެން ރާޅުގަނޑު ސަރަހައްދައއ މޮހަރުނުދެވޭ ތިޔަތަނާހެދި އަދި ސިގިރޭޓް ބޮއެ ފާޓޭމެން އެންބުރޭވަރުން އެތާގަ މަޑުނުކުރެވޭ އަވަސްކުރަން ގޮވާލަން\nއޭޕްރީލް 14, 2019 00:36\nތިބުނާގޮތަކައް ތިކަމެއްނުވާނެ ކޯޓުމެދުވެރިކޮއް އޮންނަ އުސޫލުގެ ތެރެއިން ތިކަންވާނެ ނެރެފީޔާ ބަދަލުވެސް ދޭންޖެހޭނެ އެވެރިން ބަދަލުހޯދާނެ ލިބެންވެސް ލިބޭނެ ޕާޓީކުދިން އާއިލީ ވެރިކަން ހިފަހައްޓަން ތީފުކެއް ބޮޑުވަރު...ކޮބާތޯ ބޮޑުވަގު އަދީބު އެމްޑީޕީ ވެރިކަމައް ގެންނަން މިލިއަނުން ހަރަދު ކުރީމަ އޭނަވީ ހުދުކާފޫރަށްދޯ....؟ ކަލޭމެންނައް ހިންގޭނީ ވެރިކަމެއްނޫން ހިންގަނީ ބަލާވެރިކަން


ގޭގައި ކާށި ތެޔޮ ތައްޔާރު ކުރާނެ ގޮތް – Uthuru Oivaru\nފުރަތަމަ ސަފުހާ / މުނިފޫހި ފިލުވުން / ގޭގައި ކާށި ތެޔޮ ތައްޔާރު ކުރާނެ ގޮތް\nއަޒްލީނާ އަލީ 16/06/2017\tމުނިފޫހި ފިލުވުން ކޮމެންޓު ކުރައްވާ 106 ވިޔު\nކާށި ތެލަކީ އޭގެން ވަރަށް ގިނަ ބޭނުންތައް ހިފޭ ފައިދާހުރި ތެލެކެވެ. ރާއްޖޭގައި ކުރީ ޒަމާނުގައި ކާއެއްޗެހި ތެލުލުމަށް މުޅިންވެސް ބޭނުން ކުރަނީ ކާށި ތެލެވެ. ލޯޝަންގެ ބަދަލު ގައިގައި ލަނީވެސް ކާށި ތެލެވެ. ބޯ އޮމާންކޮށް ރީތިކުރަނީ ކާށިތެލުންނެވެ. ނަމަވެސް ޒަމާނަށް އައި ބަދަލާއި ތަފާތު ބާވަތްތަކުގެ ތަކެތި ބާޒާރުން ލިބެން ފެށުމުން ދިވެހިން ކާށި ތެޔޮ ބޭނުންކުރުން ވަރަށް ބޮޑަށް މަދުވެއްޖެއެވެ.\nރާއްޖޭގެ ބާޒާރުތަކުގައި މިހާރުވެސް ކާށިތެޔޮ ލިބެންހުރެއެވެ. އެހެނަސް އާންމުކޮށް ކާށި ތެޔޮ ހުންނަނީ އަލިފާން ބޭނުންކޮށޮގެން ތައްޔާރުކޮށްފައެވެ. އަލިފާނުން ހޫނު ކުރުމުން ކާށި ތެލުގައި ހުންނަ ފައިދާހުރި ބައެއް މާއްދާތައް ހަލާކުވެއެވެ. މިގޮތަށް ހުންނަ ތެލުގައި ކުޑަ ރަތްކަމެއް ހުންނާނެއެވެ. ކާށި ތެލަކީ އަލިފާން ބޭނުންނުކޮށް ވަރަށް ފަސޭހައިން ތައްޔާރުކުރެވޭނެ ތެލެކެވެ.\n– ބޭރުފެންނަ ފުޅިއެއް ( މަތި ބުރިކޮށްލާފައި)\n– ސާފު ފޮތިކޮޅެއް\nފުރަތަމަ ކާށި ގާނާނީއެވެ. ބޭނުންފުޅުނަމަ ހުނި ނުވަތަ ކުދިކޮށް ކޮށާފައި މިކްސަރު ނުވަތަ ގުރައިންޑަރުން މުގުރާލެވިދާނެއެވެ. މިކްސަރު ބޭނުންކުރުމުން ކިރުފެލުމަށް އަތުން ކުރަންޖެހޭ މަސައްކަތް ލުއިވާނެއެވެ. ދެން ކިރު ފެލުމަށްފަހު ފުރާނާލާނީއެވެ. އެއަށްފަހު ފެން ހުސްކުރި ފުޅިއެއް ބުރިކޮށްލުމަށްފަހު އޭގެތެރެއަށް ކިރުތައް އަޅާނީއެވެ. ދެން ސާފު ފޮތިކޮޅަކުން ކާށި ކިރުއެތި ބަންދުކޮށްލާނީއެވެ. ދެން އެކަހެރި ތަނެއްގައި 24 ގަޑިއިރުވަންދެން ބަހައްޓާނީއެވެ.\n24 ގަޑިއިރުވުމުން ކިރުތައް ހުންނާނީ3ފަށަލައަކަށް ވަކިވެފައެވެ. ފުރަތަމަ ފަށަލައިގައި ހުންނާނީ ކިރުގެ އޮލަބައި ނުވަތަ ކާޑް އެވެ. ދެންހުންނަ ފަށަލައިގައި ހުންނާނީ ތެލެވެ. އެންމެ ފަހު ފަށަލައިގައި ހުންނާނީ ފެންބައެވެ. މިބައި ހުންނާނީ ފެންކިރު ކުލައިގައެވެ.\nކާށި ކިރުން ތެލުގެ ފަށަލަ ވަކިކުރާނެގޮތް.\nސަމުސަލަކުން ކާޑްތައް ގަރުދިޔައިން ގަރުނަގާގޮތައް ވަރަށް ސަމާލުކަންދީގެން ނަގާފައި އުކާލާށެވެ. މިފަށަލަގައި ހުންނަ އެއްޗެހި ނެގުމުން ތެލުގެ ފަށަލަ ފެންނާނެވެ. ތެލުގެ ފަށަލަ ކުޑަކޮށް ކާޑް އާއި އެއްވެފައި ހުރެދާނެއެވެ. ތެޔޮތައް ނެގުމަށް ސާފު ހިކި ސަމުސަލަކުން ތައްޓަކަށް ނުވަތަ ކޮންޓޭނަރަކަށް ތެޔޮތައް ފުރާނާލާށެވެ. ފުރޭނުމަށް ރަނގަޅީ ސާފު ތުނި ފޮތިކޮޅެއް ބޭނުން ކުރުމެވެ. ފުޅިބުރީގައި ހުރި ތެލުގެ ފަށަލަ މާބޮޑަށް ތުނިވުމުން އިތުރަށް ތެޔޮނަގަން އުޅެފިނަމަ ތެލާއި ފެން އެއްވެދާނެއެވެ. އެހެންކަމުން ތެލުގެ ފަށަލަ ތުނިވުމުން ބާކީބައި (ފެން) އުކާލާށެވެ.\nމިގޮތައް ތައްޔާރު ކުރާ ތެލުގެ ފައިދާ ބޮޑުވެފައި ކަރުނުވެ ގިނަ ދުވަހު ހުންނާނެއެވެ.


ހޭޒުގެ މެނޭޖުމެންޓްގެ ބައެއް ބޭފުޅުން އެހެން ސްކޫލް ތަކަށް ބަދަލު ކޮށްފި\nޙާފިޘު އަޙްމަދު ސްކޫލްގެ މެނޭޖުމެންޓްގައި މަސައްކަތް ކުރައްވާ ބައެއް ބޭފުޅުން ފުވައްމުލައް ސިޓީގެ އެހެން ސްކޫލް ތަކަށް ބަދަލު ކޮށްފިއެވެ. މިގޮތުން އެޑިޔުކޭޝަން މިނިސްޓްރީން ވަނީ އެސްކޫލްގެ ޑެޕިއުޓީ ޕްރިންސިޕަލް އާމިނަތު އަޙްމަދު ޏ. އަތޮޅު ތަޢުލީމީ މަރުކަޒުގެ ޑެޕިއުޓީ ޕްރިންސިޕަލް ކަމުގެ މަގާމަށް ބަދަލުކޮށްފައެވެ. އަދި އެސްކޫލްގެ ލީޑިންގ ޓީޗަރ ޚަދީޖާ އިބުރާހީމް ވަނީ މުޙައްމަދު ޖަމާލުއްދީން ސްކޫލްގެ ޓީޗަރ ކަމަށް ނުވަތަ ޏ. އަތޮޅު ތަޢުލީމީ މަރުކަޒަށް ބަދަލުކުރުމަށް ނިންމަވާފައެވެ.\nހޭޒުގެ މެނޭޖުމެންޓަށް ބޮޑެތި ބަދަލު ތަކެއް މިގެނައީ އެސްކޫލްގެ ޕްރިންސިޕަލާއި މެނޭޖުމެންޓާއި ޓީޗަރުންގެ މެދުގައި ޚިޔާލު ތަފާތުވުން ތަކެއް އުފެދުމުގެ ސަބަބުން ބެލެނިވެރިން އިންތިހާއަށް ކަންބޮޑުވެފައިވާ ދަނޑިވަޅެއްގައި މިނިސްޓްރީ އޮފް އެޑިޔުކޭޝަންގެ ވަފުދެއް ފުވައްމުލައް ސިޓީއަށް ވަޑައިގެން އެސްކޫލްގެ ހާލަތު ވަޒަން ކުރުމަށްފަހު ޕްރިންސިޕަލުގެ ބަހަށެވެ.\nޕްރިންސިޕަލް ކުރިން އުޅުއްވި ބިލެއްދޫ ސްކޫލުގައިވެސް އޮތީ ބައިބައިވުން އުފެދިފައި ކަމަށް އެރަށުން މީހަކު މައުލޫމާތު ދެއްވިއެވެ. އަދި ދާދިފަހުން އަނބިކަނބަލުން ބަލާ ދިއުމުން ބަފާބެ ފޮނުވަން ބޭނުންނުވާ ކަމުގައި ވެސް މައުލޫމާތު ދިނެވެ. މީގެ އިތުރުން އަމިއްލައަށް ތިމާގެ ޤާބިލުކަމާއި އެ މުނާސަބަތަކަށް ޚާއްސަ ގޮޅިޖެހި މޮޅު ގަމީސް ތުރުކުރައްވާ ވާހަކަދެއްކުމުގެ އިތުރުން، މޮޅުވާހަކަ ދައްކަވާ ޕްރިންސިޕަލެކެވެ. މިގޮތަށް ޕްރިންސިޕަލް ވާހަކަ ދައްކަވާތީ ބައެއް ޓީޗަރުން ޕްރިންސިޕަލަށް ޖެއްސުންކޮށް މަލާމާތް ކުރުމުގެ ގޮތުން ވަތް ބަހުން ފޭސްބޫކުގައި ނުސީދާކޮށް ޕޯސްޓްވެސް ކުރެއެވެ. އެގޮތުން ތިރީގައި މިވަނީ އެ ސްކޫލުގެ ޓީޗަރަކު ލިއުއްވާފައިވާ ޕޯސްޓެއްގެ ޝޮޓެކެވެ.\nPls click to find shot


Funadhoo rayyithunge faraathun, Narudhoo ah eheetherikan!\nފުނަދޫ ރައްޔިތުންގެ ފަރާތުން، ނަރުދޫއަށް ބޮޑު އެހީތެރިކަމެއް!\nށ. ނަރުދޫއަށް ފޮނަދޫއިން ފޮނުވި އެހީގެ ތަކެތި-- ފޮޓޯ/ ފުނަދޫ ސޯޝަލް ސަޕޯޓް ޑެސްކް\nކޮވިޑް19ގެ ނުރައްކާ ބޮޑުވެފައިވާ ށ. ނަރުދޫއަށް، އެ އަތޮޅު ފުނަދޫ ރައްޔިތުންގެ ފަރާތުން އެހީގެތަކެތި މިއަދު ފޯރުކޮށްދީފިއެވެ.\nކޮވިޑް19 އަށް 11 މީހަކު ޕޮޒިޓިވެ، މޮނީޓަރިންގެ ހާލަތަށް ގެނެސްފައިވާ ނަރުދޫއަށް، ފުނަދޫ ރައްޔިތުންގެ ފަރާތުން އެހީގެ ތަކެތި ފޯރުކޮށްދިނީ ފުނަދޫ ކައުންސިލާއި އެ ރަށު ސޯޝަލް ސަޕޯޓް ޑެސްކުން އިސްނަގައިގެންނެވެ.\nފުނަދޫ ސޯޝަލް ސަޕޯޓް ޑެސްކުން “ހަތާވީސް އޮންލައިން”އާ ވާހަކަ ދެއްކި ހުސައިން އަރިފް ވިދާޅުވީ އެހީގެ ތަކެތި ފޮނުވުމުގެ ކުރިން ނަރުދޫ ރައްޔިތުން މިދަނޑިވަޅު އެންމެ ބޮޑަށް ބޭނުންވެފައި ވަނީ ކޮއްއެއްތޯ ބަލައި، އެތަކެތި ފޯރުކޮށްދިނުމަށް އިސްކަން ދީފައިވާނެ ކަމަށެވެ. ނަރުދޫ މޮނީޓަރިންގެ ހާލަތަށް ގެނެސްފައިވުމުން ރޯ މަސް ލިބުން އެ ރަށުގައި ދަތިވެފައިވާތީ، ރޯމަހާއި ކާޑުގެ ބާވަތްތަކާއި މަސްދަޅާއި އަލަނާސިދަޅާއި ގެރިކިރާއި ނޫޑުލްސް އާއި ބްލީޗުފަދަ ތަކެތި ފޯރުކޮށްދީފައިވާ ކަމަށް އަރީފު ވިދާޅުވިއެވެ.\nނަރުދޫއަށް ފޮނުވި އެހީގެ ތަކެތީގެ އަގު 60،000 ރުފިޔާއަށް އަރާނެ ކަމަށް ލަފާކުރެވެއެވެ.\nރީތި މިސާލެއް. އޯގާތެރިކަމުގެ ނަމޫނާއެއް. އެއް ރަށުން އަނެއް ރަށަށް އެހީތެރިވަނީ. ފޮޓޯއެއް ތިޔަ ފެންނަނީ ށ. ފޮނަދޫ ރައްޔިތުންގެ ފަރާތުން، ށ. ނަރުދޫއަށް ފޮނުވި އެހީގެ ތަކެތި pic.twitter.com/yJ4J1FrYJF\n— Mohamed Afrah (@aphrah11) May 17, 2020\nއަރީފު ވިދާޅުވީ ފުނަދޫ ރައްޔިތުންގެ ފަރާތުން ނަރުދޫއަށް ފޮނުވި ތަކެއްޗަކީ ރަށުގެ ފިހާރަތަކާއި ބޭކަރީތަކާއި މަސްވެރިންނާއި ސަރުކާރުގެ އޮފީސްތަކާއި އެކި ކުންފުނިތަކުގެ ފަރާތުން ހަދިޔާ ކުރި ތަކެތި ކަމަށެވެ.\n“އެހީތެރިވެދެއްވި އެންމެހާ ފަރާތްތަކަށް އަދި އެންމެހައި ރައްޔިތުންނަށް ޝުކުރު އަދާކުރަން. އަދި އެހީގެ ތަކެތި ނަރުދޫއަށް ގެންގޮސް ދިނުމުގައި ވަރަށް ބުރަކޮށް، މަސައްކަތް ކުރެއްވީތީ، ފުނަދޫ ސޯޝަލް ސަޕޯޓް ޑެސްކްގެ ވޮލެންޓިއަރުންނަށް ޝުކުރު އަދާކުރަން،” ފުނަދޫ ސޯޝަލް ސަޕޯޓް ޑެސްކު ލީޑު ކުރައްވާ ހުސައިން އާރިފް ވިދާޅުވިއެވެ.\nފުނަދޫ އިން ނަރުދޫއަށް އެހީތެރިކަން ފޯރުކޮށްދީފައިވާއިރު، އެ އަތޮޅު ގޮއިދޫއިން ވެސް ވަނީ އެ ރަށަށް އެހީ ފޮނުވާފައެވެ.\nHifehettumeh Shukuri Funadhoo ge rayyithunnah!


Dhathi nuve Dollar libeyne goiy hoadhan fiyavalhu alhaanan: BML\nދަތި ނުވެ ޑޮލަރު ލިބޭނެ ގޮތެއް ހޯދަން ފިޔަވަޅު އަޅާނަން: ބީއެމްއެލްގެ ސީއީއޯ\n31 އޯގަސްޓް 2020 - 12:04:40\nކޮވިޑް-19 އާ ގުޅިގެން ކުރިމަތިވެފައިވާ ޑޮލަރުގެ ދަތިކަމަށް ހައްލެެއް ހޯދުމުގެ ގޮތުން ފިޔަވަޅުތަކެއް އަޅާނެ ކަމަށް ބޭންކް އޮފް މޯލްޑިވްސްގެ ސީއީއޯ، ޓިމް ސޯޔާ ވިދާޅުވެއްޖެ އެވެ.\nޓިމް ސޯޔާ އެގޮތަށް ވިދާޅުވެފައި މިވަނީ މިއަދު އޮންލައިންކޮށް ކުރިއަށް ގެންދިޔަ ބީއެމްއެލްގެ މިދިޔަ އަހަރުގެ އަހަރީ އާންމު ޖަލްސާގަ އެވެ.\nޓިމް ވިދާޅުވީ، ކޮވިޑާއި އެކު ފަތުރުވެރިކަމުގެ ދާއިރާއަށް ކުރިމަތިވި ގޮންޖެހުންތަކާއެކު ރާއްޖެއަށް ޑޮލަރު ލިބުމުގައި ވަރަށް ބޮޑެތި ދަތިތަކެއް އެބަ ހުރި ކަމަށެވެ. އެކަމާއި ގުޅިގެން ކޮންމެހެން އަޅަން ޖެހޭ ފިޔަވަޅުތައް ބީއެމްއެލުން އަޅަމުންދާނެކަން ފާހަގަކުރައްވާ ޓިމް ވިދާޅުވީ އިސްކަން ދޭންޖެހޭ ދާއިރާތައް ކަނޑައަޅާ ބޭންކުން ޑޮލަރު ދޫކުރާނެ ކަމަށެވެ.\nއޭގެ ތެރޭގައި ރާއްޖެއަށް މުދާ ގެނައުމާއި މުހިއްމު ޓީޓީތަކަށް އިސްކަންދޭނެކަން ޓިމް ފާހަގަކުރައްވަ އެވެ.\nޓިމް އިތުރަށް ވިދާޅުވީ މިދަނޑިވަޅަކީ އާންމުންނަށް ވެސް އިންތިހާއަށް ދަތިތައް ކުރިމަތިވެފައިވާ ދަނޑިވަޅެއްކަމުން ބީއެމްލުން ވެސް އަންނަީ އާންމުންނަށް އެހީތެރިކަން ފޯރުކޮށްދެމުންކަމަށާއި އަދި އެ މަސައްކަތުގައި ދެމި އޮންނާނެ ކަމަށެވެ.\nޓިމް ވަނީ ޑޮލަރުގެ ލިކިއުޑިޓީ ހިފެހެއްޓުމަށްޓަކައި ބޭރުގެ މާލީ އިދާރާތަކާއި ގުޅިގެން ފަންޑިން ހޯދުމުގެ މަަސައްކަތް ވެސް ކުރަމުންދާކަން ފާހަގަކުރައްވާފަ އެވެ. އެގޮތުން ފިނޭންސް މިނިސްޓްރީ މެދުވެރިކޮށް ޔޫރަޕިއަން އިންވެސްޓްމެންޓް ބޭންކުން 20 މިލިއަން ޔޫރޯގެ ފެސިލިޓީއެއް ހަމަޖައްސާފައިވެ އެވެ.\nޓިމް ވަނީ މިދިޔަ އަހަރަކީ ބޭންކަށް ވަރަށް ކާމިޔާބު އަހަރެއް ނަމަވެސް، މިއަހަރު މުޅި ދުނިޔެއަށް ކުރިމަތިވި ކޮވިޑްގެ ބަލިމަޑުކަމާއެކު ބޭންކަށް ވެސް ގޮންޖެހުންތައް ކުރިމަތިވެފައިވާ ކަމަށް ވިދާޅުވެފަ އެވެ.\nމިއަދު ބޭއްވި ޖަލްސާގައި ވަނީ ހިިއްސާއަކަށް 26 ރުފިޔާ ބަހަން ހިއްސާދާރުންގެ އަގުލަބިއްޔަތުން ފާސްކޮށްފަ އެވެ.


SunOnline: Rafale ebbasvumuge massalaigai Rahul Gandhi Supreme Courtah javaabudhaareevaan angaifi\nރަފާލް އެއްބަސްވުމުގެ މައްސަލާގައި ރާހުލް ގާންދީ ސުޕްރީމް ކޯޓަށް ޖަވާބުދާރީވާން އަންގައިފި\nރުގިއްޔާ މުހައްމަދު މޫސާ 15 Apr 2019, 16:42\nކޮންގްރެސް ޕާޓީގެ ލީޑަރު ރާހުލް ގާންދީ ސުޕްރީމް ކޯޓަށް ޖަވާބުދާރީވާން ވަނީ އަންގާފައި -- ފޮޓޯ: ޕީޓީއައި\nދިއްލީ (އޭޕްރިލް 15): އިންޑިއާ އާއި ފްރާންސުން ހެދި ރަފާލް އެއްބަސްވުމާ ބެހޭ ގޮތުން ރާހުލް ގާންދީ ދެއްކެވި ވާހަކައާ ގުޅިގެން ސުޕްރީމް ކޯޓަށް ޖަވާބުދާރީވާން އަންގައިފި އެވެ.\nމިދިޔަ ބުދަ ދުވަހު ސުޕްރީމް ކޯޓުން ވަނީ، ރަފާލް އެއްބަސްވުމާ ބެހޭ ގޮތުން އާމައުލޫމާތުތަކެއް ލީކުވުމާ ގުޅިގެން، މީގެ ކުރިން އެމައްސަލައާ ބެހޭ ގޮތުން ކޯޓުން ނިންމި ނިންމުން އަލުން ބަލައިދިނުމަށް އެދި ހުށަހެޅި ޕެޓިޝަނެއް ބަލައިގަނެފަ އެވެ. އަދި ރާހުލް ގާންދީ ވަނީ އެއީ ނަރެންދުރަ މޯދީ "ވައްކަން ކުރެއްވިކަން" ކޯޓުން ބަލައިގަތުން ކަމަށް ދޭހަވާ ގޮތަށް ވާހަކަ ދައްކަވައިފަ އެވެ.\nއޭގެ ސަބަބުން ބީޖޭޕީން ވަނީ ރާހުލް ގާންދީ ކޯޓުގެ ހުރުމަތް ކެނޑިކަމަށް ބުނެ ކޯޓަށް މައްސަލަ ހުށަހަޅައިފަ އެވެ. އަދި ކޯޓުން ވަނީ އެމައްސަލަ ބަލައިގަނެ، ގާންދީ ދެއްކެވި ވާހަކަ ތަފްސީލުކޮށް ދިނުމަށް ކޯޓަށް ޖަވާބުދާރީވާން އަންނަ ހޯމަ ދުވަހާ ހަމައަށް މުހުލަތު ދީފަ އެވެ.\nމީގެ އިތުރުން ރަފާލް އެއްބަސްވުން ހެދުމުގައި ކޮރަޕްޝަނުގެ އަމަލުތައް ހިންގާފައިވާ ކަމަށް ރާހުލް ގާންދީ ތަކުރާރުކޮށް ވިދާޅުވަމުންދާތީ ބީޖޭޕީން ވަނީ އޭނާއާ ދެކޮޅަށް ފިޔަވަޅު އެޅުމަށް އިލެކްޝަން ކޮމިޝަނުގައި އެދިފަ އެވެ.\nއިންޑިއާ އިން ފްރާންސުގެ ޑަސޯލްޓް އޭވިއޭޝަނުން ފައިޓާ ޖެޓުތަކެއް ގަންނަން ފުރަތަމަ އެއްބަސްވީ މާޗް 2014ގައި އޭރު އޮތް ކޮންގްރެސް ޕާޓީ އިސްކޮށް އޮންނަ ޔުނައިޓެޑް ޕްރޮގްރެސިވް އެލަޔަނަސް (ޔޫޕީއޭ)ގެ ސަރުކާރުންނެވެ. ނަމަވެސް މެއި 2014އިގައި ބާރަތިޔާ ޖަނަތަ ޕާޓީ އިސްކޮށް އޮންނަ ނެޝަނަލް ޑިމޮކްރެޓިކް އެލަޔަންސް (އެންޑީއޭ) އިން ވެރިކަމަށްއަ އެވެ. އަދި ޔޫޕީއޭއިން ހެދި އެއްބަސްވުން އުވާލުމަށް ފަހު ޑަސޯލްޓާއެކު އާ އެއްބަސްވުމެއް ހެދި އެވެ.\nމޯދީގެ ސަރުކާރުން ހެދި އެއްބަސްވުމުގައި ވަނީ "އޮފްސެޓް ކްލޯސް"އެއް ހިމަނައިފަ އެވެ. އަދި އެ މާއްދާގައި ވަނީ އެއްބަސްވުމުގައި ހިމެނޭ ފްރާންސުގެ ކުންފުނިތަކުން، އެއްބަސްވުމުގެ އަގުގެ 50 ޕަސެންޓު އިންޑިއާގެ ކުންފުނިތަކަށް އިންވެސްޓު ކުރުމަށް ޝަރުތުކޮށްފަ އެވެ. އެގޮތުން ޑަސޯލްޓުން އިންވެސްޓު ކުރަން ނިންމި ކުންފުނިތަކުގެ ތެރޭގައި ބިލިއަނަރު އަނިލް އަމްބާނީގެ ކުންފުންޏެއް ހިމެނެ އެވެ.\nކޮންގްރެސް ޕާޓީން ބުނާ ގޮތުގައި ޔޫޕީއޭގެ ސަރުކާރުން އެއެއްބަސްވުން ހެދި އިރު ކޮންމެ ޖެޓެއްގެ އަގު ހުރީ 526 ކުރޯޑު ރުޕީސްގައި (75,828,160 ޑޮލަރު) އެވެ. ނަމަވެސް އެންޑީއޭ އިން އެއެއްބަސްވުން ހެދި އިރު ކޮންމެ ޖެޓެއްގެ އަގު ވަނީ 1600 ކުރޯޑު ރުޕީސްއަށް ވުރެ އިތުރުވެފަ އެވެ.\nކޮންގްރެސް ޕާޓީން ތުހުމަތު ކުރާ ގޮތުގައި އެހާވަރަށް ޖެޓުގެ އަގު ބޮޑު ކުރުމުގެ މަގުސަދަކީ ބިލިއަނަރު އަނިލް އަމްބާނީއަށް ފައިދާވާ ގޮތަށް އެއްބަސްވުން ހެދުމެވެ. ނަމަވެސް ޑަސޯލްޓާއި އިންޑިއާ ސަރުކާރުން ވަނީ އެތުހުމަތުތައް ދޮގުކޮށްފަ އެވެ.\nއަދި މިދިޔަ އަހަރުގެ ޑިސެމްބަރު މަހު ސުޕްރީމް ކޯޓުން ވަނީ ރަފާލް އެއްބަސްވުން ހެދުމުގައި ގާނޫނާ ހިލާފަށް އަމަލުކޮށްފައިވާ ކަން ސާބިތު ނުކުރެވޭ ކަމަށް ނިންމާފަ އެވެ. އެކޯޓަށް ރާހުލް ގާންދީ ހާޒިރުވާން އަންގާފައި ވަނީ އޭނާ ވާދަ ކުރައްވާ އާއްމު އިންތިހާބު ކުރިއަށްދާ ދަނޑިވަޅުގަ އެވެ.\nގާންދީ ވާދަ ކުރައްވަނީ އޭނާ މިހާރުވެސް ތަމްސީލު ކުރައްވާ އަމެތީގެ އިތުރުން ކެރަލާގެ ވަޔަނާޑްގެ ގޮނޑިއަށެވެ. އެދެ ގޮނޑިވެސް ކާމިޔާބުވެއްޖެ ނަމަ ގާންދީ އޭގެ ތެރެއިން އެއް ގޮނޑި ދޫކޮށްލައްވަން ޖެހޭނެ އެވެ.\nމިދިޔަ ބުރާސްފަތި ދުވަހު ފެށުނު އިންޑިއާގެ އާއްމު އިންތިހާބު އަންނަ މަހުގެ 19އާ ހަމައަށް ކުރިއަށްދާނެ އެވެ. އަދި ވޯޓުގެ ނަތީޖާ އިއުލާން ކުރާނީ އެމަހުގެ 23ގަ އެވެ.


SunOnline: Faisaa note ufehdhumugai janavaarunge fats beynun kurun noon gotheh neh- UK Bank\n"ޓެލޯ" ބެނުންކޮށްގެން އުފައްދާފަވާ އައު 10ޕައުންޑް ގެ ނޫޓް\nފައިސާ ނޫޓް އުފެއްދުމުގައި ޖަނަވާރުގެ ސަރުބީ ބޭނުންކުރުން ނޫންގޮތެއް ނެތް: ޔޫކޭ ބޭންކް\n10 މަސް5ދުވަސް ކުރިން - 13 އޯގަސްޓް 2017 2\nޖަނަވާރުގެ ފެޓްސް (ސަރުބީ) ބޭނުންކޮށްގެން އިންގްލެންޑްގެ ބޭންކުން ޕޮލިމާނޫޓް އުފެއްދުން ހުއްޓުވުމަަށް ފެށިކެންޕޭން ފެއިލް ވެއްޖެއެވެ.\nއިންގްލެންޑްގެ ސެންޓްރަލް ބޭންކުން ބުނާގޮތުގައި ޖަނަވާރުންގެ ސަރުބީ ބޭނުންކޮށްގެން ހަދާ " ޓެލޯ" ނޫޓް އުފެއްދުމުގައި ފެޓް ބޭނުންކުރުން ކުރިޔަށް ގެންދާނެއެވެ. ބޭންކުން މިކަން އިއުލާނުކޮށްފައިވަނީ ދީނީގޮތުން އެކަން ގަބޫލު ނުކުރާ މީހުންނާ، ވެޖިޓޭރިއަން މީހުން އެކަން ހުއްޓުވުމަށް ކެމްޕޭނެއް ފަށާފައި ވަނިކޮށެވެ.\nއިންގްލެންޑްގެ ބޭންކުން މައުލޫމާތު ދޭ ގޮތުގައި ޕޮލިމާނޫޓް އުފެއްދުމަށް "ޓެލޯ" ފަދަ އެހެން އިތުރު އެއްޗެއް ނެތުމުން ޖަނަވާރުންގެ ފެޓް ބޭނުންކުރުން ނޫންގޮތެއް އަދި ނެތެވެ. މީގެ ކުރިން ޕާމް އޮލިވް ބޭނުންކޮށްގެން އުފައްދާ މާއްދާއަކުން ނޫޓް އުފައްދަަން މަސައްކަތް ކޮށްފައިވެއެވެ. ނަމަވެސް ތިމާވެއްޓަށް އެކަމުން ބޮޑެތި ގެއްލުންތަކެއްވެފައި ބޮޑު ހަރަދުތަކެއް ދާތީވެ އެކަންވެސް ހުއްޓާލަން ޖެހުނީކަމަށް އިންގްލެންޑްގެ ސެންޓަރަލް ބޭންކުން މައުލޫމާތު ދެއެވެ.\nއިންގްލެންޑްގެ އައު5ޕައުންޑްގެ ނޫޓްގައި ޖަނަވާރުންގެ ފެޓް ބޭނުންކުރުމުން 2016 ވަނަ އަހަރު މީހުންގެ ސަމާލުކަމަށް މިކަން ވަނީ އައިސްފައެވެ. ބޭންކް ތަކުން ޖަނަވާރުންގެ ފެޓް ބޭނުން ނުކުރުމަށް އޮންލައި ޕެޓިޝަނެއްވެސް ވަނީ ކުރިޔަސް ގެންގޮސްފައެވެ. މި ޕެޓިޝަނުގައި 130000 ވަނީ ބައިވެރިވެފައެވެ.\nސެންޓްރަލް ބޭންކަކީ މުޅި ބްރިޓިޝް މުޖުތަމައު ރިޕްރެޒެންޓް ކުރަންޖެހޭ ތަނެއްކަމަށް ބުނާއިރު އެއީ ހަގީގަތެއް ހުރި ކަމެއް ނޫންކަމަށް ޕެޓިޝަން ކުރިޔަށްގެންދާ ޑޮއުގް މޫ ބުނެއެވެ.\nނޫޓް ތަކުގައި "ޓެލޯ އެކުލެވޭ މިންވަރަކީ %0.05 އަށްވުރެވެސް ކުޑަ މިންވަރެއްކަމަށް އިންގްލެންޑްގެ ބޭންކުން މައުލޫމާތު ދެއެވެ. 50 ކަންބަޅީގެ ފެޓް ބޭނުންކޮށްގެން 9.3 ބިލިއަނުގެ5ޕައުންޑް ނޫޓް، 10 ޕައުންޑް ނޫޓް، އަދި 20 ޕައުންޑުގެ ނޫޓު އުފެއްދޭނެ ކަމަށްވެސް ބޭންކުން މައުލޫމާތު ދެއެވެ.\nއިނގިރޭސިވިލާތް ބޭރު ފައިސާ ބޭރުގެ އިގްތިޞާދު\nނޯތު ކެންސިންޓަން ޙާދިސާއަށް އަހަރުވީއިރު ވެސް ސަރުކާރުގެ އިހުމާލު ބޮޑުކަމުން އާއިލާތައް ރުޅިގަދަވެއްޖެ2ދުވަސް 1 ގަޑި ކުރިން\nޓްރަމްޕްގެ ހިޔާލު ތަފާތުވެ ޖީ7 ސަމިޓް ކޮޅެއްގައި ނުޖެހުނު7ދުވަސް 21 ގަޑި ކުރިން\nއިނގިރޭސިވިލާތުން ކޮސްޓަރީކާ ބަލިކޮށްފި، ވިދާލީ ރަޝްފޯޑު 1 ހަފްތާ3ދުވަސް ކުރިން\nމިހުރީ އެންމެ ރަނގަޅު ފޯމްގައި: ކޭން2ހަފްތާ 1 ދުވަސް ކުރިން


Thauleemge bilah hiyaalu hoadhumah maadhamaa rey bahdhaluvumeh baahvany\nއެޑިއުކޭޝަން މިނިސްޓަރު ޑރ. އައިޝަތު އަލީ--\nރައްޔިތުންގެ މަޖިލީހުގެ ގައުމީ ތަރައްގީއާއި ތަރިކައިގެ ކޮމިޓީގައި ދިރާސާކުރަމުން އަންނަ ތައުލީމުގެ ބިލަށް ހިޔާލު ހޯދުމަށް ރައްޔިތުންގެ މަޖިލީހުގެ އިދާރާގައި މާދަމާ ރޭ ބައްދަލުވުމެއް ބޭއްވުމަށް ތާވަލުކޮށްފިއެވެ.\nމަޝްވަރާ ބައްދަލުވުމުގައި ޕެނަލިސްޓުންގެ ގޮތުގައި ބައިވެރިވާނީ އެޑިއުކޭޝަން މިނިސްޓަރު ޑރ. އައިޝަތު އަލީ އާއި، ފުވައްމުލަކު ދެކުނު ދާއިރާގެ މެމްބަރު މުހައްމަދު މުމްތާޒް، ބާރަށު ދާއިރާގެ މެމްބަރު އަހްމަދު އަބްދުﷲ، މަންދު ކޮލެޖުގެ ޗެއާމަން އިބްރާހީމް އިސްމާއިލް އާއި ތައުލީމީ ދާއިރާގައި ގިނަ ދުވަހު ހިދުމަތްކުރެއްވި އަހްމަދު ސައީދެވެ.\nތައުލީމުގެ ބިލަށް ހިޔާލު ހޯދަން ބާއްވާ ބައްދަލުވުން އޮންނާނީ މާދަމާ ރޭ 20:30 ގައި މަޖިލީހުގެ އިދާރާގެ އާ އިމާރާތުގެ ހަތަރުވަނަ ފަންގިފިލާގައެވެ.\nތައުލީމުގެ ބިލަށް އާންމުންގެ ހިޔާލު ހޯދަން ހުޅުވާލީ ޖޫން މަހުގެ 21 ވަނަ ދުވަހުއެވެ. ތައުލީމުގެ ބިލު މަޖިލީހަށް ހުށަހެޅުއްވީ ފުވައްމުލަކު މެދު ދާއިރާގެ މެމްބަރު މުހައްމަދު މުހްތާޒެވެ.\nއެ ބިލުގައި ރާއްޖޭގެ ތައުލީމީ ނިޒާމު އެ މައްޗަށް ބިނާވެގެންވާ އަސާސުތަކާއި، އުނގެނުމާ ގުޅޭގޮތުން ދަރިވަރުންނަށް ލިބިދޭ ހައްގުތަކާއި، ދައުލަތާއި ބެލެނިވެރިންނާއި ޓީޗަރުންގެ ޒިންމާތައް ކަނޑައަޅައި، ރާއްޖޭގައި ތައުލީމު ދިނުމާ ގުޅޭ އެނޫންވެސް އާންމު ހަމަތަކާއި އުސޫލުތައް ބަޔާންކޮށްފައިވެއެވެ.\nތައުލީމާ ބެހޭ ބިލަކީ ގާނޫނުއަސާސީން ކަށަވަރުކޮށްދީފައިވާ އުނގެނުމުގެ ހައްގު އޭގެ އެންމެ ފުރިހަމަ ގޮތުގައި ލިބިދިނުމަށްޓަކައި ގާއިމުކޮށްދޭންޖެހޭ ގާނޫނީ އޮނިގަނޑު ގާއިމުކުރުމުގެ މަގްސަދުގައި ފޮނުވާފައިވާ ބިލެކެވެ.\nއެޑިއުކޭޝަން މިނިސްޓަރ ޑރ އައިޝަތު އަލީ


Trump ge YouTube channel suspend koffi - Hali News\nއެމެރިކާގެ ރައީސް ޑޮނަލްޑް ޓްރަމްޕްގެ ޔޫޓިއުބް ޗެނަލް ސަސްޕެންޑް ކޮށްފި\n14 January 2021, 01:28\nއެމެރިކާގެ ރައީސް ޑޮނަލްޑް ޓްރަމްޕްގެ ޔޫޓިއުބް ޗެނަލް ސަސްޕެންޑް ކޮށްފިއެވެ.\nޔޫޓިއުބް ހިންގާ އަލްފަބެޓް އިންކޯޕޮރޭޓެޑުން ބުނީ، ޓްރަމްޕްގެ ޔޫޓިއުބް ޗެނަލް ސަސްޕެންޑްކުރީ، ޔޫޓިއުބް ޕޮލިސީއާ ޓްރަމްޕް ޚިލާފްވެވަޑައިގެންފައިވާތީ ކަމަށެވެ. އެއީ، ޓްރަމްޕްގެ ސަޕޯޓަރުން ކޮންގްރެސް އިމާރާތަށް ހަމަލާދިނުމަށް ޔޫޓިއުބް ޗެނަލް މެދުވެރިކޮށް ޓްރަމްޕް ހިތްވަރު ދެއްވާފައިވާތީއެވެ.\nޖެނުއަރީ6ވަނަ ދުވަހު ކޮންގްރެސް އިމާރާތަށް ދެވުނު ހަމަލާތަކަށް ހިތްވަރު ދިނުމާއި، އެކަމަށް މަގުފަހި ކުރި ފަރާތްތައް، ގުޅުންހުރި ފަރާތްތައް، އޮންލައިން ޕްލެޓްފޯމްތަކާއި، ސޯޝަލް މީޑިއާ ޕްލެޓްފޯމްތަކުން ގެންދަނީ ފޮހެލަމުންނެވެ.\nޔޫޓިއުބުން މިހާރުވަނީ، ޓްރަމްޕްގެ ޗެނަލަށް އާ ވީޑިއޯތައް އަޕްލޯޑް ނުކުރެވޭގޮތް ހަދާފައެވެ. އަދި ހަތްދުވަސް ވަންދެން ލައިވްސްޓްރީމް ނުކުރެވޭގޮތްވެސް ވަނީ ހަދާފައެވެ. އަދި ވީޑިއޯތަކަށް ކޮމެންޓްވެސް ނުކުރެވޭގޮތްވަނީ ހަދާފައެވެ.\nމި މުއްދަތު އިތުރުކުރަން ޖެހިދާނެކަމަށް ޔޫޓިއުބުން ނެރުނު ބަޔާނެއްގައި ވަނީ ބުނެފައެވެ.\nޔޫޓިއުބުން ޓްރަމްޕްގެ ޗެނަލް ސަސްޕެންޑްކުރީ، މިދިޔ އަންގާރަދުވަހު ޓްރަމްޕް ބޭއްވި ނިއުސްކޮންފަރެންސެއް، އެ ޗެނަލުން ލައިވްސްޓްރީމް ކުރިފަހުންނެވެ.\nޔޫޓިއުބުން އެމެރިކާގެ ރައީސް ޑޮނަލްޑް ޓްރަމްޕްގެ ޗެނަލް ސަސްޕެންޑް މިކުރީ، ޓްރަމްޕްގެ ޗެނަލް ޔޫޓިއުބުން ފޮހެނުލައިފިނަމަ ޔޫޓިއުބް ބޮއިކޮޓްކުރުމުގެ ވރުގަދަ ކެމްޕެއިނެއް ފެށުމަށް އެމެރިކާގެ ސިވިލް ރައިޓްސް ގްރޫޕްތަކުން ތައްޔާރުވަމުން ދަނިކޮށެވެ.\nޓްރަމްޕްގެ ޔޫޓިއުބް ޗެނަލް ސަސްޕެންޑްކުރި އިރު، ޓްރަމްޕްގެ ޓްވިޓަރ އެކައުންޓައް މިހާރުވަނީ އަބަދަށްޓަކައި ފޮހެލާފައެވެ. އަދި ޓްރަމްޕްގެ ފޭސްބުކް ޕޭޖްވެސްވަނީ ސަސްޕެންޑް ކޮށްފައެވެ.\nއިތުރު ލިޔުންތައް އެމެރިކާގެ ރައީސް ޓްރަމްޕް\nމި އަހަރު ރާއްޖެއަށް ޒިޔާރަތްކުރި ފަތުރުވެރިންގެ އަދަދު ބައި ލައްކައަށް


Kante ithuru5aharu Chelsea gai hunnan nimmaifi - One Online\nޗެލްސީގެ އެންގޯލޯ ކާންޓޭ\nކާންޓޭ އިތުރު ފަސް އަހަރު ޗެލްސީގައި ހުންނަން ނިންމައިފި\nއިނގެރޭސި ވިލާތުގެ ޗެލްސީ އަށް ކުޅެމުން އަންނަ ފްރާންސްގެ ޑިފެންސިވް މިޑްފިލްޑަރު އެންގޯލޯ ކާންޓޭ އިތުރު ފަސް އަހަރު އެ ކުލަބުގައި މަޑުކުރަން ނިންމައި، 2023 އާއި ހަމައަށް އެއްބަސްވުމުގެ މުއްދަތު އިތުރު ކޮށްފިއެވެ.\nއުރުމުން 27 އަހަރުގެ ކަންޓޭ ވަނީ 2016 އަހަރު ޗެލްސީއަށް ބަދަލުވުމަށްފަހު، ލީގުގައި މިހާތަނަށް ކުޅުނު 81 މެޗުގައި3ގޯލު ކާމިޔާބުކޮށްފައެވެ.\nކާންޓޭ ވަނީ 2016 ވަނަ އަހަރު ޗެލްސީ އަށް ބަދަލުވެ، އެއަހަރުގެ ޕްރިމިއާ ލީގު ހޯދުމުގައި މުހިންމު ދައުރެއް އަދާކޮށްފައެވެ. އަދި ހަމަ އެ އަހަރު އޭނާ ވަނީ ޕްރޮފެޝަނަލް ފުޓްބޯލާސް އެސޯސިއޭޝަން އިން ހޮވާ އެންމެ މޮޅު ކުޅުންތެރިޔާގެ އެވޯޑުވެސް ހޯދާފައެވެ.\nޗެލްސީއަށް އިތުރު5އަހަރު ކުޅުމަށް އެއްބަސްވެ، ސޮއި ކުރުމަށްފަހު ކާންޓޭ ބުނެފައިވަނީ، ވޭތުވެ ދިޔަ ދެ އަހަރަކީ ކާމިޔާބު، އުފާވެރި ދެ އަހަރުކަމާއި، ކުރިއަށް އޮތް ފަސް އަހަރަކީވެސް، ހަމަ އެފަދަ އަހަރު ތަކެއްކަމަށް ވާނެކަމަށް އުއްމީދު ކުރާކަމަށެވެ. މީގެއިތުރުން، އޭނާ ބުނެފައިވަނީ، ޗެލްސީއަށް ބަދަލުވުމަށްފަހު އޭނާގެ ކުޅުމަށް އިތުރު ކުރިއެރުންތައް ލިބުނު ކަމަށާއި، ހީވެސް ނުކުރާފަދަ ކާމިޔާބާއި، އެވޯޑު ތަކެއްވެސް ލިބުނު ކަމަށެވެ.\nކާންޓޭ ވަނީ ފްރާންސްގެ ޤައުމީ ޓީމަށް މިހާތަނަށް 36 މެޗު ކުޅެދީފައެވެ. އަދި ނިމިގެންދިޔަ ވޯލްޑް ކަޕް ފްރާންސް ކާމިޔާބުކުރުމުގައި މުޙިއްމު ދަޢުރެއް އަދާކޮށްފައެވެ.\nކާންޓޭ ވަނީ 2016 ވަނަ އަހަރު ޕްރިމިއާ ލީގުގެ މޮޅު ކުޅުންތެރިޔާގެ މަޤާމާއި، 2017 ވަނަ އަހަރު ފްރާންސްގެ މޮޅު ކުޅުންތެރިޔާގެ މަޤާމުވެސް ހޯދާފައެވެ.


އަތޮޅުތަކުން Archives | Landhooinfo\nފޮއްދޫ ބަނދަރު ހެދުމުގެ މަސައްކަތް ކުރިއަށް އޮތް2ދުވަހު ތެރޭގައި އަލުން ފެށޭނެ – ޢައްބާސް\nނ. ހެނބަދޫއިން އެކި އެކި ވަގުތުތަކުގައި ކަރަންޓް ކެނޑުމެން ދާތީ އެ ރަށު ރައްޔިތުންގެ ތެރެއިން ގިނަޢަދަދެއްގެ ބަޔަކު ނުކުމެ މިއަދު އެ ރަށު އިންޖީނުގެ ކުރިމަތީގައި މުޒާހަރާ ކޮށްފިއެވެ. މިއަދު ހެނދުނުންފެށިގެނ މެންދުރު ފަހުވެސް ކުރި މި މުޒާހަރާގެ ބައިވެރިން ބުނީ މުޒާހަރާއަށް ނުކުންނަންޖެހުނީ އިއްޔެއާއި މިއަދުވެސް ކަރަންޓް އެކި ވަގުތުތަކުގައި ކެނޑެމުންދާތީ އެކަމަށް އެދެވޭ ހައްލެއް ނުލިބޭތީ ކަމަށެވެ. ރޭ ހަތަރުދަމުވެސް ހެނބަދޫ ރައްޔިތުން ތިބީ ކަރަންޓާ …\nނ. ހެނބަދޫގައި މިހާރު ހަދަމުންދާ ކުނިކޮށީގެ ބިންގަނޑު އެއްވަރުކޮށްދޭނެ ފަރާތެއް ހޯދުމަށް އިޢުލާންކޮށްފިއެވެ. މިމަސައްކަތް ކޮށްދިނުމަށް ޝައުޤުވެރިކަން ހުރި ފަރާތްތަކުން 18 އޮކްޓޯބަރ 2016 ވާ އަންގާރަ ދުވަހުގެ 1:30 ގެ ކުރިން މަސައްކަތް ކޮށްދިނުމަށް ހުށަހަޅާ އަގާއި މުއްދަތު އެނގޭނެގޮތަށް ލިޔުމަކުން ހެނބަދޫ ކައުންސިލް އިދާރާއަށް ހުށަހެޅުއްވުމަށް އެއިދާރާއިން އެދިލައްވައެވެ. އިއްޔެ އެ އިދާރާއިން އާންމުކޮށްފައިވާ އިޢުލާނުގައިވާގޮތުން މަސައްކަތް ހަވާލުކުރާނެ ފަރާތް ހޮވާނީ އެންމެ ގިނަ ޕޮއިންޓް ލިބޭފަރާތެއް …\nފުވައްމުލައް ސިޓީގައި ޤާއިމްކުރައްވާ 297 މިލިއަން ރުފިޔާގެ އަގުބޮޑު ފެނާއި ނަރުދަމާ ނިޒާމްގެ ބިޔަ ޕްރޮޖެކްޓްގެ ޢަމަލީ މަސައްކަތް، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް، ރޭ ފައްޓަވައިދެއްވައިފިއެވެ. ފުވައްމުލައް ސިޓީގެ ފެނާއި ނަރުދަމާ ނިޒާމްގެ ބިޔަ މަޝްރޫޢު ރައީސް ފައްޓަވައިދެއްވީ އެކަމަށްޓަކައި ރޭ އެރަށުގައި ބޭއްވީ ޚާއްޞަ ޖަލްސާއެއްގައެވެ. މަޝްރޫޢު ފައްޓަވައިދެއްވުމަށްފަހު އެމަނިކުފާނު ވަނީ ފުވައްމުލައް ސިޓީއަށް ވަޑައިގަތުމުން ރައްޔިތުން ދެއްވި ހޫނު މަރުޙަބާ ފާހަގަ ކުރައްވާފައެވެ. ސަރުކާރުގެ ޢަމާޒަކީ …\nނ.ފޮއްދޫގައި ކުރިއަށް ދާ އެރަށުގެ ބަނދަރު ހެދުމުގެ މަސައްކަތަށް ބޭނުންކުރި އެކްސްކަވޭޓަރ ގެ މޯޓަރ ހަލާކުވެގެން މަސައްކަތް ހުއްޓިފައި އޮތުމަށްފަހު ކުރިއަށްއޮތް ދެ ދުވަހުގެ ތެރޭގައި އެމަސައްކަތް އަލުން ފެށޭނެކަމަށް އެމްޑީއޭގެ ކައުންސިލް މެމްބަރ މުޙައްމަދު ޢައްބާސް ވިދާޅުވެއްޖެއެވެ. ޢައްބާސް މިހެން ވިދާޅުވެފައިވަނީ އޭނައިގެ ރަސްމީ ފެސްބުކް ޕޭޖްގައެވެ. ޢައްބާސް އިތުރަށް ވިދާޅުވެފައިވަނީ އެކްސްކަވޭޓަރަށް ބޭނުންވާ މޯޓަރު ގެންނާނީ މާދަމާ އަންނަ ލަންދޫ ބޯޓުން ކަމުގައެވެ. ޢައްބާސްގެ ސްޓޭޓަސް ގައި …\nނ.ކެނދިކުޅުދޫގައި އޮންނަ މަދަނީ ޖަމްޢިއްޔާއެއް ކަމުގައިވާ “ރޮބިންސިއާ ޔޫތު ފައުންޑޭޝަން” އިން އިންތިޒާމް ކޮށްގެން އެމްއެންޑީއެފް ނޮދަން އޭރިއާގެ އެހީތެރިކަމާއެކު ތަޖުވީދަށް ގުރުއާން ކިޔަވަން ދަސްކޮށްދިނުމުގެ އެއްމަސްދުވަހުގެ ހިނގި ޚާއްޞަޕްރޮގްރާމުގެ ނިމުން މިއަންނަ ހޮނިހިރުދުވަހުގެރޭ ފާހަގަކުރާގޮތަށް ހަމަޖެހިފައިވާ ކަމަށް އެޖަމިއްޔާއިން ބުނެފިއެވެ. ރޮބިންސިއާގެ ފައުންޑަރ މެމްބަރ ޢައްބާސް ޢަބުދުﷲ ވިދާޅުވީ މި ޕްރޮގްރާމަށް ހީނުކުރާހާބޮޑު ތަރުޙީބެއް ލިބިގެންދިޔަކަމަށެވެ. ކެނދިކުޅުދޫ ސްކޫލުގެ ދަރިވަރުންނާއި، އެރަށުގެ ބޮޑެތި މީހުންނަށް އަމާޒުކޮށްގެން ހިންގާ މި …\nހިންމަފުށީ ސްކޫލުން ތަޢުލީމް ޙާޞިލްކުރާ ދަރިވަރުންގެ ތެރެއިން އޯލެވެލް އިމްތިހާނުގައި ރާއްޖޭގެ ގަދަ ދިހަވަނައިގައި ހިމެނޭ ކޮންމެ ކުއްޖަކަށް ފަންސާސް ހާސް ރުފިޔާގެ ފައިސާގެ އިނާމެއް ދިނުމަށް އެ ރަށު ކައުންސިލުން ނިންމަވައިފިއެވެ. ޕީއެސްއެމްއަށް މަޢުލޫމާތުދެއްވަމުން ހިންމަފުށީ ކައުންސިލްގެ ޒިންމާދާރު އިސްވެރިޔާ ހުޞައިން ޢަބްދުއްރަޙުމާން ވިދާޅުވީ، މި ފައިސާގެ އިނާމު، އެ ރަށު ކައުންސިލުން ޚަރަދު ކުރައްވައިގެން ދެއްވުމަށް، ކައުންސިލުން ނިންމަވާފައިވާކަމަށެވެ. އޯލެވެލް ޓޮޕް ޓެންގައި ހިމެނޭ ދަރިވަރުންނަށް ޚާއްޞަ …\nމާފަރު އެއަރޕޯރޓް – ސިޔާސީގޮތުން ދެއްކި ހުވަފެނެއް\nނ. ޑޮމެސްޓިކް އެއަރޕޯރޓް މާފަރުގައި އެޅުމުގެވާހަކަ ފުރަތަމަ އަޑުއެހި ކުޑަކުދިން މިހާރުތިބީ ބޮޑެތިވެފައެވެ. މިކަން ފެށިގެންއައިގޮތާއި އަމަލީސިފަނުޖެހޭތީ ރައްޔިތުން އިހުތިޖާޖުކުރި ވާހަކައަކީ މިހާރު އާ ވާހަކައެއްނޫނެވެ. ނަމަވެސް މިކަމުގައި ފޮރުވިފައިވާ ޙަޤީޤަތް ހޯދުމަށް ޚުދު މާފަރުގެ ރައްޔިތުންވެސް ވަނީ ނުކުޅެދިފައެވެ. ސަބަބަކީ އެމީހުންވެސްވަނީ ސިޔާސީ ވަކިތަކުން ބަނދެވިފައެވެ. ކަމަކީ މުޅި އަތޮޅުގެ ތަރައްޤީއާއި ގުޅިފައިވާ ވަރަށްބޮޑު މަޝްރޫޢެކެވެ. ވުމާއެކު މިވާހަކަ ދެކެވުނު ފަހުން ރާއްޖޭގެ ވެރިކަމުގައި ރެދަލިކުރައްވައިގެންތިއްބަވާ ކޮންމެ ވެރިއަކުވެސް …\nބަޖެޓްގެ ދަތިކަމާހެދި ޅޮހީ ޕްރީސްކޫލް ބަންދުކުރަނީ.\nނ.ޅޮހީ ޕްރީސްކޫލް ގެ ކިޔެވުން އިތުރު ފައިސާ ނެތި މިއަހަރުގެ އެޕްރީލް ގެ ފަހުން ކުރިޔަށް ނުގެންދެވޭނެ ކަމަށް ޅޮހީކައުންސިލުން ބުނެފިއެވެ. ލަންދޫއިންފޯއަށް ދެއްވި ޚާއްޞަ ބަސްދީގަތުމެއްގައި ޅޮހީ ކައުންސިލްގެ ނައިބުރައީސް ވިދާޅުވީ ކުރިން އަހަރު ޕްރީސްކޫލް ހިންގުމަށް ޖުމުލަ 66000 ރުފިޔާލިބިފާވާއިރު މި އަހަރު ލިބުނީ 18000 ކަމަށެވެ. އެއީ މަހަކަށް 2000 ރުފިޔާގެ ރޭޓުން ނަމަ4މަހުގެ މުސާރަ ކަމުގައި ކަމަށް އެބޭފުޅާވިދާޅުވިއެވެ. ޅޮހީކައުންސިލްގެ ނައިބްރައީސް …\nނ. މާފަރުގައި ޑޮމެސްޓިކު އެއަރޕޯރޓެއް ތަރައްޤީކޮށް ހިންގުމަށް ޝައުޤުވެރިވެލައްވާ ފަރާތްތަކުން ޝައުޤުވެރިކަން ހުށައެޅުމުގެ ދަޢުވަތު (އެކްސްޕްރެޝަން އޮފް އިންޓަރެސްޓް / އީ.އޯ.އައި) މިއަދު ހުޅުވާލައިފިއެވެ. މިކަމާ ގުޅޭގޮތުން މިއަދު މިނިސްޓްރީ އޮފް ޓްރާންސްޕޯރޓް އެންޑް ކޮމިޔުނިކޭޝަނުން ކުރެއްވި ޢިޢުލާނުގައި ވާގޮތުން އެއަރޕޯރޓް ތަރައްޤީކޮށް ހިންގާ ފަރާތަކަށް ރިޒޯޓް ޑިވެލޮޕްކުރުމަށް ރަށެއް ދިނުމަށް ވަނީ ހަމަޖެހިފައެވެ. އެފަރާތުން މަޢުލޫމާތު ދެއްވާގޮތުގައި މިކަމަށް އެދި ހުށައެޅުއްވުމުގެ ސުންގަޑިއަކީ 14 ފެބުރުއަރީ 2013 ވާ …\nކޭ.ވައި.އެމް ޔޫތު އެކަޑަމީ އިފްތިތާހު ކޮށްދެއްވުމަށްފަހު ޖަލްސާގެ ސަރަފްވެރި މެހެމާން އަލީ މައުރޫފް ކޭ.ވައި.އެމް ގެ ރައީސް މަމްދޫހު މުހައްމަދު އާއި ސަލާމް ކުރައްވާއިރު ކޭ.ވައި.އެމް ޔޫތު އެކަޑަމީ ހިންގުމުގައި އިސްކޮށްއުޅުއްވާ ސަމްދޫހު އަދި ފައިރޫޒް ކައިރީގައި މަޑުކޮށްލައިގެން… ނ.އަތޮޅުގައި ފުޓްބޯޅަ އަށް ހާއްސަ ކޮށްގެން ކުޑަފަރީ ޔޫތު މޫވްމަންޓްގެ ފަރާތުން ކޭ.ވައި.އެމް ޔޫތު އެކަޑަމީގެ ނަމުގައި އެކަޑަމީއެއް އުފައްދައިފިއެވެ. ކޭ.ވައި.އެމް އިން 2012 ވަނަ އަހަރު ކުރިއަށް ގެންދިޔަ …\n17:00 އަތޮޅު ކައުންސިލްގެ3މެމްބަރުން މާފަރަށް ވަޑައިގެންފި. ރައްޔިތުންނާ ބައްދަލުކުރައްވައިފި. އެބޭފުޅުންވެސް ވިދާޅުވީ ސަރުކާރުގެ ކަމާބެހޭ ފަރާތްތަކަށް މައްސަލަ ހުށަހަޅާފާވީ ވާހަކަ. އެއްވެސް ކަހަލަ އުންމީދީ ޖަވާބެއް ނުލިބެ. ވަޑައިގެންނެވި3މެމްބަރުންންނަކީ އަލި ޝަރީފް އާއި، މުޙައްމަދު މާހިދުއާއި، ރައީސް އަޙްމަދު ޝުޖާއު. 13:30 މިހާރު މުޒާހަރާގެ ބައިވެރިންގެ މެންދުރު ކެއުމުގެ ކަންތައް ކައުންސިލް އިދާރާގެ ގޯތިތެރޭގައި ކުރިއަށް ދަނީ. 13:00 ނ.އަތޮޅު ކައުންސިލް އިދާރާގެ ފަރާތުން …\n1 ޖެނުއަރީ 2013 (އަންގާރަ) ޢަބްދުލް ޙަމީދު (ނ. މާފަރުން ވަގުތުން) 17.55 މާފަރުގެ ރައްޔިތުންނަށް އަސާސީ ޚިދުމަތްތައް ނުލިބޭ ކަމަށްބުނެ އަދި އެއަރޕޯރޓްގެ މަސައްކަތް ސަރުކާރުން ލަސްކުރަނީކަމަށްބުނެ ރަށުގެ ހުރިހާ މުއައްސަސާތައް ބަންދުކޮށް ކުރަންފެށި އިޙުތިޖާޖުގެ3ވަނަ ދުވަހުގެ ހިނގާލުން ނިންމާލައިފި. ނަމަވެސް އިޙުތިޖާޖު ނިންމާނީ ސަރުކާރުގެ ބޭފުޅުން ވަޑައިގަތުމުން ކަމުގައި އިޢުލާނުކޮށްފި. 17.48 މުޒާހަރާގެ ބައިވެރިން ކައުންސިލް އިދާރާ ދޮރުމަތީގައި ޝުޢޫރުފާޅުކުރަނީ. 17.40 ހިނގާލުން އަދިވެސް …\nއިސްލާމިކް ފައުންޑޭޝަން އޮފް މޯލްޑިވްސް މިލަދޫ ގޮތްޕާއި މިލަދޫ ހިދާޔާސްކޫލްގެ އިސްލާމް ކުލަބުން އިންތިޒާމްކޮށްގެން މިލަދޫގައި ރޭ ބާއްވަންއުޅުނު ޝައިޚް ފަރީދުގެ ދަރުސްއަށް ބަޔަކު ހުރަސްއަޅާ ހުއްޓުވައިފި ކަމަށް މައުލޫމާތު ލިބިެއްޖެއެވެ. މިލަދޫން މަޢުލޫމާތުދިން މީހަކުބުނީ ފަރީދުގެ ދަރުސްއަށް ހުރަސް އަޅާފައިވަނީ ޕީޕީއެމް އަށް ތާއީދުކުރާ ބައެއްކަމަށެވެ. އޭނާބުނީ ޕީ.ޕީ.އެމް ގެ މެމްބަރުން ފަރީދުގެ ޖަލްސާއަށް ހުރަސް އަޅާފައިވަނީ މިފަހަރުގެ ދަރުސް އިންތިޒާމްކުރި އިސްލާމިކް ފައުންޑޭޝަން އޮފް މޯލްޑިވްސްގެ މިލަދޫ …\nނ. މާފަރު ކައުންސިލުން ހުސްވެފައިވާ ގޮނޑިއަށް މެމްބަރަކު އިންތިހާބު ކުރުމަށް މިއަދު ބޭއްވި ބައި އިލެކްޝަންގައި ކައުންސިލްގެ 40 ވޯޓުގެ ފަރަގަކުން އަލުން އެގޮނޑި އަންވަރު އަބްދުލް ޣަނީ ކާމިޔާބު ކޮށްފިއެވެ. މިފަހަރު އަންވަރު މި ގޮނޑި ކާމިޔާބު ކުރީ ޕީޕީއެމް ޓިކެޓްގައި ވާދަކޮށްގެންނެވެ. އެންމެ ފުރަތަމަ ރަށު ކައުންސިލްގައި އަންވަރު މަސައްކަތް ކޮށްފައިވަނީ އެމްޑީޕީ ޓިކެޓްގައި އިންތިހާބު ކާމިޔާބުކޮށްގެންނެވެ. އެމްޑީޕީއިން ބުނާގޮތުގައި އަންވަރު އެމްޑީޕީއިން ވަކިކުރީ ޕާޓީގެ ގަވާއިދަށް …


Dharifulhu dhimaalah ehchehi bunaneetha? A ee rulhi annanvee kameh noon\nދަރިފުޅު ދިމާއަށް އެއްޗެހި ބުނަނީތަ؟ އެއީ ރުޅި އަންނަންވީ ކަމެއް ނޫން!\nދަރިފުޅު ދިމާލަށް އެއްޗެހި ބުނުމަކީ އެއްވެސް މަންމަ އަކަށް އަދި ބައްޕައަކަށް ގަބޫލު ކުރެވޭނެ ކަމެކެވެ. އެކަމަކީ ހަޖަމް ކުރެވޭނެ ކަމަކަށްނުވެ އެވެ. ރުޅި ނައިސް އަޅާނުލާ ހުރެވޭނެ ކަމަކަށް ނުވެ އެވެ. އަދި މިއީ "މޫނުމަތީ ޒުވާބު ކުރުމޭ" ގިނަ މައިންބަފައިންނަށް ހީވެ އެވެ.\n"ނުކިޔަވާނަން، ނުވޭ ކިޔަވާހިތެއް މިގަޑީގައި، މާދަން ކިޔަވާނީ، މަންމަ ބުންޏަސް މިގަޑީގައި ނުކިޔަވާނަން." މިއީ ހަތް އަހަރުގެ ކުއްޖަކު ގާތު ކިޔަވަން ބުނުމުން އޭނަ ދިން ޖަވާބެވެ. މި ޖަވާބުން މަންމަގެ "ރިއެކްޝަން" އަންނާނީ ކިހިނެއް ކަން އެންމެނަށްވެސް އެނގެ އެވެ. ރުޅި އައިސްގެން ހަޅޭއްލަވައިގަންނާނީ އެވެ. ނޫނީ ބައެއް ފަހަރު އަނގަމަތީ ހިފާނީ އެވެ. ނުވަތަ ޖަހާނީ އެވެ. މިކަހަލަ އެއްޗެއް ދަރިފުޅު ބުނެފިނަމަ ރުޅި ނައިސް ހުންނާނީ ކިހިނެއް ހެއްޔޭ ހިތަށް އެރި ނޫން ހެއްޔެވެ؟\nކުދިން މިގޮތަށް އެއްޗެހި ބުނަނީ ކީއްވެކަމާއި އަދި މިކަމާއި އުފާވާންވީ ކީއްވެކަން ކުޑަކުދިންގެ ސައިކޮލޮޖިސްޓެއް ކަމަށްވާ ކެލީ ފްލެނަގަން މިވަނީ ވަރަށް ސާފުކޮށް ބުނެދީފަ އެވެ. އޭނާގެ ބްލޮގްގައި އޭނާ ބުނަނީ ކަމެއް ކުރާށޭ ބުނުމުން ނުކުރާނަމޭ ކުދިން ބުނަނީ ކުދިން ބޭނުންވާ ގޮތް އެންގުމަށެވެ. މިކަމުން ކުދިންނަށް ކެރޭ މިންވަރު ދެނެގަނެވޭ ކަމަށެވެ އެވެ. އަމިއްލަ ގޮތް އިހްތިޔާރު ބޭނުންކުރަން ކުދިންނަށް އެނގޭކަންވެސް ދެނެގަނެވޭ ކަމަށްވެ އެވެ. އަދި މިއީ ކުދިންނަށް ދަސްކޮށްދޭން ޖެހޭ ކަމެއް ކަމަށްވެސް އޭނާ ބުނެފައިވެ އެވެ.\nކެލީގެ މި ލިޔުމުގައި ސައިންސްވެރިންކޮށްފައިވާ ދިރާސާއަކަށް ވެސް އަލިއަޅުވާލާފައިވެ އެވެ. އެއީ 2011 ވަނަ އަހަރު ޖާނަލް ޗައިލްޑް ޑިވެލޮޕްމަންޓުގައި ޝާއިއުކޮށްފައިވާ ދިރާސާއެކެވެ. އޭގައިވަނީ މައިންބަފައިން އެއްޗެއް ބުނުމުން ދިމާލަށް އެއްޗެހި ބުނާ ކުދިންނަށް ގިނަ ދުވަސްތަކެއް ވަންދެން އޭގެ ފައިދާ ކުރާ ކަމަށެވެ. ނަމަވެސް އެއީ މަޑުމައިތިރި ކަމާއެކު ރީތިކޮށް ބުނާނަމަ އެވެ. ރުޅި އައިސްގެން ޒުވާބުކޮށް އެއްޗެހި ހަލާކުކުރާ ކުދިންނަށް އެއްވެސް ކަހަލަ ފައިދާއެއް ނުކުރާ ކަމަށެވެ.\nކުދިން މިގޮތަށް މައިންބަފައިން ގާތުވެސް އެކުދިން ބޭނުންވާ ކަންތައްތައް އަންގާ ކުރަން ބޭނުން ނޫން ކަންތައްތައް ކުރަން ބޭނުން ނޫކަން ސާފުކޮށް އަންގާނަމަ ދިރިއުޅުމުގައި ގޮތެއް ނިންމަންޖެހޭ ހާލަތެއް މެދުވެރިވުމުން މީހަކު ބުނީތީ އެކަމަކަށް އާއެކޭ ބުނުމުގެ ބަދަލުގައި ނޫނެކޭ ބުނަން ބޭނުންވެއްޖެ ހާލަތުގައި އެކަން ކުރަން ކުއްޖާއަށް އެނގި ކެރޭ ކަމަށް މި ދިރާސާއިން ދައްކަ އެވެ. އަދި އަމިއްލަ އިހުސާސްތައް ފާޅުކުރަންވެސް ކުދިންނަށް ލިބޭ ހިތްވަރަކަށް އެކަންވެ އެވެ. މިއީ ޅައުމުރުގައި ކުދިންނަށް ދަސްކޮށްދޭން ޖެހޭ ކަމެކެވެ. ކަންކަމުގައި ގޮތް ނިންމާ އަމިއްލަ ހިޔާލުފާޅުކުރަން ދަސްވާ ކަމަކަށް މިކަންވެ އެވެ. ނަމަވެސް ކުއްޖާ ވާހަކަ ދައްކާ ޓޯން ނުވަތަ ރާގު ދެނެގަންނަން ޖެހެ އެވެ. ރުޅި އައިސް އެއްޗެހި ކިޔާ ޓޯން އަށްތޯ ނުވަތަ މަޑުމައިތިރި ކަމާއެކު މަޑުމަޑުން ތޯ ބަލަން ޖެހެ އެވެ. މީގައި ކުއްޖާއަް ދަސްކޮށްދޭންވީ މަޑުމައިތިރި ކަމާއެކު ވާހަކަ ދައްކާށެވެ. ކުދިން ދިމާލަށް އެއްޗެހި ކިއުމަކީ މައްސަލައެއް ނޫނެވެ. ނަމަވެސް ދެންމެ މި ބުނިހެން ރާގު ވަރަށް މުހިންމެވެ. އަދި ހަނދާން ކުރަންޖެހޭ ކަމަކީ ކުދިން ކަންތައްތައް ދަސްކުރާނީ އެމީހުންނަށް ފެންނަ މަންޒަރުތަކުން ކަމެވެ.


ރިލީފް ޓީޗަރ ( ޕްރައިމަރީ / ދިވެހި )\nރިލީފް ޓީޗަރ ( ދިވެހި )\nރިލީފް ޓީޗަރ ( ދިވެހި ) 02 ( ދޭއް )\nރިލީފް ޓީޗަރ ( ޕްރައިމަރީ ) 02 ( ދޭއް )\n(ށ) އަމިއްލަ ކުންފުންޏެއްގެ ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތް ކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން؛ ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމް.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 22 އެޕްރީލް 2019 ވާ ހޯމަ ދުވަހުގެ 13:30 ގެ ކުރިން، ފިއްލަދޫ ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ، [email protected] އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަލައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 23 އެޕްރީލް 2019 އާއި 25 އެޕްރީލް 2019 އާއި ދެމެދުގެ ތާރީޚެއްގައި ފިއްލަދޫ ސްކޫލް ގައެވެ.\n14 އެޕްރީލް 2019\nސުންގަޑި: 22 އޭޕްރިލް 2019 0000\n- ރިލީފް ޓީޗަރ ( ޕްރައިމަރީ / ދިވެހި )


Covid-19: Raajje In Rangalhuvi Meehun Ge Adhadhu 128 Ah Araifi - Vaguthu\nކޮވިޑް-19: ބަލި ފެތުރުން ހުއްޓުމަކަށް ނާދޭ، ފައްސިވާ މީހުންގެ އަދަދު އިތުރުވަނީ - 19 ގަޑިއިރު ކުރިން\nކޮވިޑް-19: ރާއްޖެއިން ރަނގަޅުވި މީހުންގެ އަދަދު 128 އަށް އަރައިފި\n1 ހަފްތާ ކުރިން ( މެއި 24, 2020 )\nރާއްޖެއިން ކޮވިޑް-19 އަށް ފައްސިވި މީހުންގެ ތެރެއިން އިތުރު މީހަކު ބަލިން ރަނގަޅުވެއްޖެ އެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ނެރެފައިވާ ތަފާސްހިސާބުތަކަށް ބަލާއިރު، ކޮވިޑް-19 އަށް ފައްސިވި މީހުންގެ ތެރެއިން ރާއްޖެއިން މި ބަލިން ރަނގަޅުވި މީހުންގެ އަދަދު މިހާރު ވަނީ 128 އަށް އަރާފައެވެ.\nރާއްޖެއިން މި ބަލި ޖެހުނު އިތުރު މީހަކު ރަނގަޅުވެފައިވާކަން އެޗްޕީއޭއިން ހާމަކޮށްފައި ވާއިރު، ރޭވެސް 18 މީހަކު ބަލިން ރަނގަޅުވެފައިވާ ކަން އެ އިދާރާއިން ހާމަކޮށްފައި ވެއެވެ.\nބަލިން އިތުރު ބަޔަކު ރަނގަޅުވެފައި ވާއިރު، އިއްޔެ ރާއްޖެއިން އިތުރު 39 މީހަކަށް މި ބަލި ޖެހިފައި ވެއެވެ. އޭގެތެރޭގައި ހިމެނެނީ 15 ދިވެއްސަކާއި ބަންގްލަދޭޝް އަށް ނިސްބަތްވާ 16 މީހަކާއި އިންޑިއާ ހަތް މީހެއްގެ އިތުރުން ލަންކާ މީހެކެވެ.\nއިތުރު ގިނަ އަދަދެއްގެ ބަޔަކު ރާއްޖެއިން ކޮވިޑް-19 އަށް ފައްސިވުމާއެކު، ރާއްޖެއިން މި ބަލި ޖެހުނު މީހުންގެ ޖުމްލަ އަދަދު ވަނީ 1313 އަށް އަރާފައެވެ. ނަމަވެސް ފާއިތުވެދިޔަ ދުވަސްތަކުގައި ރާއްޖެއިން ބައްޔަށް ފައްސިވާ މީހުންގެ ނިސްބަތް އަންނަނީ މަދުވަމުންނެވެ.\nމިހާތަނަށް މި ބަލި ޖެހުނު މީހުންގެ ތެރެއިން ރާއްޖެއިން ހަތަރު މީހަކު ނިޔާވެފައި ވެއެވެ. އޭގެތެރޭގައި ހިމެނެނީ ތިން ދިވެއްސަކާއި ބަންގްލަދޭޝް މީހެކެވެ.\nރާއްޖެއިން އެންމެ ގިނަ ބަޔަކު ކޮވިޑް-19 އަށް ފައްސިވެފައި ވަނީ ވެރިރަށް މާލެއިންނެވެ. މާލޭގައި މުޖުތަމަޢުގެ ތެރެއިން މި ބަލި ފެތުރެމުންދާތީ މާލެ ސަރަޙައްދަށް ބަލީގެ ނުރައްކާ ވަނީ ބޮޑުވެފައެވެ. މިކަމާއި ގުޅިގެން އެ ސަރަޙައްދުގައި ވަނީ ރައްކާތެރިކަމުގެ ގިނަ ފިޔަވަޅުތައް އަޅައި ފުރަބަންދުކޮށްފައެވެ.\nކޮވިޑް-19: ރާއްޖޭގެ ހުރިހާ ރަށަކަށް މަންޑޭ އެހީގެ ތަކެތި ފޮނުވައިފި\nކޮވިޑް-19: ބަލި ޖެހޭ މީހުންނަށް ހާއްސަ ފަރުވާ ދޭ ފެސިލިޓީއެއް ދުބާއީގައި\nހިންމަފުށި ރީހެބުން ކޮވިޑް-19 އަށް ފައްސިވި ތިން މީހުންވެސް ރަނގަޅުވެއްޖެ


Gaumee team ge captain Aku Valencia ah - One Online\nވެލެންސިއާގެ އެއްބަސްވުމުގައި ސޮއިކޮށް، އަކުރަމް ވެލެންސިއާގެ ޖާޒީގައި --- ފޮޓޯ/ ވެލެންސިއާ\nގައުމީ ޓީމުގެ ކެޕްޓަން އަކޫ ވެލެންސިއާއަށް\nގައުމީ ފުޓުބޯޅަ ޓީމުގެ ކެޕްޓަން، އަކްރަމް އަބްދުލްޣަނީ (އަކޫ) ކްލަބު ވެލެންސިއާއާ ގުޅިއްޖެއެވެ.\nމީގެ ކުރިން ތިން ފަހަރެއްގައި ވެލެންސިއާ ޖާޒީން ފެނުނު އަކޫ، މިފަހަރު ކްލަބަށް ދިޔައީ މިދިޔަ ސީޒަންގައި ޓީސީ ސްޕޯޓްސް ކްލަބަށް ކުޅުމަށްފަހުއެވެ. 2006 ވަނަ އަހަރާއި 2013 ވަނަ އަހަރުގެ އިތުރުން 2016 ވަނަ އަހަރުވެސް ވެލެންސިއާގެ ޖާޒީގައި ފެނުނު އަކޫ އަކީ ޑިފެންޑަރެއްގެ އިތުރުން މެދުތެރެއަށްވެސް ކުޅޭ ތަޖުރިބާކާރު ކުޅުންތެރިއެކެވެ.\nފަހުގެ ތާރީހުގައި ރާއްޖޭގެ ކްލަބު ފުޓުބޯޅައިގައި ފެނިގެންދިޔަ ވަރުގަދަ ހުރިހާ ކްލަބަކަށް ކަހަލަ ގޮތަކަށް ކުޅެފައިވާ އަކޫއަކީ ގައުމީ ޓީމުގައިވެސް އެންމެ ކާމިޔާބު އެއް ކުޅުންތެރިޔާއެވެ. 2008 ވަނަ އަހަރު ސާފް ޗެމްޕިއަންޝިޕް އުފުލައިލި ޓީމުގައިވެސް ހިމެނުނު އަކޫއަކީ 2018 ވަނަ އަހަރު އެ ތަށި އަލުން ރާއްޖެ ގެނައި ޓީމުގެ ކެޕްޓަނެވެ.\n2018 ވަނަ އަހަރުގެ ސާފް ޗެމްޕިއަންޝިޕަށް ދިޔަ ޓީމަށް ދިމާވި ތަފާތު ގޮންޖެހުންތަކާއެކު ޒުވާން ޓީމެއް ގޮވައިގެން ކުރިމަތިލި އެންމެ ސީނިއާ އެއް ކުޅުންތެރިޔަކީ އަކޫއެވެ. އޭނާގެ ލީޑާޝިޕް ދަނޑުމަތިންނާއި ދަނޑު ބޭރުންވެސް ފެނިގެންދިޔަ އިރު، އަކޫ އަބަދުވެސް ފާހަގަކުރެވިފައިވަނީ ޑިސިޕްލިން ރަނގަޅު ޕްރޮފެޝަނަލް ފުޓުބޯޅަ ކުޅުންތެރިއެއްގެ ގޮތުގައެވެ.\nރާއްޖެއަށް ރަން މެޑަލް ހޯދައިދިން ކެޕްޓަނެއްގެ ގޮތުގައި އަކޫ ފާހަގަކޮށްލެވޭ އިރު، އޭނާގެ ބޭބެ އައްސަދު އަބްދުލްޣަނީ އަކީ 2008 ވަނަ އަހަރު ރާއްޖެއަށް ސާފް ޗެމްޕިއަންޝިޕް ކާމިޔާބުކޮށްދިން ޓީމުގެ ކެޕްޓަނެވެ.\nއެއް އަހަރުގެ މެދުކެނޑުމަކަށް ފަހު އަލުން ފުރަތަމަ ޑިވިޝަނުގައި ވާދަކުރަން ކްލަބް ވެލެންސިއާ އިން ތައްޔާރުވަމުން އަންނައިރު މި ފަހަރުގެ ޓްރާންސްފާ މާކެޓްގައި އެ ޓީމުން އިތުރު ކުޅުންތެރިން ގެންދާނެ ކަމަށް ބެލެވެއެވެ. ވެލެންސިއާއާ ދެން ގުޅުނު ކުޅުންތެރިންގެ ތެރޭގައި ސްޕެއިންގެ އެކި ލެވެލްތަކުގައި ތަމްރީނު ހަދައި، ހަތަރުވަނަ ޑިވިޝަނުގެ ޔޫޑީ ކެނަލްސްއަށް ކުޅޭ ޒުވާން މިޑްފީލްޑަރު އިސްމާއިލް ޒާން އާމިރު ހިމެނެއެވެ.\nވެލެންސިއާއިން މާދަމާ ތަމްރީނުތަކަށް ނުކުންނާނެ ކަމަށް ބެލެވެއެވެ. ޓީމުގެ ކޯޗަކަށް ހަމަޖައްސާފައިވަނީ ތަޖުރިބާކާރު ކޯޗު މުހައްމަދު އާތިފް (އާތީ) އެވެ.\nގުޅޭ ޓެގު ދިވެހި ޕްރިމިއާ ލީގު ޓްރާންސްފާ މާކެޓް އަކްރަމް އަބްދުލްޤަނީ (އަކޫ) ކްލަބު ވެލެންސިއާ ފުޓްބޯޅަ\nވެލެންސިއާ އެނބުރި އަންނާނީ ކޯޗު އާތީއާއެކު\nފަހަތުން އަރައި ސުޕަ ޔުނައިޓެޑް ބަލިކޮށް، ވެލެންސިއާ އިން ދެވަނަ ޑިވިޝަންގެ ޗެމްޕިއަންކަން ހޯދައިފި\nވެލެންސިއާ ފުރަތަމަ ޑިވިޝަނުން ޖާގަ ހޯދައިފި


Ingireysi Fuluhun Ge Mi As Hendhunu Thedhuvany Ves Kalhu Sai Dhinumun! - Vaguthu\nއިނގިރޭސި ފުލުހުންގެ މި އަސް ހެނދުނު ތެދުވަނީވެސް ކަޅު ސައި ދިނުމުން!\nޖޭކް ހެނދުނު ކަޅު ސައި ބޮނީ\nއިނގިރޭސި ވިލާތުގެ މީހުންނަކ ކަޅުސައި ބުއިމަށް ލޯބިކުރާ ބައެއްކަން ދުނިޔޭގެ އެންމެނަށްވެސް އެނގެއެވެ. އިނގިރޭސިން ރާއްޖެ އައިސް ކަޅު ސައި ބޯން ފެށުމުން އެކަން ދިވެހިންގެ ފަރާތުންވެސް މިިހާރު ވަރަށް ގިނައިން ފެންނަމުންދެއެވެ. މި ދައްކަނީ ގަވާއިދުން ކަޅުސައި ބޯ މީހުންނެވެ. އެ ނުބޮއިފިނަމަ ހަމަޖެހިލައިގެން ނުތިބެވޭ މީހުންގެ ވާހަކައެވެ. ކޮންމެއަކަސް، އެ ނުފޫޒު މިހާރު ވަނީ އިނގިރޭސިން ގެންގުޅޭ ޖަނަވާރުތަކަށްވެސް ފޯރަން ފަށާފައެވެ.\nފޮޓޯ އިން އެ ފެންނަނީ ޖޭކް ނަމަކަށް ކިޔާ ފުލުސް އަހެކެވެ. މީގެ 15 އަހަރު ކުރިން މާސީސައިޑް ފުލުހުންގެ ޙިދުމަތާއި ގުޅުނު ޖޭކް މިހާރު ކޮންމެ ދުވަހަކު ތެދުވަނީވެސް ބޮޑު ކަޅުސައި ތައްޓެއް ދިނުމުންނެވެ. އޭނާ ކަޅު ސަޔަށް ލޯބި ޖެހުނީ ފުލުސް އޮފިސަރަކު އޭނާ އަށް ކަޅުސައިގެ ރަހަ ދައްކައިލި ހިސާބުންނެވެ.\nމިހާރު އެ ފުލުހުން ކަޅުސައި ބޯން ބްރޭކުތައް ނަގާ ގަޑީގައި ޖޭކްވެސް ބައިވެރި ކުރުވައެވެ. ނަމަވެސް ޖޭކް އަށް ކަޅުސައި ދޭންވެސް ޖެހެނީ ވަކި ގޮތަކަށެވެ. ކަޅުސައި ތެރެއަށް ވަކި ވަރަކަށް ކިރު އަޅަން ޖެހޭއިރު، އެއް ސަމްސާ ހަކުރު އަޅާފައި ދިނުމުންވެސް ޖޭކް ސައިތަށި ބޮއެވެ. ނަމަވެސް އޭނާ ބޮޑަށް އުފާ ވަނީ ދެ ސަމްސާ ހަކުރު އެޅުމުންނެވެ. މީގެ އިތުރުން ކުޑަ ހިހޫ ފެންކޮޅެއްވެސް އޭނާގެ ސައިތަށި ތެރެއަށް އަޅަންޖެހެއެވެ. އެހެންނޫނީ އޭނާ އިންނަތަނުން ގުޑާވެސް ނުލާ ކަމަށް ރިޕޯޓްތައް ބުނެއެވެ. އަދި މިކަން ގިނައިން ހިނގަނީ ޖޭކް ހެނދުނު ތެދުވާ ގަޑީގައެވެ.\n"ޖޭކް އަށް ފެންނަ ހިސާބުގައި ކަޅުސައި ތައްޓެއް ހިފައިގެން ހުރިއްޔާ 100% ގެރެންޓީ، އޭނަ އައިސް ތަށިން ބޯން ފަށާނެ" މާސީސައިޑްގެ ފުލުހަކު ބުނެފައިވެއެވެ.\nޖޭކް ކަޅުސަޔަށް ޖެހިފައިވާ އާދަޔާ ޙިލާފް ލޯބީގެ ސަބަބުން ދުނިޔޭގެ އެތައް ބައެއްގެ ސަމާލުކަން ވަނީ އޭނާ އަށް ހުއްޓިފައިކަން ފާހަގަކޮށްލެވެއެވެ.\nޕާކިސްތާނަށް ޖާސޫސް ކޮށްދޭ ކަމަށް ބުނެ އިންޑިއާ އިން ކޮތަރެއް ހައްޔަރު ކޮށްފި!\nނޮވެމްބަރު 30, 2019 19:17\nއެހެން ވިޔާ ތީ ކިރު ސައި. ކަޅު ސަޔެއް ނޫން.


Lanbaalevey tach ped - TrendingRED\n6 މޭ 2017 - 12:58\nތަރައްޤީވަމުން ދާވަރަކަށް އުފެއްދުންތެރިން ދަނީ ފަހެލި ވަސީލަތްތައް އުފައްދަމުންނެވެ. ކެމެރާ، ބެޓެރި އަދި ސޯލަރ ޕެނަލް މީގެ ތެރޭގައި ހިމެނެއެވެ. މިކަމުގެ ފަހަތުގައިވާ މީހުން ގަބޫލު ކުރާގޮތުގައި ކުރިމަގުގައި މިފަދަ ވަސީލަތްތައް ހެދުމުގެ ބައެއްގެ ގޮތުގައި ލެވޭނެ ދުވަސް އަދި އަންނާނެއެވެ. އަދި ނުވިތާކަށް މީހާގެ ހަށިގަނޑާ ސީދާ ގުޅުވާލާ ދުވަހެއް ވެސް ފެންނާނެއެވެ. މިގޮތުން ފަހުގެ އުފެއްދުމަށް ކަމަށްވާ އެތެރެ ފެންނަ، ފަހެލި "ޓަޗް ޕެޑް" އަކީ ޓެކޮނޮލޮޖީގެ ދުނިޔެއަށް އިންގިލާބެއް ގެނެސްދޭނެ އުފެއްދުމެއްކަމަށް ކަމާ ގުޅޭ ގިނަ މާހިރުން ގަބޫލުކުރެއެވެ. މި ޓަޗް ޕެޑް އަކީ އެހަދާފައިވާ އަލްފަކާ (މެޓީރިއަލް) ދެމި ލެނބުނު ކަމުގައިވީ ނަމަވެސް މަސައްކަތްކުރާއެއްޗެކެވެ. މިކަމާ ގުޅޭ ގޮތުން ކުރެވުނު ދިރާސާތަކުން ދައްކާ ގޮތުގައި މި އުފެދުމުގެ ސަބަބުން ކުރިއަށް އޮތްތަނުގައި ގައިގައި އަޅުވައިލައިގެން ބޭނުންކުރެވޭ ފަދަ ޓަޗް ޕެޑެއް އީޖާދު ކުރުމަށް އެހީވެދޭނެއެވެ.\nމިފަދަ ޓަޗް ޕެޑް އެއް ހެދުމަށް މީގެ ކުރިންވެސް މަސައްކަތްކުރެވިފައިވެއެވެ. ނަމަވެސް އޭގައި ބޭނުންކުރެވިފައިވާ އަލްފަކާގެ ސަބަބުން އެ ބޭނުންވި ގޮތަކަށް މަސައްކަތެއް ނުކުރިއެވެ. އެ ހެދިފައިވާ އަލްފަކާ ދެމުމުން އޭގެ މަސައްކަތަށް ހީނަރު ކަމެއް އާދެއެވެ. އެ ހެދިފައިވާ އަލްފަކާ އަށް އަންނަ ބަދަލަކާ އެ ބޭނުން ކުރަން އިނގިލި ޖައްސާ ޖެއްސުމުގެ ތަފާތު ވަކި ނުކުރެވޭތީއެވެ. ނަމަވެސް ފަހުން ނެރުނު ޓަޗް ޕެޑުގައި މި މައްސަލަ ދިމައެއް ނުވެއެވެ. އެ ހަދަން ބޭނުން ކުރެވިފައިވަނީ ލޮލަށް ލައްވާ ލެންސް ފަދަ މަޑު އަލްފަކާއަކުންނެވެ. ހައިޑްރޯ ޖެލްއިންނެވެ. އަދި އެއަށް ލޮނު ކޮޅެއް އެޅުމުން އެ ޗާރޖުވެ ކަރަންޓު ފީލްޑެއް އުފެދެއެވެ. މި ކަރަންޓު ފީލްޑްގެ އެހީގައި އިނގިއްޔެއް އެއާ ކައިރިވުމުން އެކަން ދެނަގަނެވެއެވެ. މި ހައިޑްރޮޖެލް ވަނީ ސިލިކޮން ރަބަރުގަނޑެއް ތެރޭގައި ބަންދު ކުރެވިފައެވެ. އަދި އެއަށް ފިއްތައް އިތުރުކޮށް ޓަޗްޕެޑު އީޖާދުކުރިއެވެ.\nމި އާ އުފެއްދުން މީ ކުރިއެރުމުގެ ނިމުމެއް ނޫނެވެ. ކާމިޔާބީގެ ފެށުމެވެ.


Sequencing hedhumah fonuvi Sample thakuge 27% aki Derlta Variant: Dr. Nazla | Atoll News\nސީކުއެންސިން ހެދުމަށް ފޮނުވި ސާމްޕަލްތަކުގެ 27 ޕަސެންޓަކީ ޑެލްޓާ ވޭރިއަންޓް: ޑރ. ނަޒްލާ\nޝާއިޢުކުރީ: މުޙައްމަދު އަފްރާޙް ޖޫން 16, 2021, 07:01\nސީކުއެންސިން ހެދުމަށް ފޮނުވި ސާމްޕަލްތަކުގެ 27 ޕަސެންޓަކީ ޑެލްޓާ ވޭރިއަންޓް ކަމަށް ހެލްތު އިމަޖެންސީ އޮޕަރޭޝަން ސެންޓަރ (އެއީއޯސި) ގެ ތަރުޖަމާން ޑރ. ނަޒްލާ ރަފީގު ވިދާޅުވެއްޖެ އެވެ.\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ޑރ. ނަޒްލާ ވިދާޅުވީ ސީކުއެންސިން ހެދުމަށް އެންމެ ފަހުން ފޮނުވި ތިންވަނަ ބެޗުގެ ސާމްޕަލްތަކުގެ ނަތީޖާ މިހާރު ލިބިފައިވާ ކަމަށެވެ. އަދި ސީކުއެންސިން ހެދުމަށް ކޮންމެ ފަހަރަކު ވެސް ފޮނުވަނީ 30 ސާމްޕަލް ކަމަށެވެ.\n“އެ ސާމްޕަލްތަކުގެ ނަތީޖާ ދައްކާ ގޮތުން، އޭގެ ތެރޭގައި އެންމެ ގިނައީ ޑެލްޓާ ވޭރިއަންޓް. ރާއްޖޭގައި މިވަގުތު އިންޑިއާއިން ފެނުނު ކޮވިޑް19 ގެ ޑެލްޓާ ވޭރިއަންޓާއި އިނގިރޭސިވިލާތުން ފެނުނު އަލްފާ ވޭރިއަންޓް ހިމެނޭގޮތަށް ފަހަކަށް ވުރެ ގިނަ ވޭރިއަންޓް ރާއްޖޭގައި އަންނަނީ ފެތުރެމުން.” ޑރ. ނަޒްލާ ވިދާޅުވި އެވެ.\nޑރ. ނަޒްލާ ވިދާޅުވީ ސާމްޕަލްތަކުގެ 27 ޕަސެންޓަކީ ޑެލްޓާ ވޭރިއަންޓް ކަމަށާއި އަދި 20 ޕަސެންޓަކީ އަލްފާ ވޭރިއަންޓް ކަމަށެވެ. އަދި 13 ޕަސެންޓަކީ ޖީ ވޭރިއަންޓް ކަމަށް ވެސް ވިދާޅުވި އެވެ.\nޑރ. ނަޒްލާ ވިދާޅުވީ ސީކުއެންސިންއަށް ފޮނުވި ސާމްޕަލްތަކުގެ ތެރޭގައި ދިވެހީންނާއި ބިދޭސީން ވެސް ހިމެނޭ ކަމަށާއި ބޭރު މީހުން ރާއްޖެ އައިސް، އަދި ދިވެހިން އެހެން ގައުމުތަކަށް ދަތުރުކޮށް ހަދާއިރު، ދުނިޔޭގެ އެކި ތަންތަނުގައި އަލަށް ތައާރަފުވާ ވޭރިއަންޓްތައް ފެތުރުމުގެ ފުރުސަތު އޮންނާނެ ކަމަށެވެ.\nސާމްޕަލްތައް ދައްކާގޮތުން ރާއްޖޭގައި ޑެލްޓާ، އަލްފާ، ޖީ، ޖީއާރް، އަދި ޕެރޫއާއި ޗިލޭއިން ފެނުނު ސަބްލީނިއޭޖް ވޭރިއެންޓެއްވެސް އުޅޭ ކަަމަށް ޑރ. ނަޒްލާ ވިދާޅުވި އެވެ.\nޑެލްޓާ ވޭރިއެންޓަކީ މިދިޔަ އަހަރުގެ ތެރޭގައި އިންޑިޔާއިން ފެނުނު ވޭރިއެންޓެކެވެ. މި ވޭރިއެންޓް މިހާރު 70 އަށްވުރެ ގިނަ ގައުމުން ފެނިފައިވާ އިރު، އަލްފާ ވޭރިއެންޓަކީ އިނގިރޭސިވިލާތުގެ ކެންޓްއިން މިދިޔަ އަހަރުގެ ޖެނުއަރީ މަސް ތެރޭ ފުރަތަމަ ފެނުނު ވޭރިއެންޓެކެވެ.\nމި ދެ ވޭރިއެންޓަކީ ހަލުވިކަމާއެކު ފެތުރޭ ދެ ވޭރިއެންޓްކަމަށް ސައިންސްވެރިން ވަނީ މީގެ ކުރިން ބުނެފަ އެވެ.\nއިންޑިއާ އިން ފެނުނު ޑެލްޓާ ވޭރިއަންޓަކީ އެންމެ ހަލުވި ކަމާއެކު ފެތުރެމުން އަންނަ ވޭރިއަންޓެވެ. އަދި އެ ވޭރިއަންޓުގެ ސަބަބުން ކުޑަކުދިންނާއި މާބަނޑު އަންހެނުން ވެސް ބަލީގައި ސީރިއަސްވުން އިތުރުވެ އެވެ.\nރާއްޖޭގައި ކޮވިޑް ފެތުރުން މިދިޔަ މެއި މަހު ވަނީ ވަރަށް ބޮޑަށް އިތުރުވެފަ އެވެ. އަދި ބަލީގައި ގިނަ ބަޔަކު ވަނީ ނިޔާވެފަ އެވެ.\nއޭގެ ތެރޭގައި ކުޑަކުދިންނާއި މާބަނޑު މީހުން ވެސް ހިމެނެ އެވެ. އަދި ކޮވިޑުގައި ރާއްޖެއިން އަލަށް ކުޑަ ކުއްޖަކު މަރުވި އިރު، މާބަނޑު އަންހެނަކަށް ކޮވިޑް ޖެހި ހާލު ސީރިއަސްވުމުގެ ސަބަބުން ސިޒޭރިއަން ހަދައިގެން ކުއްޖާ ވަނީ ނަގާފަ އެވެ. ސިޒޭރިއަން ހެދިތާ ހަފްތާއެއް ތެރޭ 25 އަހަރުގެ އެ އަންހެން މީހާ ވަނީ ނިޔާވެފަ އެވެ.\nއެއީ ރާއްޖޭގައި ކޮވިޑާ ގުޅިގެން ރެކޯޑު ކުރެވުނު ފުރަތަމަ މެޓަރނަލް ޑެތު ކަމަށް އެޗްއީއޯސީން ވަނީ ބުނެފަ އެވެ.


SunOnline: Zuvaanun thakeh nukume China aa dhekolhah adu ufulaifi\nޒުވާނުންތަކެއް ނުކުމެ ޗައިނާއާ ދެކޮޅަށް އަޑުއުފުލައިފި\nއާނިފާ ހުސައިން ސިރާޖް 23 Jul 2021, 16:00\nޗައިނާއާ ދެކޮޅަށް ޒުވާނުންތަކެއް މާލޭގައި ކުރި މުޒާހަރާ -- ސަން ފޮޓޯ/ ފަޔާޒު މޫސާ\nމާލޭގައި ހުންނަ ޗައިނާ އެމްބަސީ ހިމެނޭ ސަރަހައްދަށް ޒުވާނުންތަކެއް މިއދު އެއްވެ, ޗައިނާއާ ދެކޮޅަށް އަޑު އުފުލައި މުޒާހަރާކޮށްފިއެވެ.\nމުޒާހަރާ ހިނގި ސަރަހައްދުގައި ހަރަކާތްތެރިވި "ސަން"ގެ ނޫސްވެރިއަކު ރިޕޯޓުކުރި ގޮތުގައި އެ މުޒާހަރާގައި ބައިވެރިވެފައިވަނީ 30 ވަރަކަށް ޒުވާނުންނެވެ.\nފުލުހުން ބުނި ގޮތުގައި ޗައިނާ އެމްބަސީ ހިމެނޭ ސަރަހައްދުގައި ބަޔަކު މުޒާހަރާކުރަން އުޅޭކަމުގެ މައުލޫމާތު ލިބުމާ ގުޅިގެން ސަލާމަތާއި ރައްކާތެރިކަމަށްޓަކައި އެ ސަރަހައްދު ބަންދުކުރީއެވެ. މުޒާހަރާގެ ބައިވެރިން އައި އިރު ސަރަހައްދު ބަންދުކޮށްފައި އޮތުމުން އެމީހުންނަށް އެމްބަސީ ހިންގާ އިމާރާތާ މާ ކައިރިއަކަށް ނާދެވުނެވެ. އެހެންކަމުން އެމީހުން ތިބީ "ޗީބޯ ކެފޭ"އާ ދިމާލުގައި, ޗައިނާއާ ދެކޮޅު ޝުއޫރު ލިޔެފައި ހުރި ބޯޑުތަކެއް ހިފައިގެން އިހުތިޖާޖުކުރާށެވެ.\nޗައިނާއާ ދެކޮޅަށް ޒުވާނުންތަކެއް މާލޭގައި ކުރި މުޒާހަރާ -- ސަން ފޮޓޯ/ އިސްމާއިލް ޝާކިރު\nއެމީހުން ފާޅުކުރި ބައެއް ޝުއޫރުތަކުގެ ތެރޭގައި ޗައިނާއިން ރާއްޖެ "ދަރަނި ދަންތުރައެއް"ގައި ޖައްސާފައިވާ ކަމަށާއި "ޗައިނާ ހުއްޓުވުމަށް" ގޮވާލާ ޝުއޫރުތައް ހިމެނެއެވެ. އަދި ޗައިނާގައި ވީގޫރު މުސްލިމުންނަށް ކުރަމުންދާ އަނިޔާ ހުއްޓާލުމަށާއި "ޗައިނާ އައުޓް" ފަދަ ޝުއޫރުތައްވެސް އެމީހުން ފާޅުކުރިއެވެ.\nޗީބޯ ކެފޭ ސަރަހައްދުގައި ތިބެ 15 ވަރަކަށް މިނިޓު ސުލްހަވެރިކަމާއި މަޑުމައިތިރިކަމާއެކު އިޖުތިޖާޖުކުރުމަށްފަހު އެމީހުން މިހާރު ވަނީ އެ ސަރަހައްދު ދޫކޮށް ގޮސްފައެވެ.\nފުލުހުން ބުނީ ޗައިނާ އެމްބަސީ ހިމެނޭ ސަރަހައްދު ބަންދުކޮށްފައިވަނީ އެ ސަރަހައްދުގައި ބަޔަކު މުޒާހަރާކުރަން އުޅޭކަމުގެ މައުލޫމާތު ލިބުމާ ގުޅިގެން ސަލާމަތާ ރައްކާތެރިކަމަށްޓަކައި ކަަމަށެވެ.\nމީގެ ކުރިންވެސް ސޯޝަލް މީޑިއާގައި އިންޑިއާ ހައިކޮމިޝަން ގޮއްވާލާނެކަމަށާއި ޗައިނާ އެމްބަސީ ކުރިމަތީގައި މުޒާހަރާ ކުރާނެކަމަށް އިންޒާރު ދީފައިވާތީ, އެ ދެ އިދާރާގެ ސެކިއުރިޓީ ފުލުހުން ވަނީ ވަރުގަދަ ކޮށްފައެވެ.


Mulee geahge badhigeygai alifaan roave andhaifi | ThePress\nމުލީ ގެއެއްގެ ބަދިގޭގައިި އަލިފާން ރޯވެ އަނދައިފި\n28 November 2021, 22:37\nމާފަހި ގޭގައި ރޯވި އަލިފާންގަނޑު\nމ. މުލީ މާފަހި ގޭހައި ހުރި ބަދިގެއްގައި އަލިފާން ރޯވެ އެއްކޮށް އަނދައިފިއެވެ.\n"ދަ ޕްރެސް" އަށް މައުލޫމާތު ދެއްވަމުން މުލީ ކައުންސިލްގެ ރައީސް ޝަމޫން ރަމީޒް ވިދާޅުވީ އެހާދިސާ ހިނގާފައި ވަނީ މިރޭ7ހާއިރު ކަމަށެވެ. އަދި އަލިފާންގަނޑު ބައިގަޑިއިރެއްހާ ތެރޭ ނިއްވާލާފައިވާ ކަމަށް ވެސް ޝަމޫން ވިދާޅުވިއެވެ.\nޝަމޫނު ވިދާޅުވިގޮތުގައި އަލިފާން ރޯވެފައި ވަނީ އެރަށު މާފަށި ގޭގައި ހުންނަ ވަކިން ހަދާފައި ހުރި މަސް ކައްކާ ބަދިގެއެއްގައެވެ. އެހާދިސާ ހިނގީ މަސް ކައްކަން އުދާފައި، މަސް ކައްކަން އުދި މީހާ ނަމާދު ކުރަން ދިޔަ ވަގުތު ކަމަށް ޝަމޫން ވިދާޅުވިއެވެ.\nޝަމޫނު ވިދާޅުވި ގޮތުގައި މިހާދިސާގައި އެެއްވެސް މީހަކަށް އަނިޔާއެއް ލިބިފައެއް ނުވެއެވެ.\nމި އަލިފާންގަނޑު ނިއްވާލުމުގައި އެމްއެންޑީއެފް ފަޔާ ޓީމާއި ފުލުހުން އަދި އެރަށު ރައްޔިތުން މަސައްކަތް ކޮށްފައިވާ ކަމަށް ޝަމޫނު ވިދާޅުވިއެވެ.\nޝަމޫނު ވިދާޅުވީ އެ ބަދިގެ އެއްކޮށް އަނދާފައިވާ ކަމަށާއި، އަދި އެތަނުގައި ހުރި ދެ ފެންތާންގި ވެސް އަނދާ ހުލިވެފައިވާ ކަމަށެވެ. އަދި ޖެހިގެން ހުރި ގޭގެ ފާރަކާއި އެގޭގެ ކޮޓަރި ފާރަކަށް އަލިފާނުގެ އަސަރުކޮށްފައިވާ ކަމަށް އޭނާ ވިދާޅުވިއެވެ.\nހަބަރު އަލިފާނުގެ ހާދިސާ\nޗާންދަނީ މަގުގައި ހުރި އިމާރާތެއްގައި އަލިފާނުގެ ހާދިސާއެއް ހިނގައިފި\nއަނެއްކާވެސް ހިޔާ ސަރަހައްދުގައި ހުރި ކުނިތަކެއްގައި ރޯވެއްޖެ\nހިޔާ ޓަވަރެއްގެ 13 ވަނަ ބުރީގައި ހުރި ކުނިތަކެއްގައި ރޯވެއްޖެ\nމާލޭގެ މަގުތަކުން ފެން ހިންދަން އެމްއެންޑީއެފުން ނިކުމެއްޖެ


RELIGION: Gasthu, dhookolla Roadha aamedhu amalu kuraanee kihine?\nގަސްތުގައި ދޫކޮށްލާ ރޯދައާމެދު އަމަލުކުރާނީ ކިހިނެތް؟\nބަޔަކު ޖަމާއަތުގައި ނަމާދު ކުރަނީ: ރޯދަ މަހު ރޯދަ ހިފުމާއެކު ނަމާދުކޮށް ގުރުއާން ކިޔެވުން އިތުރުން ކުރަން ޖެހޭ -- ފޮޓޯ | އަވަސް\nމުސްލިމުންގެ ތެރެއިން ބާލިޣުވެ ބުއްދި ސަލާމަތުން ހުރެ ރޯދަ މަހާ ބައްދަލުވެއްޖެ ކޮންމެ މީހަކު ރޯދަ ހިފުން ވަނީ ފަރުލު ކުރައްވާފަ އެވެ. އަދި ބަލި ހާލަގައިވާ މީހާއާއި ދަތުރުވެރިންނަށް ލުއި ދެއްވައި، ރޯދަ މަހުގެ ރޯދައެއް ދޫކޮށްލުމަށް އޮތް އުޒުރެއް ކަމުގައި އެ ދެ ސަބަބު ލައްވާފައި ވެއެވެ. ބަލި ހާލުގެ ސަބަބުން ނުވަތަ ދަތުރެއްގައި ވުމުގެ ސަބަބުން ރޯދަ ދޫކޮށްލައިފި މީހާ އެހެން ދުވަސްތަކެއްގައި އެ ރޯދަ ގަލޯ ކުރުމުން ފުދޭނެ އެވެ.\nރޯދައިގެ އަޅުކަމަކީ އިސްލާމް ދީނުގެ ރުކުންތަކުގެ ތެރެއިން ރުކުނެކެވެ. ޝަރުއީ އުޒުރެއް ނެތި ރޯދަ ދޫކޮށްލުމަކީ ބޮޑު ފާފައެކެވެ.\nގަސްތުގައި ރޯދަ ދޫކޮށްލައި ރޯދަމަހު ކައިބޮއި ހަދައިފި މީހަކު، އެ ކުރެވުނު ފާފައިން ތައުބާވެ ދެން ކަން ކުރާނޭ ގޮތަކާމެދު ބަލައިލުން މުހިންމެވެ.\nގަސްދުގައި ރޯދަ ދޫކޮށްލައިފި މީހަކު އޭގެ ބަދަލުގައި ވިދިވިދިގެން 30 ދުވަހުގެ ރޯދަ ހިފަން ޖެހޭނެ ކަމަށް ބުނާ ބުނުމަކީ ކުށް މައުލޫމާތެކެވެ. އަދި ބައެއް މީހުންނަށް ހީވެފައި އޮންނަ ކުށް ހީއެކެވެ. ނަމަވެސް ރޯދަމަހު ދުވާލު ދެމަފިރިން އެއްދާން ކޮށްފިނަމަ އެކަމުގެ ކަށްފާރާއެއްގެ ގޮތުގައި ވިދިވިދިގެން ދެ މަސް ދުވަސް ނުވަތަ 60 ދުވަހު ރޯދަ ހިފަން ވަނީ ކަނޑައަަޅުއްވާފަ އެވެ.\nގަސްތުގައި ރޯދައެއް ދޫކޮށްލައި ދުވާލު ކައިފިމީހާއަށް އޮތީ ތައުބާ ވުމެވެ. އެއާކު އެ ރޯދަ ގަލޯ ކުރަން ޖެހޭނެ ކަމުގައި އިލްމުވެރިން ދެކެ ވަޑައިގަންނަވަ އެވެ. ކުރީގެ ބޮޑެތި ދަންނަބޭކަލުންގެ ތެރެއިން އިބްނު އަބްދުލް ބައްރު رحمه الله ވިދާޅުވެފައިވެއެވެ. "މުސްލިމަކު ގަސްތުގައި ރޯދައެއް ދޫކޮށްލުމަކީ ބޮޑުވެގެންވާ ނުބައި ފާފައެއްކަމާއި، އެފަދަ މީހަކު ތައުބާވެ އެ ރޯދަ ގަލޯ ކުރަން ޖެހޭނޭ ކަމުގައި އުއްމަތުގެ ދަންނަބޭކަލުން ވަނީ އިއްތިފާގުވެފަ އެވެ."\nނަމަވެސް މި މައްސަލައިގައި ގައި އިލްމުވެރިންގެ މެދުގައި ކޮންމެވެސް ވަރެއްގެ ހިލާފެއް ވެއެވެ.\nސައުދީ އަރަބިޔާގެ ކުރީގެ މުފްތީ، އައްޝައިހް ބިން ބާޒު رحمه الله ވިދާޅުވެފައި ވެއެވެ. "ގަސްތުގައި ރޯދަ ދޫކޮށްލާ މީހަކު ތައުބާވުން ވާޖިބު ވާނެ އެވެ. އަދި އޭނާ ދޫކޮށްލި ކޮންމެ ރޯދައެއްގެ ބަދަލުގައި ރޯދައެއް ހިފުމާއި، އަދި ކޮންމެ ރޯދައެއްގެ ބަދަލުގައި ކައްފާރާއެއްގެ ގޮތުގައި މިސްކީނަކަށް ކާންދޭން ވެސް ޖެހޭނެ އެވެ. އަދި މިސްކީނަކަށް ކާންދޭން ޖެހޭ މިންވަރަކީ ގާތްގަނޑަކަށް (ހަނޑުލުންނަމަ) ދޮޅު ކިލޯ އެވެ. ސަހާބީންގެ ތެރެއިން އިބްނު ޢައްބާސް رضي الله عنه ފަދަ ބޭކަލުންގެ އަރިހުން މިފަދައިން ރިވާވެގެންވެ އެވެ." (މަޖުމޫއު ފަތާވާ އިބްނު ބާޒް 15/346)\nމި ރައުޔާ ހިލާފަށް ދެކެލައްވާ ބޭކަލުންގެ ތެރޭގައި ސައުދީ އަރަބިޔާގެ ދަންނަ ބޭކަލުންގެ ތެރެއިން ޝައިހު އިބްނު އުސައިމީން رحمه الله ހިމެނިވަޑައިގަންނަވަ އެވެ. އެބޭފުޅާ ވިދާޅުވެފައިވެއެވެ:\n"މި މައްސަލައިގައި އެންމެ ރާޖިހު ގޮތަކީ (އެންމެ ރަނގަޅު ބަހަކީ) އުޒުރެއްނެތި ގަސްތުގައި ރޯދަ ދޫކޮށްލައިފި މީހަކު އެ ރޯދަ ގަލޯ ކުރުމެއް ނެތް ކަމެވެ. އެހެނީ އެރޯދަ ގަލޯ ކުރުމަކުން އޭނާއަށް ފައިދާއެއް ނެތެވެ. އަދި އޭނާގެ ކިބައިން އެ އަމަލު ގަބޫލު ނުކުރައްވާނެ އެވެ. އެހެނީ މިފަދަ މައްސަލަތަކުގައި އަމަލު ކުރެވޭ ގާއިދާއަކީ، ވަކި ވަގުތެއްގައި ކުރުމަށް ކަނޑައަޅުއްވާފައިވާ އަމަލެއް، އެވަގުތުގެ ތެރޭގައި ނުކޮށް ގަސްތުގައި ދޫކޮށްލައި ނުވަތަ ލަސްކޮށްލައިފި ނަމަ، ދެން އޭނާގެ ކިބައިން އެ އަމަލު ގަބޫލު ނުކުރެއްވޭނެ އެވެ." އެބަހީ އެފަދަ މީހަކަށް އޮތީ ތައުބާވެ، ދެން ދުވަހަކު ވެސް އެ ކުށަށް އަރައި ނުގަތުމެވެ. ތެދުވެރި ތައުބާއަކުން ތައުބާ ވެއްޖެ މީހެއްގެ ފާފާ މާތް ﷲ ފުއްސަވައިދެއްވާނޭ ކަމުގައިވަނީ ވައުދުވެ ވޮޑިގެންފައެވެ.\nގަސްތުގައި ރޯދަ ދޫކޮށްލާ މީހާއާއި ބެހޭ ގޮތުން ކީރިތި ރަސޫލާ صلى الله عليه وسلم ގެ ހަދީސްފުޅެއްގެ މާނައިގައިވެ އެވެ. "ބަލިވުން ފަދަ އުޒުރެއް ނެތި، ގަސްތުގައި ރޯދަ ދޫކޮށްލާ މީހަކު އެއް އަހަރު ދުވަހު ރޯދަ ހިފިކަމުގައި ވިޔަސް އެ ރޯދަ ގަލޯ ނުކުރެވޭނެތެވެ." ނަމަވެސް މި ހަދީސަކީ ސައްހަ ހަދީސެއް ނޫން ކަމުގައި ހަދީސްގެ ފަނުންގެ އިލްމުވެރިންގެ ތެރެއިން އަލްއަލްބާނީ رحمه الله ފަދަ ބޭފުޅުންވަނީ ވިދާޅުވެފަ އެވެ.\nގަސްތުގައި ރޯދަ ދޫކޮށްލާ މީހުންނަށް ކަށްވަޅުގައި ވެސް ބޮޑެތި އަޒާބު ހުރިކަން ސުންނަތުން ސާބިތު ވެއެވެ. ވީމާ، މި ނުރައްކާތެރި ފާފައިން އެއްކިބާވާންޖެހޭނެއެވެ. އަދި މީގެ ކުރިން ގަސްތުގައި ރޯދައެއް ދޫކޮށްލެވިފައިވާނަމަ އޮތީ އަވަހަށް ތައުބާވުމެވެ. ހަގީގީ ތައުބާއަކުން ތައުބާވުމެވެ. ދެން ދުވަހަކު ވެސް އެފަދަ ފާފައެއް ނުކުރުމަށް އަޒުމް ކަނޑައެޅުމެވެ.


Dr. Iyaz suspend koffi\nދީނީ އިލްމުވެރިޔާ ޑރ. މުހައްމަދު އިޔާޒް އަބްދުލްލަތީފް، ދިވެހިރާއްޖޭގެ ގައުމީ ޔުނިވާސިޓީގައި އަދާކުރަމުންދާ ވަޒީފާއިން ސަސްޕެންޑް ކޮށްފި އެވެ.\nއިޔާޒު ސަސްޕެންޑް ކުރިކަން އެންގީ އިއްޔެ އެވެ. އޭނާ ސަސްޕެންޑް ކުރީ 14 ދުވަހުގެ މުއްދަތަކަށެވެ. ސަސްޕެންޑް ކުރިކަން ކުއްލި ގޮތަކަށް އެންގީ އިއްޔެ އޮތް ކްލާސްތައް ނެގުމަށް އެމަނިިކުފާނު ތައްޔާރުވަމުން ދަނިކޮށެވެ. ސަސްޕެންޑް ކުރުމަށްފަހު ޔުނިވާސިޓީން ވަނީ އިއްޔެގެ ކްލާސްތައްވެސް ނުނަގަން އިޔާޒްއަށް އަންގާފައެވެ.\nއަވަސްއާ ވާހަކަ ދައްކަމުން ޑރ. އިޔާޒް ވިދާޅުވީ ސަސްޕެންޑް ކުރީ ބަލަމުންދާ މައްސަލައަކާ ގުޅިގެން ކަމަށް އަންގާފައިވާ ކަމަަށާ ޔުނިވާސިޓީން ބަލަމުންދަނީ ސޯޝަލް މީޑިއާގައި ކުރައްވާފައިވާ ޓްވީޓްތަކެއްގެ މައްސަލަ ކަމަށެވެ.\nއިޔާޒް ވިދާޅުވީ ގާނޫނާއި ހިލާފު އެއްވެސް ކަމެއް އޭނާ ނުކުރައްވާ ކަމަށާ އަދި ކުރިއަށް އޮތްތާވެސް ނުކުރައްވާނެ ކަމަށެވެ.\nދީނީ އިލްމުވެރިޔާ ޑރ. މުހައްމަދު އިޔާޒް އަބްދުލްލަތީފް ކުރައްވާ ބައެއް ޓްވީޓްތަކަކީ ސިޔާސީ ޓްވީޓްތަކެއް ކަމަަށާ އެ ޓްވީޓްތަކުގެ ސަބަބުން ގައުމީ ޔުނިވާސިޓީގެ އަބުރާއި އިއްޒަތާއި ގަދަރަށް ހީނަރުކަން އަންނަ ކަމަށް ބުނެ އެ ޔުނިވާސިޓީން އޭނާއަށް މިދިޔަ އަހަރު ވަނީ އިންޒާރުވެސް ދީފައެވެ.\nޑރ. އިޔާޒް ފާހަގަކުރެވިފައިވަނީ މި ސަރުކާރާ ރައީސް ސޯލިހަށް ވަރަށް ބޮޑަށް ތާއީދު ކުރައްވާ އަދި ދިފާއު ކުރައްވާ ބޭފުޅެއްފެ ގޮތުގައެވެ. އިޔާޒަކީ މި ސަރުކާރު ހިންގާ ކޯލިޝަންގައި ހިމެނޭ އަދާލަތު ޕާޓީގެ އިލްމުވެރިންގެ މަޖިލީހުގެ ނާއިބު ރައީސެވެ. ނަމަވެސް ނަމާދުގެ މައްސަލާގައި އިޔާޒު ގެންދަވަނީ ކަން އޮތްގޮތް ބަޔާންކޮށް އިލްމުވެރިންގެ ފަރާތުން ވަރަށް ވަރުގަދައަށް ވަކާލާތު ކުރައްވަމުންނެވެ.\nއަދާލަތު ޕާޓީ ގައުމީ ޔުނިވާސިޓީ ޑރ. މުހައްމަދު އިޔާޒް\nއިޔާޒަށް ދިނީ ސިޔާސީ އަދަބެއް: ޖަމީލް


PG Bishamge Ithubaaru Nei Kamuge Massala MDP PG Group Ah Hushahalhaifi - Vaguthu\nޕީޖީ ބިޝާމްގެ އިތުބާރު ނެތްކަމުގެ މައްސަލަ އެމްޑީޕީ ޕީޖީ ގްރޫޕަށް ހުށަހަޅައިފި\nޕްރޮސެކިއުޓަރ ޖެނެރަލް އައިޝަތު ބިޝާމްގެ އިތުބާރު ނެތްކަމުގެ މައްސަލަ އެމްޑީޕީގެ ޕާލަމެންޓްރީ ގްރޫޕަށް ހުށަހަޅައިފިއެވެ.\nމި މައްސަލަ އެމްޑީޕީގެ ޕީޖީ ގްރޫޕަށް ހުށަހަޅައިފައި ވަނީ ފޮނަދޫ ދާއިރާގެ އެމްޑީޕީ މެމްބަރު މޫސާ ސިރާޖެވެ.\nސިރާޖު ވިދާޅުވީ، މިނިވަން މުއައްސަސާތަކުން މީހުން ވަކިކުރަން މިހާރު އޮންނަނީ ޕާލަމެންޓްރީ ގްރޫޕަށް ހުށަހަޅައި، ލީޑަރުންނާއި އަދި ޕާލަމެންޓްރީ ގްރޫޕްގައި މަޝްވަރާ ކުރުމަށްފަހު ގޮތެއް ކަނޑައަޅައިގެން ކަމަށެވެ.\n"ޕީޖީ އަށް އިތުބާރު ނުކުރެވޭތީ، ޕީޖީ ވަކިކުރަން ފެންނަ ކަމަށް އަޅުގަނޑު ވާނީ ޕާލަމެންޓްރީ ގްރޫޕަށް އެކަން ހުށަހަޅާފައި" ސިރާޖު ވިދާޅުވިއެވެ.\nޕީޖީ ބިޝާމްގެ މައްސަލަ އެމްޑީޕީގެ ޕީޖީއަށް ހުށަހެޅިއިރު، މިއީ 19 ވަނަ މަޖިލީހުގައި ބިޝާމްގެ އިތުބާރު ނެތްކަމުގެ މައްސަލައެއް ހުށަަހަޅަން މަސައްކަތް ކުރާ ފުރަތަމަ ފަހަރެވެ.\n18 ވަނަ ރައްޔިތުންގެ މަޖިލީހުގައި ދެ ފަހަރެއްގެ މަތިން ބިޝާމްގެ އިތުބާރު ނެތް ކަމުގެ މައްސަލައެއް ހުށަހެޅިއެވެ. ނަމަވެސް ވޯޓަށް އެހުމުގެ ކުރިން އެ ދެ ފަހަރުވެސް ވަނީ އެ މައްސަލަ އަނބުރާ ގެންގޮސްފައެވެ.\nއޮގަސްޓް 9, 2019 20:38\nތިޔަ މޫސާ ސިރާޖޭ ކިޔާ ކަލޭގެއަކީ މާމޮޅު ވަކީލަކަށް ހެދިގެން އުޅޭ މީހަކަސް، އެއްވެސް އެއްޗެއް ދަންނަ މީހެއް ނޫން. އޭނާއަށް ނޭނގޭ، ދައުލަތުގެ އެކި އިދާރާތަކާ ޙަވާލުވެފައިވާ މަސައްކަތްތައްވެސް.\nއައްދޯތް! އެ ކެވުނީ ރާކަނިމަސް. އަދިވެސް ފަޓާސްފައްޗެއްހެން އެންމެންގަނޑު ދޫކޮށްލާ. މަ އޭރުވެސް ބުނިން ކަލޭގެ ނިމުން ހިތިވާނޭ.\nއޮގަސްޓް 10, 2019 00:36\nދެމީހުންގެ ފޮޓޯވެސްޖެހިނަމަ އިއްޒައްތެރި ވީމަ ޖަހަންނުކެރެނީ\nއޮގަސްޓް 10, 2019 00:53\nތިކަލޭގެ ބޭރުކުރަންވިތާ ކޮންދުވަހެއް.. ފާޑު ފާޑުގެ އުސޫލުތަށް ހަދައިގެން މިމުޖުތަމަޢު ހަލާކުކޮއްފި.. މީނަގެ އަށް މަސްތުވާތަކެތީގެ މައްސަލަތަށް އެއީ އާދައިގެ މައްސަލަ.، ނަހަލާލަށް ބަލިވެ އިނދެ ވިހައިގެން ހައްދު ޤާޢިމް ނުކުރާ އެތަށް ބަޔަކު އެބަތިބި


Rah rashugai foundation stage aai Pre School dharivarunnah anna hafthaagai kiyavaidheyn fashanee | Mihaaru\nޚަބަރު / ކިޔަވާކުދިން\nރަށްރަށުގައި ފައުންޑޭޝަން ސްޓޭޖާއި ޕްރީ ސްކޫލް ދަރިވަރުންނަށް އަންނަ ހަފުތާގައި ކިޔަވައިދޭން ފަށަނީ\nމީގެ ކުރިން ބޭއްވި ރަސްމިއްޔާތެއްގައި އަމީރު އަހުމަދު ޕްރީ ސްކޫލް ދަރިވަރުންގެ ބޭންޑު ހަރަކާތެއް ދައްކާލަނީ: މާލެ ސަރަހައްދުގައި ފައުންޑޭޝަން ސްޓޭޖާއި ޕްރީ ސްކޫލާ ހަމައަށް ކިޔަވައިދެމުން އަންނަނީ އޮންލައިންކޮށް.--- ފޮޓޯ: މުހައްމަދު ޝަރުހާން/ މިހާރު\n10 ނޮވެމްބަރ 2020 - 12:02\nމާލެ ސަރަހައްދު ފިޔަވައި ރާއްޖޭގެ އެހެން ރަށްރަށުގައި ފައުންޑޭޝަން ސްޓޭޖް އަދި ޕްރީ ސްކޫލަށް ދަރިވަރުން ގެންގޮސް އަންނަ ހަފުތާގައި ކިޔަވައިދޭން އެޑިއުކޭޝަން މިނިސްޓްރީން ނިންމައިފި އެވެ.\nއެ މިނިސްޓްރީން ބުނީ ކޮވިޑް-19 ގެ މިހާރުގެ ހާލަތަށް ރިއާޔަތްކޮށް ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ ލަފާގެ މަތިން ފައުންޑޭޝަން ސްޓޭޖާއި ޕްރީ ސްކޫލުގެ ދަރިވަރުންނަށް އަންނަ އާދިއްތަ ދުވަހުން ފެށިގެން އުމުރާ ގުޅޭ ހަރަކާތްތައް ހިންގުމަށް ނިންމާފައިވާ ކަމަށެވެ.\nކޮވިޑުން ރައްކާތެރިވުމަށް މާޗު 12 ގައި ސްކޫލުތައް ބަންދުކުރިގޮތަށް، ފައުންޑޭޝަން ސްޓޭޖާއި ޕްރީ ސްކޫލު އުމުރުގެ ކުދިންނަށް ކިޔަވައިދެމުން އަންނަނީ އޮންލައިންކޮށެވެ. މާލެ ސަރަހައްދުގައި ޖުލައި 1 ގައި ގްރޭޑު9އިން ފެށިގެން މައްޗަށް ކިޔަވައިދޭން ފެށުމަށް ފަހު މިިދޔަ މަހު ވަނީ ގްރޭޑު7އަދި 8 އަށް ވެސް ކިޔަވައިދޭން ފަށައިފަ އެވެ.\nނަމަވެސް އެހެން ހިސާބުތަކުގައި ޖުލައި 1 ގައި ވަނީ ގްރޭޑު 1-12 އަށް ކިޔަވައިދޭން ފަށައިފަ އެވެ.\nރަށްރަށުގައި ފައުންޑޭޝަން ސްޓޭޖާއި ޕްރީ ސްކޫލު އުމުރުގެ ކުދިންނަށް ކިޔަވައިދިނުމުގެ ހުއްދަ ދިންކަމުގައި ވިއަސް މާލެ އާއި ހުޅުމާލެ އަދި ވިލިމާލޭގެ ދަރިވަރުން ސްކޫލަށް ގެންގޮސް ކިޔަވައިދިނުމުގެ ހުއްދައެއް އަދި ނުލިބެ އެވެ.\nއެކަޑެމިކް ކަލަންޑަރުގައިވާ ގޮތުން މި އަހަރުގެ ފުރަތަމަ ޓާމް އަންނަ މަހުގެ3ގައި ނިމޭނެ އެވެ. މި އަހަރުގެ ދެ ވަނަ ޓާމު ފަށާނީ ޖެނުއަރީ 10، 2021 ގަ އެވެ. ޖޫން 24، 2021 ވަންދެން ދެ ވަނަ ޓާމު ދެމިގެންދާނެ އެވެ. ދެ ވަނަ ޓާމުގެ ޗުއްޓީ އަށް ފަހު، އަންނަ އަހަރުގެ ދިރާސީ އާ އަހަރު ފަށަން ހަމަޖައްސާފައިވަނީ އޮގަސްޓް 10 ގަ އެވެ.\nމާލެ އެއީ ރަށެއް ނޫނީ ތަ؟ މަލެވިލާތު އޮވެފަ ދެން އޮންނަނީ ރާއްޖެތެރޭ، ބީރަށްޓެހި، ރަށްފުށު ރަށްރަށް ދޯ؟


އިންސާނާގެ ޙަޔާތަށް މުހިއްމު2ޖުމްލަ (1)\n2 ޖުލައި 2021\nالسلام عليكم ތިޔަ ލޮބުވެތި ކިޔުންތެރިންނަށް އިސްލާމީ ރިވެތި ސަލާމުން ސަލާމް ކުރުމަށްފަހު، ކޮންމެ އިންސާނެއްގެ ޙަޔާތަށް ވަރަށް ބޭނުން ހިފޭނެ ދެ ޖުމްލައެއް ލިޔެލާނަމެވެ.\nމިއީ ދެ ކަލިމަ އެކެވެ. އެއަށް ތިންވަނަ ކަލިމާއެއް ނުވެއެވެ. ތައުޙީދުގެ ހުރިހާ ބާވަތަކާއި ވައްތަރެއް މި ދެ ކަލިމައިން ތަޙްޤީޤު ކުރެވޭވަރުގެ މުހިއްމު ދެ ކަލިމައެވެ.\nﷲގެ އަޅާ އޭނަގެ ފާފަތަކާ މެދު މެނުވީ ބިރުގަންނަ ކަމުގައި ނުވެއެވެ.\nއަދި އޭނާގެ ވެރިރައްބަށް މެނުވީ އުންމީދު ކުރާކަމުގައި ނުވެއެވެ.\nالله سبحانه و تعالىގެ އިލާހުވަންތަ ކަން ޤަބޫލު ކޮށްގެން ހުރެ ހަމައެކަނި އެ އިލާހަށް އަޅުކަންކުރުންމަތީ ދެމިހުންނަ މީހާ، އެއްވެސް ގަދަފަދަ ބާރުގަދަ ވެރިއެއް ދެކެ ބިރެއް ނުގަންނާނެއެވެ.\nއެ މީހާގެ ބާރު ވަނީ ﷲ ހަޟްރަތުގައިކަން އޭނާ ޤަބޫލު ކުރެއެވެ. އަނިޔާވެރިން ދެކެ އޭނާ ބިރެއް ނުގަންނާނެއެވެ. އެމީހާގެ ބާރު ވަނީ ﷲ ހަޟްރަތުގައިކަން އޭނާ ޤަބޫލު ކުރެއެވެ. ވާރޭ ނުވެހުމަކުން އޭނާ ކަންބޮޑުވެ ގޮތްހުސް ނުވެއެވެ. ވާރޭ ވެއްސެވުމުގެ ބާރު ވަނީ ﷲ ހަޟްރަތުގައިކަން އޭނާ ޤަބޫލު ކުރެއެވެ. ދަރިން ނުލިބުމަކުން އޭނާ ދެރަވެ، ހިތާމައިން މޮޅި ނުވެއެވެ. ދަރިން ދެއްވުމުގެ ބާރު ވަނީ ﷲ ހަޟްރަތުގައިކަން އޭނާ ޤަބޫލު ކުރެއެވެ.\nއަނބިން ނުކިޔަމަންތެރި ވެދާނެކަމަށް އޭނާ ބިރެއް ނުގަންނާނެއެވެ. އެކަނބަލުންގެ ހިތްތަށް ފުރޮޅުއްމުވުގެ ބާރު ވަނީ ﷲ ހަޟްރަތުގައިކަން އޭނާ ޤަބޫލު ކުރެއެވެ. އެހެނެއްކަމަކު އޭނާ ބިރުގަންނަ ކަމުގައި ވަނީ ހަމަ އެކަނި އޭނާގެ ފާފަތަކާ މެދުއެވެ.\nﷲގެ އަޅާ އޭނަގެ ފާފަތަކާމެދު މެނުވީ ބިރުގަންނަ ކަމުގައި ނުވެއެވެ. އެހެންކަމުން ކޮންމެ މީހަކު ވެސް އެ މީހެއްގެ ފާފަތަކާ މެދު ބިރުވެތިވާށެވެ! އޭނާގެ ފާފަ މެނުވީ އޭނާ މާޔޫސް ނުކުރެއެވެ. ހެޔޮކަންކަން ކުރުމާއި ހެޔޮކަންކަމަށް އަމުރުކުރުމުން އިންސާނާ ފަހަތަށް ޖައްސަނީ އޭނާގެ ފާފަތަކެވެ. ނުބައިކަންކަމަށް އަރައިގަތުމާއި އެފަދަ ކަންކަން މަނާކުރުމުގެ ބާރު އިންސާނާގެ ކިބައިން ކެނޑި ދަނީ އޭނާއަށް ކުރެވިފައިވާ ފާފަތަކުގެ ސަބަބުންނެވެ.\nމީސްތަކުންނަށް ހެޔޮކަންކަމަށް އަމުރުކޮށް ނުބައިކަންކަން ނަހީކޮށްފައި އެހެން މީހުންނާ ވަކިން އެކަނިވެވޭ ޙާލަތްތަކުގައި ފާފަތަކަށް އަރައިގަންނަ މީހާ އަމިއްލަ ނަފްސުގެ މަތިން ފޫހިވާން މާގިނަ ދުވަހެއް ނުނަގައެވެ. އޭނާ އެ ގޮވައިލާ ކަންތަކަކީ އޭނާގެ ޒަމީރު ޤަބޫލު ނުކުރާ ކަންތައްތަކެއް ކަމަށް ޚުދު އޭނާއަށް ޤަބޫލުކުރެވެން ފަށައެވެ. ނަތީޖާއަކަށް ވަނީ ހެޔޮކަންކަމަށް އަމުރުކޮށް ނުބައި ކަންކަން ނަހީ ކުރުން އެއީ އޭނާ އެންމެ ނުރުހޭ ކަންތައްކަމުގައި ވެގެންދިޔުމެވެ.\nއަދި އެފަދަ މީހުން އޭނާގެ ވެރިރައްބާއި ބައްދަލުވާން ކުރާ އުއްމީދު ވަރަށް ބޮޑަށް ފަނޑުވެ، ﷲގެ ޒިކުރު ކުރުން އެއީ އޭނާ ބިރުގަންނަ ކަމަކަށް ވެދެއެވެ. ދެން އޭގެން ސަލާމަތްވާން ކުރެވޭނެ ހަމައެކަނި ކަމަކީ ﷲ ހަނދުމަކުރުމުން އެއްކިބާ ވުމެވެ. ނުވަތަ ފެއަށް ޖެހުމެވެ. އެހެނީ ﷲގެ ޒިކުރުން އޭނާއަށް ހަނދާން ކޮށްދެވޭ ކޮންމެ ފަހަރަކު އޭނާއަށް ހަނދާންވާނީ އޭނާ ސިއްރިއްޔާތުގައި ކުރާ ފާފަތަކެވެ. އަދި އެކަމަކާ ދުރަށް ނުދެވިގެން އުޅޭ ފާފައިގެ އަޅުވެތިކަމެވެ. … ﷲ ގެ އަޅާ އޭނަގެ ފާފަތަކާމެދު މެނުވީ ބިރުގަންނަ ކަމުގައި ނުވެއެވެ. … (ނުނިމޭ)


Dhiraagu TV Alifuttah | Mihaaru\nވިޔަފާރި / ރ. އަލިފުށި\nދިރާގު ޓީވީ އަލިފުއްޓަށް\nރ. އަލިފުށީ މަތިން ނަގާފައިވާ ސެޓްލައިޓް ފޮޓޯއެއް.--\n08 އެޕްރީލް 2021 - 15:03\nދިރާގު ޓީވީގެ ހިދުމަތް ރ. އަލިފުށްޓަށް މިއަދު ތައާރަފުކޮށްފި އެވެ.\nމި ހިދުމަތް އެ ރަށަށް ތައާރަފުކުރީ ދިރާގުގެ ޑިޖިޓަލް ހިދުމަތްތައް ފުޅާކުރުމަށް އެ ކުންފުނިން ކުރަމުން އަންނަ މަސައްކަތުގެ ތެރެއިންނެވެ. މިހާރު ވެސް ރާއްޖޭގެ ވަރަށް ގިނަ ރަށްތަކަށް މި ހިދުމަތް ވަނީ ތައާރަފު ކޮށްފަ އެވެ.\nއަލިފުއްޓަށް ދިރާގު ޓީވީގެ ހިދުމަތް ތައާރަފު ކޮށްފައިވާއިރު ދިރާގުން ވަނީ ދާދި ފަހުން އެ ހިދުމަތާ ގުޅޭ ހާއްސަ ޕްރޮމޯޝަނެއް ވެސް ފަށައިފަ އެވެ. މި ޕްރޮމޯޝަނުގެ ދަށުން ދިރާގު ފިކްސްޑް ބްރޯޑްބޭންޑް ގެންގުޅޭ ކަސްޓަމަރުންނަށް ދިރާގު ޓީވީގެ ހިދުމަތް މުޅިން ހިލޭ ގުޅައިދިނުމުގެ އިތުރުން ޖޯއިބޮކްސް (ޑީކޯޑަރު) މުޅިން ހިލޭ ލިބޭނެ އެވެ. މި ޕްރޮމޯޝަން ކުރިއަށްދާނީ މޭ މަހުގެ 31 ވަނަ ދުވަހުގެ ނިޔަލަށެވެ.\nމީގެ އިތުރުން އެ ކުންފުނިން ވަނީ ދިރާގު ޓީވީގެ ގޯލްޑް ޕެކެއް ވެސް ތައާރަފުކޮށްފަ އެވެ. މި ޕެކް މެދުވެރިކޮށް 450ރ. އަށް 100 އަށްވުރެ ގިނަ ޗެނަލްތައް ބެލާލެވޭނެ އެވެ. މިޕެކުގައި އެ ކުންފުނިން އަލަށް އިތުރު ކުރި ސިނަމަޗީގެ ޗެނަލްތައް ވެސް ހިމެނޭނެ އެވެ.\nދިރާގުގެ އެސިސްޓެންޓް މެނޭޖަރު، ޕަބްލިކް ރިލޭޝަންސް، ޖައިޝާން ހަމީދު ވިދާޅުވީ ދިރާގުން މަސައްކަތް ކުރަމުން ދަނީ ވީހާވެސް ގިނަ ބަޔަކަށް ދިރާގު ޓީވީ މެދުވެރިކޮށް ހައި ކޮލިޓީ ޗެނަލްތައް ބަލާލުމުގެ ފުރުސަތު ހޯދައިދިނުމަށް ކަމަށެވެ.\n"އަޅުގަނޑުމެން އުންމީދު މިކުރަނީ އަލިފުށީގައި ދިރިއުޅޭގެ ރައްޔިތުންގެ ދިރިއުޅުމަށް އިތުރު ފާގަތިކަމެއް ގެނެސްދީ ދިރާގުޓީވީ މެދުވެރިކޮށް މުނިފޫހިފިލުވުމަށް އިތުރު ލުއިފަސޭހަތަކެއް ލިބޭގެންދާނެކަމަށް،" ޖައިޝާން ވިދާޅުވި އެވެ.\nދިރާގު ޓީވީގައި ހިމެނޭ ޗެނަލްތަކުގެ ތެރޭގައި މަޝްހޫރު ޑިޒްނީ ޗެނަލްތައް، ސޮނީގެ ސްޕޯޓްސް ޗެނަލްތައް، ލައިފްސްޓައިލް ޗެނަލްތަކުގެ ތެރޭގައި ފުޑް ނެޓްވޯކް، ރާއްޖެއާއި ބޭރު ދުނިޔޭގެ ހަބަރު ޗެނަލްތައް އަދި އަލް ޤުރުއާން އަލް ކަރީމް ފަދަ ދީނީ ޗެނަލްތައް ހިމެނެ އެވެ.\nދިރާގު ރ. އަލިފުށި


SunOnline: PPMge dhauvathu ehves party akun gabooleh nukuri\nމުޙައްމަދު ނާއިލް ހަފީޒް 27 Sep 2021, 21:47\nސެޕްޓެމްބަރު 27، 2021: އިދިކޮޅު ކޯލިޝަނުން މިއަދު ބޭއްވި ނޫސްވެެރިންގެ ބައްދަލުވުމުގެ ތެރެއިން -- ފޮޓޯ/ ޕީޕީއެމް\n"މިނިވަންކަމުގެ ދިފާއުގައި" ނަމުގައި އިދިކޮޅު ޕްރޮގްރެސިވް ކޮންގްރެސް ކޯލިޝަނުން ހިންގާ ހާއްސަ ކެމްޕެއިނުގައި ބައިވެރިވުމަށް އެދި އެ ކޯލިޝަނުން ދައުވަތު ފޮނުވި އެއްވެސް ޕާޓީއެއް ދައުވަތު ގަބޫލުކޮށްފައިނުވާކަމަށް އިދިކޮޅު ކޯލިޝަނުން ބުނެފިއެވެ.\nއިދިކޮޅުގެ ހަރަކާތާ ގުޅޭގޮތުން މައުލޫމާތު ދިނުމަށް މިއަދު ބޭއްވި ނޫސްވެރިންގެ ބައްދަލުވުމުގައި އެ ކޯލިޝަނުގެ ފަރާތުން ވާހަކަދައްކަވަމުން އެ ޕާޓީއާ ފަހުން ގުޅިވަޑައިގެންނެވި ރައްޔިތުންގެ މަޖިލީހުގެ ކުރީގެ މެމްބަރު މުހައްމަދު އަބްދުލް ކަރީމް (ރުކުމާ) ވިދާޅުވީ އެއްވެސް ޕާޓީއަކުން ދައުވަތު ގަބޫލްކޮށްފައިނުވާކަމަށެވެ. އަދި އެ ހަރަކާތުގައި އެ ޕާޓީތައް ބައިވެރިނުވާނެކަމަށެވެ.\n"ދިވެހިރާއްޖޭގައިވާ ވަރަަށް ގިނަ ސިޔާސީ ޕާޓީތަކަށް ދައުވަތު ދީފައިވާނީ. ނަމަވެސް އެއްވެސް ސިޔާސީ ޕާޓީއަކުން މިކަމުގައި ބައިވެރިވެފައެެއްނުވޭ،" އޭނާ ވިދާޅުވިއެވެ.\nނަމަވެސް އޭނާ ވިދާޅުވީ އެ ހަރަކާތުގައި ބައިވެރިވުމުގެ ޝައުގުވެރިކަން މަދަނީ ޖަމިއްޔާތަކުން ފާޅުކޮށްފައިވާކަމަށެވެ.\nއިދިކޮޅު ކޯލިޝަނުން މި މަހުގެ 19ވަަނަ ދުވަހު ބޭއްވި ނޫސްވެރިންގެ ބައްދަލުވުމުގައި އިދިކޮޅުގެ "މިނިވަންކަމުގެ ދިފާއުގައި ދިވެހިން" ހަރަކާތާ ގުޅުމަށް ސިޔާސީ ޕާޓީތަކަށް ދައުވަތު ދީފައިވާކަމަށް ވަނީ ބުނެފައެވެ. އަދި އެއީ ގައުމީ ހަރަކާތެއްކަމަށް ވެސް އެ ކޯލިޝަނުން ބުންޏެވެ.\nހަމައެއާއެކު މިދިޔަ ހުކުރު ދުވަހު ބާއްވަން ނިންމި ޖަލްސާ ދެން އޮންނާނީ ބުރާސްފަތި ދުވަހުގެ ރޭ ކަމަށް ވެސް އެ ކޯލިޝަނުން ބުންޏެވެ. ހުކުރު ދުވަހުގެ ރޭ އޮތް ޖަލްސާ ފަސްކޮށްފައިވަނީ މޫސުން ތަން ނުދިނުމުގެ ސަބަބުންނެވެ.\nމީގެކުރިން އެ ކޯލިޝަނުން ބޭއްވި ނޫސްވެރިންގެ ބައްދަލުވުމެއްގައި އެ ކޯލިޝަނުން ވަނީ މި ޖަލްސާއަަށް ހުރިހާ ފިކުރެއްގެ ރައްޔިތުންނަށް ވެސް ދައުވަތު ދީފައެވެ.\nހަމައެއާއެކު "މިނިވަންކަމުގެ ދިފާއުގައި ދިވެހިން" ހަރަކާތުގެ ރަސްމީ ލޯގޯއާއި ލަަވައެއް އިފްތިތާހުކުުރުން ވެސް އެ ޖަލްސާގެ ތެރެއިން ކުރިއަށް ދާނެކަމަށް އެ ކޯލިޝަނުން ބުންޏެވެ.\nޕީޕީއެމުން ބުނީ އެ ޖަލްސާއަކީ މިއަދު ގައުމުގެ ހާލަތާމެދު އޮތް ކަންބޮޑުވުން ފާޅުކުރުމުގެ ގޮތުން ބާއްވާ ޖަލްސާއެއްކަމަށެވެ. އެގޮތުން މިނިވަންކަމާ މެދު އޮތް ކަންބޮޑުވުން ފާޅުކުރުމަކީ އެންމެ ބޮޑު މަގްސަދުކަމަށް އެ ކޯލިޝަނުން ބުންޏެވެ.